Emme avas goal aa ekuves City vee bali\nރޭ ސިޓީ އާއި ނިއުކާސަލް ކުޅުނު މެޗްގެ ތެރެއިން-- ފޮޓޯ: ސްކައިސްޕޯޓްސް\nޕްރެމިއާ ލީގްގައި ނިއުކާސަލް ޔުނައިޓެޑާ ބައްދަލުކުރި މެޗުން މެންޗެސްޓާ ސިޓީ ބަލިވެ، ލިވަޕޫލާއި ދެމެދު ފަރަގު ކުޑަކުރަން ލިބުނު ފުރުސަތު ސިޓީއިން ގެއްލުވާލައިފި އެވެ.\nނިއުކާސަލް ދަނޑުގައި ރޭ ކުޅުނު މެޗްގައި އެންމެ ފުރަތަމަ ލީޑް ނަގައިފައިވަނީ ސިޓިއިންނެވެ. ސިޓީއިން އެލަނޑު ޖަހާފައިވަނީ މެޗް ފެށިގެން 24 ވަނަ ސިކުންތުގައި އެވެ. މިއީ ޕްރެމިއާ ލީގްގައި މިސީޒަނުގައި ވެސް ޖެހި އެންމެ އަވަސް ލަނޑެވެ. އެލަނޑު ޖަހާފައިވަނީ ސިޓީގެ ފޯވާޑް ސާޖިއޯ އަގުއެރޯ އެވެ. ފުރަތަމަ ހާފްގައި ރަނގަޅު ކުޅުމެއް ވެސް ދެއްކީ ސިޓީ އިންނެވެ.\nދެވަނަ ހާފް ފަށައިގެން ނިއުކާސްލް އިން ވަނީ ރަނގަޅު ކުޅުމެއް ދައްކާފަ އެވެ. އެގޮތުން 66 ވަނަ މިނެޓްގައި ނިއުކާސަލުން ވަނީ ސިޓީއާ ހަމަހަމަ ކޮށްފަ އެވެ. އެ ލަނޑު ޖަހާދީފައިވަނީ ސަލޮމޮން ރޮންޑޮން އެވެ. ދެވަނަ ހާފްގައިވެސް ރަނގަޅު ކުޅުމެއް ދެއްކީ ސިޓީ އިންނެވެ.\nމެޗް ނިމެން ނުވަ މިނެޓަށްވެފައި ވަނިކޮށް ނިއުކާސަލަށް ލިބުނު ޕެނެލްޓީއިން ސިޓީގެ މައްޗަށް އެޓީމުން ކުރި ހޯދި އެވެ. ރެފްރީ ޕެނެލްޓީ ދީފައިވަނީ އޭރިޔާ ތެރެއިން ސިޓީގެ ފެނާންޑީނިއޯ ނިއުކާސަލްގެ ސީން ލޯންސްޓާފަށް ކުރި ފައުލަކާއި ގުޅިގެނެވެ. ނިއުކާސަލްގެ ޕެނެލްޓީ ޖަހައިދީފައިވަނީ މެޓް ރިޗީ އެވެ. މިއީ 2005 ވަނަ އަހަރަށްފަހު ސިޓީއަތުން ނިއުކާސަލް މޮޅުވި ފުރަތަމަ ފަހަރެވެ.\nރޭގެ މެޗަށް ފަހު ސިޓީގެ ކޯޗު ޕެޕް ގާޑިއޯލާ ބުނީ، މިއީ އަދި ޖެނުއަރީ ކަމަށާއި އަދިވެސް ވަރަށް ބައިވަރު ވަގުތު އެެބައޮތް ކަމަށެވެ. އަދި ވަރަށްވެސް ގިނަ މެޗްްތައް އެބަހުރި ކަމަށެވެ. ހަތް ޕޮއިންޓަކީ ވަރަށްވެސް ބޮޑު ފަރަގެކެވެ. ނަމަވެސް އަދިވެސް އުންމީދު އެބައޮތް ކަމަށާއި ވާނެ ގޮތެއް ނޭންގޭ ކަަމަށްވެސް ގާޑިއޯލާ ބުންޏެވެ.\nސިޓީއިން ލިގަޕޫލާއި ގާތަށް ޖެހިލުމަށް ލިބުނު ފުރުސަތު ރޭ ވަނީ ގެއްލި އަނެއްކާވެސް ޕްރެމިއާލީގް ތައްޓާމެދު އޮތް އުންމީދު ހަނިވެފަ އެވެ. އެގޮތުން އެއްވަނައިގައި އޮތް ލިވަޕޫލް މިވަގުތު އޮތީ 23 މެޗުން 60 ޕޮއިންޓާއެކު އެވެ. ސިޓީ ދެވަނަގައި އޮތީ ކުޅުނު 24 މެޗުން 56 ޕޮއިންޓާއެކު އެވެ. މިރޭ ލިވަޕޫލް އަމިއްލަ ދަނޑުގައި ލެސްޓާ ސިޓީ އަތުން މޮޅުވެއްޖެނަމަ ސިޓީއާ އޮތް ފަރަގު ހަތް ޕޮއިންޓަށް އިތުރުވާނެ އެވެ.\nއާސެނަލް އިން 2-1 އިން ކާޑިފްސިޓީ ބަލިކޮށްފައިވާއިރު، މެންޗެސްޓާ ސިޓީ ބަލިނުވެ ސަލާމަތްވީ ހަމަ ކިރިޔާ އެވެ. އާސެނަލް މިވަގުތު ފަސް ވަނައިގައި އޮތީ ކުޅުނު 24 މެޗުން 47 ޕޮއިންޓާއެކު އެވެ. އަދި ޔުނައިޓެޑް ހަ ވަނައިގައި އޮތީ ކުޅުނު 24 މެޗުން 44 ޕޮއިންޓާއެކު އެވެ.\nއާސެނަލްގެ އަމިއްލަ ދަނޑުގައި ކުޅުނު މެޗުގައި އެޓީމަށް ލިބުނު ޕެނެލްޓީއަކުން ލީޑް ނަގައިދިނީ ޕިއޭ އެމެރިކް އޮބާމަޔަން އެވެ. އެޓީމަށް ލީޑް ފުޅާކޮށްދިނީ 83 މިނެޓްގައި އަލެކްސަންޑަ ލަކަޒޭޓް އެވެ. މެޗްގެ އިތުރު ވަގުތުގައި ލެސްޓާއިން ވަނީ ލަނޑެއް ކާމިޔާބުކޮށްފަ އެވެ. އެލަނޑު ކާމިޔާބު ކުރީ އެޓީމްގެ މެންޑޭޒް-ލެއިން އެވެ.\nމެންޗެސްޓާ ޔުނައިޓެޑުން ދަމަހައްޓަމުން އައި މޮޅުވުމުގެ ރެކޯޓަށް ރޭ ވަނީ ނިމުމެއް އައިސްފަ އެވެ. އޮލެ ގުނަ ސޯލްޝެއާ މެންޗެސްޓާގެ ކޯޗްކަމާއި ހަވާލުވިފަހުން ކުޅުނު ހުރިހާ މެޗަކުން ވަނީ މޮޅުވެފަ އެވެ. ނަމަވެސް ރޭ ބާންލީއާ ދެކޮޅަށް ކުޅުނު މެޗުން 2-2 އިން އެއްވަރުވުމުން އެ ރިކޯޓަށް ވަނީ ނިމުމެއް އައިސްފަ އެވެ.\nބާންލީއާ ދެކޮޅަށް ޔުނައިޓެޑުން ކުޅުނީ އުނދަގޫ މެޗެކެވެ. މެޗްގައި ފުރަތަމަ ލީޑް ނަގާފައިވަނީ ބާންލީ އިންނެވެ. 51 ވަނަ މިނެޓްގައި ލަނޑު ކާމިޔާބު ކޮށްދިނީ އޭޝްލީ ބާންއެވެ. ބާންލީގެ ލީޑް ފުޅާކޮށް ދެވަނަ ލަނޑު 81 ވަނަ މިނެޓްގައި ޖަހާދިނީ ކްރިސް ވުޑް އެވެ.\nޔުނައިޓެޑް ބަލިނުވެ ސަލާމަތްވީ ފަހު ވަގުތު އެޓީމުން ޖެހި ދެ ލަނޑުންނެވެ. ޕެނެލްޓީއަކުން އެންމެ ފުރަތަމަ ލަނޑު ޖަހާދީފައިވަނީ ޕޮއުލް ޕްގްބާ އެވެ. ބާންލީއާ ހަމަހަމަކޮށްދިން ލަނޑު ޔުނައިޓެޑުން ޖަހާފައިވަނީ މެޗްގެ އިތުރު ވަގުތުގައި އެވެ.\nމެންޗެސްޓާ ސިޓީ އާސެނަލް މެންޗެސްޓާ ޔުނައިޓެޑް


އެންމެ ފުރަތަމަ ‘ހާޑް އިމިއުނިޓީއަކަށް’ ފުވައްމުލައް ސިޓީ ހެއްދެވުމަށް އަވަހަށް ވެކްސިން ޖައްސަވާ! – Mikal News\nކޮވިޑް-19 ދެވަނަ ޑޯޒް ޖެހުމަށް ފުވައްމުލައް ސިޓީއިން އަދި ފެންނަނީ ތަރުހީބު ކުޑަކޮށް\nވެކްސިން ދެ ޑޯޒް ފުރިހަމަކޮށް ކަރަންޓީނާއި ނުވެ ދަތުރުކުރެވޭ ގޮތް ހަމަޖައްސައިފި\nޔޫއެފާ ޗެމްޕިއަންސް ލީގު 2021/21ގެ ސެމި ފައިނަލަށް ޓީމުތައް ހޮވިއްޖެ\n1442 ވަނަ އަހަރުގެ ފިތުރު ޒަކާތް ބަލައިގަންނަށް ފަށައިފި\nރޯދަމަހު ވެކްސިން ދިނުން ރޭގަނޑަށް\nއެންމެ ފުރަތަމަ ‘ހާޑް އިމިއުނިޓީއަކަށް’ ފުވައްމުލައް ސިޓީ ހެއްދެވުމަށް އަވަހަށް ވެކްސިން ޖައްސަވާ!\nހާޑް އިމިއުނިޓީއަކަށް ފުވައްމުލައް ސިޓީ ދާން ވެކްސިން ޖެހުން އަވަސްކުރަން ޖެހޭ. (އަދާއިހަމަކުރެވިފައި)\nފުވައްމުލައް ސިޓީގެ އާބާދީގެ ބޮޑެތި މީހުންގެ ބޮޑު ބަޔަކަށް (%98 މީހުންނަށް) ވެކްސިން ޖަހައިގެން ނޫނީ މިބަލި ފެތުރުން ރަށުގައި އެއްކޮށް ހުއްޓޭނެ ކަމަކަށް ނުބެލެވެއެވެ.\nގައިންގަޔަށް އަރާ މިފަދަ ބަލިފެތުރުން ހުއްޓޭކަމަށް ބެލެވެނީ ބަލިޖެހުމުގެ ފުރުސަތު އޮތް މީހުންގެ އަދަދު %30 އަށް ވުރެ ދަށް ކުރެވިގެންނެވެ. ސައިންސްގެ ގޮތުން މިއަދަދަށް ކިޔަނީ އާރުނޯޓްއެވެ. އާރުނޯޓް އަދަދު 1 އަށް ވުރެ ދަށް ކުރެވިގެން ނޫނީ ބަލި ކޮންޓްރޯލް ނުކުރެވެއެވެ.\nހާޑް އިމިއުނިޓީއަކަށް ދާން ވެކްސިން ޖެހުން އަވަސްކުރައްވާ!\nއާރުނޯޓް 1 ގެ މާނައަކީ ބަލި ފެތުރޭ މުޖުތަމިއެއްގައި ބަލި ޖެހިފައިވާ ކޮންމެ މީހެއްގެ ކިބައިން އިތުރު 1 އަށް ބަލި ޖެހޭނެ ކަމަށް ބެލެވުމުވެ. އާރުނޯޓް، 1 އަށް ވުރެ ދަށް ކުރެވިއްޖެ ނަމަ އެ މުޖުތަމިއަކުން ބަލި މަޑުމަޑުން ހިނދެން ފަށާނެއެވެ. ނުވަތަ ބަލިޖެހޭ އަދަދު ދަށްވާން ފަށާނެއެވެ. އެގޮތުން ދަށްވަމުން ގޮސް އެންމެފަހުން އެއްކޮށް އެއިގެ ޒާތުގައި ބަލިނެތިގެން ދާނެއެވެ.\nއާރުނޯޓް ދަށްކުރުމަށް ކުރަން ޖެހޭ ކަމަކީ އެމުޖުތަމިއެއްގައި ތިބޭ ގިނަ މީހުންނަކީ ބަލިނުޖެހޭނެ މީހުންނަށް ހެދުމެވެ. ނުވަތަ ބަލިޖެހުމުގެ ފުރުސަތު ވީހާބޮޑަށް ކުޑަ ބަޔަކަށް ހެދުމެވެ. އެގޮތުން ވެކްސިން ޖަހަން ފެށުމުން އެއަދަދު ބޮޑުތަނުން ދަށްކުރެވެން ފަށައެވެ.\nއާއްމު މިންގަނޑުން ބަލާއިރު އާބާދީއެއްގެ %70 އަށް ވުރެ ގިނަ މީހުންނަށް ވެކްސިން ދެވިއްޖެ ނަމަ ނުވަތަ ބަލިނުޖެހޭ ހާލަތުގައި ތިބިނަމަ އެމުޖުތަމިއަކުން ބަލި ފެނުނު ކަމުގައި ވިޔަސް ބަލި ފެތުރިގެނެއް ނުދާނެއެވެ.\nފުވައްމުލައް ސިޓީގެ 13206 މީހުން އާބާދީގެ ތެރެއިން ރަށުގައި ތިބޭނެކަމަށް ބެލެވޭ %75 މީހުންގެ ޖުމްލައަކީ 9905 އެވެ. އަދި ރަށުގައި ދިރިއުޅޭ އުޅޭކަމަށް ވާ 800 އެއހާ ބިދޭސީންނާއި އެކު އެއީ 10705އެވެ. މިއަދަދުގެ %70 އަކީ 7494 އެވެ. މާނައަކީ ބަލިފެތުރުން ހުއްޓުވުމަށް ނުވަތަ “ހާޑް އިމިއުނިޓިއަކަށް ދާން” ފުވައްމުލަކުން 7494 މީހުންނަށް ވެކްސިން ޖަހަން ޖެހެއެވެ.\nފުވައްމުލައް ސިޓީގައި މިހާރު ވެކްސިން ޖަހާ 18 އަހަރުން މަތީގެ އާބާދީއަކީ 9246 އެވެ. އެއިގެ ތެރެއިން ރަށުގައި ތިބޭނެކަމަށް ބެލެވޭ %75 އަކީ 6935 މީހުންނެވެ. މިއަދަދުގެ ތެރެއަށް ބިދެސީ 800 މީހުން، ރަށުގައި ތިބޭނެ ކަމަށް ބެލެވޭ 18 އަހަރުން މަތީގެ ޖުމްލަ އާބާދީއަކީ 7735 އެވެ. ވުމާއެކު ހާޑް އިމިއުނިޓީ އަކަށް ދާން ފުވައްމުލަކުގައި މިހާރު ވެކްސިން ޖަހަން ފުރުސަތު އޮތް (ރަށުގައި ތިބި 18 އަހަރުން މަތީގެ އެންމެން) 7735 މީހުންގެ ތެރެއިން 7494 މީހުނަން ވެކްސިން ޖަހަން ޖެހެއެވެ. މާނައަކީ ވެކްސިން ޖަހަން ތިބި %96.9 މީހުން ގަޔަށް ވެކްސިން ޖަހައިގެން ނޫނީ ހާޑް އިމިއުނިޓީއަކަށް ދިމުމުގެ ފުރުސަތު ކުޑަކަމެވެ. ނޫންނަމަ މިއީ ވެކްސިން ޖަހަން ބަލާއިރު ނިސްބަތުން ވަރަށް ބޮޑު އިންސައްތައެކެވެ.\n2 މާރިޗުގެ ނިޔަލަށް ފުވައްމުލަކުން ވެކްސިން ޖަހާފައި ވަނީ 3851 ކަމަށް ކަމާއިބެހޭ ފަރާތްތަކުގެ ރިކޯޑުތަކުން ދައްކައެވެ. މިއީ ވެކްސިން ޖަހަން ޖެހޭ މީހުންގެ %51.4 އިންސައްތަ އެވެ. ވުމާއެކު އަދި %48.6 އިން ސައްތަ ނުވަތަ 3643 މީހުން ގަޔަށް ފުވައްމުލަކުން ވެކްސިން ޖެހިއްޖެ ނަމަ ފަސޭހަކަމާއެކު ކޮވިޑްގެ ނުރައްކަލުން ސަލާމަތްވާނެއެވެ.\nއެކަމަކު މިއި ވެކްސިން ގެ ފުރަތަމަ ޑޯޒް ފުރިހަމަ ކުރި މީހުންނަށް ބަލައިގެންނެވެ. ވެކްސިންގެ ފުރިހަމަ ރައްކާތެރިކަން ލިބެނީ ދެވަނަ ޑޯޒް ނުވަތަ ބޫސްޓަރ ޑޯޒް ވެސް ޖެހުމުންނެވެ. ދިވެހިރާއްޖޭގައި ބޫސްޓަރ ޑޯޒް ޖެހުމަށް ހަމަޖެހިފައި ވަނީ ފުރަތަމަ ޑޯޒް ޖަހާތާ 8 ހަފުތާ ނުވަތަ2މަހެއްހާ ދުވަހުގެ ފަހުންނެވެ. ވުޟާއެކު ފުވައްމުލަކުގައު ބޫސްޓަރ ޑޯޒް ޖަހަން ފަށާނެ ކަމަށް ބެލެވެނީ ކުރިޔަށް އޮތް އޭޕްރީލް މަހުގެ ތެރެގައެވެ.\nފުވައްމުލައް ސިޓީގައި ކޮވިޑް-19 ވެކްސިން ޖެހުން ކުރިޔަށް ދަނީ\nކޮވިޑް ބަލި ރަށުން ފޮހެލުމަށް ވެކްސިން ޖެހުމަކީ ކޮންމެ މީހެއްގެ ވެސް އެންމެ އިސް ވާޖިބުކަމަށް ހައްދަވާށެވެ. ހިތުގައި ޝައްކާއި ވަހުމު ނުބާއްވަވާ ވީހާވެސް އަވަހަކަށް ވެކްސިން ޖައްސަވާށެވެ. ކަމުގެ މާހިރުންނާއި ޑޮކްތަރުން ކަނޑިނޭޅި ވިދާޅުވަމުން އެގެްނދަވަނީ ނުރައްކަލެއް ނެތްކަމަށާއި އެންމެންގެ ރައްކާތެރިކަމަށް ވެކްސިން ޖެހުން އަވަސ ްކުރުމަށެވެ. އެއިރުން މުޅިރާއްޖެއިން ވެސް އެންމެ ފުރަތަމަ ހާޑު އިމިއުނިޓީއަކަށް ދެވޭ ސިޓީއަކަށް ފުވައްމުލައް ސިޓީ އަށް ވެވިދާނެއެވެ.\nއެއާއެކު ގޭގައި ބަންދުވުމާއި ކަރަންޓީނުކުރުމާއި މިފަދަ ހަޔާތުގައި ވުމަށް ނެދެވޭ އެތައްކަމަކުން ސަލާމަތްވެ ފުރިހަމަ މިނިވަންކަމާއެކު އާއްމު ދިރިއުޅުމަށް އަނބުރާ ވާސިލުވެވިދާނެއެވެ.\n5.0/5.0 Article rating\nދާންމަތި ވެފައިވާ މީހުނާއި އުމުރުން 80 އަހަރުން މަތީގެ މީހުނަށް ވެކްސިން ޖަހަން އަލުން ފަށަނީ\nފުވައްމުލައް ސީޓީއަށް އިތުރު ވެކްސިން ގެންނަން ޖެހޭ އަދި ވެކްސިން ޖެހުން ހަލުއި ކުރަން ޖެހޭ\nފުވައްމުލައް ސިޓީގައި ކޮވިޝިލްޑް ވެކްސިން ޖަހަން ފަށައިފި\nފުވައްމުލައް ސިޓީ ކޮވިޑް-19 އަދާހަމަކުރުން: ފުވައްމުލައް ސިޓީގެ ޖުމްލަ 22 އަށް\nފުވައްމުލައް ސިޓިއިން ހޯމް ކަރަންޓީނުގައި ހުރި މީހަކު ޕޮޒިޓިވް ވެއްޖެ\nފވމ ސިޓީ ކައުންސިލަށް އަލަށް ހޮވުނު މެމްބަރުންގެ ފުރަތަމަ ބައްދަލުވުން ބާއްވައިފި


40 in mathiviyas mi tharinge reethi kamakah badhaleh naadhey! – Iru\n1990 އިން ފެށިގެން 2000 ގެ ކުރީކޮޅާ ހަމައަށް ބޮލީވުޑްގައި ރަނިކަން ކުރި ގިނަ ބަތަލާއިން މިހާރު ތިބީ 40ން މައްޗަށް އަޅައިފައެވެ. ނަމަވެސް އެ ތަރިންގެ ރީތިކަމަށް މާބޮޑު ބަދަލެއް އައިސްފައިވާތަނެއް ނުފެނެއެވެ. މިފަހަރު މި ފާހަގަކޮށްލަނީ، އޭގެތެރެއިން ބައެއް ބަތަލާއިންގެ ނަންތަކެވެ.\n1. ކަރިސްމާ ކަޕޫރު\nކަރިސްމާ އަކީ ޝައްކެއް ވެސް ނެތް ގޮތުގައި، ކަޕޫރު އާއިލާއިން ބޮލީވުޑަށް ތަޢާރަފްވި އެންމެ ހުނަރުވެރި އެއް ފަންނާނެވެ. ހުނަރާ އެއްވަރަށް އޭނާގެ ކިބައިގައި ހުރި ސްޓައިލިޝް ކަން ވެސް ކެރިއަރުގެ އެންމެ އުސްމިނުގައި ބެލުންތެރިންނަށް ވަނީ ފެނިގެންގޮސްފައެވެ. މިއަދާ ހަމައަށް ވެސް، ކަރިސްމާ މެން 90ގެ އަހަރުތަކުގައި އަޅައިއުޅުނު ގޮތަށް ހެދުން އެޅުމަށް ޒުވާނުންގެ މެދުގައި ތަރުހީބު އޮވެއެވެ. ކަރިސްމާއަކީ އެހެން ތަރިން ފަދައިން ޒުވާންކޮށް ހުރުމަށް ކުރާ މަސައްކަތްތައް މީސްމީޑިއާގައި ފާޅުކޮށް އުޅޭ ބަތަލާއެއް ނޫނެވެ. ނަމަވެސް އޭނާގެ ހަށިގަނޑަށް ބަލާފައި، އެއީ ދެދަރިން ވިހާފައި ހުރި މީހެކޭ ބުނަން ދަތިވާނެއެވެ. ފިލްމީ ކެރިއަރުގައި ކަރިސްމާގެ ހަށިގަނޑު އެހުރި ލޫޅާފަތިކަން، މިއަދު އުމުރުން 46 އަހަރުގައި ވެސް ހުރީ ފެންނާށެވެ. އެހެންނަމަވެސް ފަހަކަށް އައިސް ކަރިސްމާ ފިލްމުތަކުން ފެނުން ވަނީ ހުއްޓިފައެވެ.\n2. ރަވީނާ ޓެންޑޮން\nރަވީނާ ޓެންޑޮން އަކީ 90ގެ އަހަރުތަކުގައި ގުނައިލެވުނު ބޮލީވުޑް ބަތަލާއިންގެ ތެރެއިން ވަރަށް ފާހަގަކޮށްލެވޭ މޫނެކެވެ. ފަހަކަށް އައިސް ފިލްމުތަކުން މަދުން ނޫނީ ނުފެންނަ މި ބަތަލާއަކީ، އޭނާގެ ކެރިއަރުގެ އުސްމިނުގައި ގިނަ ބައެއްގެ ތަޢުރީފު ލިބުނު ބަތަލާއެކެވެ. އެކްޓިންގެ އިތުރަށް ރަވީނާއަށް ތަޢުރީފު ލިބުނީ އޭނާގެ ރީތި ހިނިތުންވުމަށާއި، ލޫޅާފަތި ހަށިގަނޑަށެވެ. 2004 ވަނަ އަހަރު ކައިވެނިކުރި ފަހުން4ކުދިން ލިބިފައިވިޔަސް، ރަވީނާގެ އެ ރީތި ކަމަށް މާބޮޑު ބަދަލެއް އައިސްފައެއް ނުވެއެވެ. ރަވީނާއަށް މިހާރު 46 އަހަރެވެ.\n3. އައިޝްވާރިޔާ ރާއީ ބައްޗަން\nއައިޝްވާރިޔާ ރާއީ އަކީ ދުނިޔޭގައި ތިބި އެންމެ ރީތި އަންހެނުންގެ ތެރޭގައި ހިމެނޭ މީހެކެވެ. ޅައުމުރުގައި ‘މިސް ޔުނިވާސް’ ގެ ޓައިޓަލް ހާސިލްކޮށްފައިވާއިރު، އޭނާގެ ރީތިކަމަކީ ގިނަ ބަޔަކު އާޝޯޚު ކޮށްލާވަރުގެ ރީތިކަމެކެވެ. އަދި މިހާރު އުމުރުން 47 އަހަރު ވެފައި ވިޔަސް، މިހާރުގެ ބަތަލާއިންނާ ވާދަކޮށްލެވޭ ވަރަށް އައިޝްވާރިޔާ އަދިވެސް ރީއްޗެވެ.\n4. ޝިލްޕާ ޝެޓީ\nބޮލީވުޑްގެ ‘ފިޓްނެސް ކުއީން’ މި ލިސްޓުގައި ނުހިމަނައި ލިސްޓު ފުރިހަމައެއް ނުވާނެއެވެ. ފަހަކަށް އައިސް ނެށުމުގެ ދާއިރާއިން ފެންނަ 45 އަހަރުގެ ބަތަލާގެ ފިޓްނެސް ވީޑިއޯތަކަށް ޝައުގު އުފެދިގެން މީސްމީޑިއާގައި އޭނާއަށް ފޮލޯކުރާ މީހުން ވަރަށް ގިނައެވެ. ޝިލްޕާގެ ލޫޅާފަތިކަމަށް ބަލާފައި އޭނާއަކީ ދެކުދިންގެ މަންމައޭ ބުނަން ދަތިވާނެއެވެ.\nލިސްޓުގައި ވަކިވަކިން ހިމަނާނުލިޔަސް، ކަރީނާ ކަޕޫރު، ސުޝްމީތާ ޝެޓީ، މަލައިކާ އަރޯރާ، ބިޕާޝާ ބާސޫ އަދި ތަބޫ މެން ފަދަ ބަތަލާއިންގެ ނަން ފާހަގަކޮށްލެވެއެވެ. މި ތަރިންގެ ރީތިކަމަށް އަދިވެސް ފަނޑުވުމެއް ނާދެއެވެ.


Fuluhun Alhugandah faaralaakamah MNDF in buney: Raees Nasheed\nރައީސް ނަޝީދު.-- ފޮޓޯ: ރާއްޖެ.އެމްވީ\n9 ސެޕްޓެމްބަރ 20192ކޮމެންޓް\nފުލުހުން އަޅުގަނޑަށް ފާރަލާ ކަމަށް އެމްއެންޑީއެފުން ބުނޭ: ރައީސް ނަޝީދު\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަށް ފުލުހުން ފަރަލަމުން ގެންދާކަމަށް އެމްއެންޑީއެފުން މައުލޫމާތު ލިބިވަޑައިގެންފައިވާ ކަމަށް އެ މަނިކުފާނު ވިދާޅުވެއްޖެ އެވެ.\nދަރުބާރުގޭގައި ރޭ އެމްޑީޕީން ބޭއްވި ގައުމީ މަޖިލީހުގެ ބައްދަލުވުމުގައި ރައީސް ނަޝީދު ވިދާޅުވީ އެ މައުލޫމާތު އެމްއެންޑީއެފުން އެމަނިކުފާނަށް ލިބިވަޑައިގެންނެވީ މީގެ ތިން ދުވަސް ކުރިން ކަމަށެވެ. އެކަމަކު އެކަމާއި ގުޅޭ މާ ބޮޑު ތަފްސީލެއް ރައީސް ނަޝީދެއް ނުދެއްވަ އެވެ.\n"އޭރެއްގައި ދައްކަންހުރި ވާހަކައެއް އަޅުގަނޑު ދައްކާނަން. އަޅުގަނޑަށް އޭގެ ސަބަބުން ކިތަންމެ ކިތަންމެ ނުރައްކަލެއް ދިމާވޭ. އަޅުގަނޑަށް އެކަން ވެސް އެނގޭ. އަޅުގަނޑު ކައިރީގައި މީގެ ތިން ރޭ ކުރިން އެމްއެންޑީއެފުން ބުނި، އަޅުގަނޑަށް ފުލުހުން ފާރަލައޭ. އެކަން ފުލުހުން ވެސް ކޮށްފާނެ، ފުލުސް އޮފީހުން ވެސް ކޮށްފާނެ. އެ ފާރަލައިގެން އައިސް އޭގެން އެހެން ނަތީޖާއެއް ވެސް ނެރެދާނެ. އެހެންނަމަވެސް އާޅުގަނޑު މިހުރީ އެވާހަކަ ދެއްކުން ހުއްޓާލާކަށް ނޫން،" ރައީސް ނަޝީދު ވިދާޅުވި އެވެ.\nފުލުހުން އެމަނިކުފަނަށް ފާރަލަމުން އަންނަ ކަމަށް ރައީސް ނަޝީދު ވިދާޅުވި އިރު، ނޫސްވެރިޔާ އަހުމަދު ރިލްވާން އަބްދުﷲ މަރާލި މައްސަލަ ތަހުގީގުކޮށް އެފަދަ މައްސަލަތައް ބަލާ ރިޔާސީ ކޮމިޝަނުން ނެރުނު ރިޕޯޓާއި އެކު ފުލުހުން އަމަލުކުރަމުން އަންނަ ގޮތުން އެތައް ބައެއްގެ ހިތްހަމަނުޖެހުމާއި ފާޑުކިޔުންތައް ވަނީ އެ އިދާރާ އަށް އަމާޒުވެފަ އެވެ. އެގޮތުން ރައީސް ނަޝީދު ވެސް އެ މައްސަލާގައި ފުލުހުންނަށް ފާޑުވިދާޅުވެފައި ވެއެވެ.\nއެމްޑީޕީގެ ގައުމީ މަޖިލީހުގައި ރައީސް ނަޝީދު ވިދާޅުވީ ރިލްވާން މަރުގެ މައްސަލާގައި އެކުލަވާލި ރިޕޯޓުން އެކަމުގައި ފުލުހުންނާއި ސިފައިން ވެސް ބައިވެރިވާކަން ހާމަވެފައިވާއިރު، އެކަމަށް ހައްލެއް ނުހޯދައި ޖިނާއީ އަދުލުގެ ނިޒާމު އިސްލާހު ނުކުރެވޭނެ ކަމަށެވެ. އަދި ނުކިޔަމަންތެރިކަން ދެއްކުމުގައި ފުލުހުންނާއި ސިފައިން ހައްދުފަހަނައަޅައިގެންގޮސް، ސަރުކާރަށް ގެއްލުން ދިނުމުގެ ފުރުސަތު އެމްޑީޕީން ނުދޭނެ ކަމަށް ވެސް އެ މަނިކުފާނު ވިދާޅުވި އެވެ.\nރައީސް ނަޝީދު ވިދާޅުވީ އަމާޒަކީ ފުލުސް އޮފީސް ހަރުދަނާ ކުރުން ކަމަށެވެ. އެގޮތުން ފުލުސް އޮފީހަކީ އިންސާފު ގާއިމްކުރުމުގެ މައިގަނޑު ތަރަހަ އަށް ވާއިރު އެ މުއައްސަސާ އިސްލާހު ކުރުމަކީ މި ސަރުކާރު އުފެދިގެން ދިޔައިރު ވެސް އަދި މިހާރު ވެސް އެމްޑީޕީން އެކަމަށް އެސްބަސްވާ ކަމެއް ކަމަށް ވެސް ރައީސް ނަޝީދު ވިދާޅުވި އެވެ.\nއެމްޑީޕީ އެމްއެންޑީއެފް ޕޮލިސް ރައީސް ނަޝީދު\nއަމިއްލަވަންތަ ކަމަށާއި މާތް ﷲ ގެ ދީނަށް ފުރައްސާރަ ކުރާމީހުންނަށް ދިވެހި ފުލުހުން ފާރަލާންޖެހޭނެ. ނަޝީދާ ދޭތެރޭގަވެސް ށައްކު ކުރެވެންޏާ އޭނަވެސް އިސްތިސްނާވެގެން ނުވާނެ. ފުލުހުން ފުލުހުންގެ ޒިންމާ ނަގަންޖެހޭނެ.\nޒާތީވުމާއި ދެކޮޅު މީހެއް\nތިޔަ ހަމަ ތެދެއްބާ؟؟؟؟ ޒާތީ ވިޔަސް ތިއީ ބޮޑުވަރު!!


މާބަނޑު ދުވަސްވަރު ބުރަކަށީގައި ރިހޭ ސަބަބުތަކާއި ހައްލު – Faanooz\nމާބަނޑު ދުވަސްވަރު ބުރަކަށީގައި ރިހޭ ސަބަބުތަކާއި ހައްލު\nOctober 15, 2018 | ފާނޫޒް.ކޮމް\nބުރަކަށީގައި ރިހުމަކީ ބަލިވެއިނުމަށްފަހު ވިހެއުމާއި، ދޭތެރޭ ކޮންމެ ދުވަސްވަރެއްގައި ވެސް ކުރިމަތިވެދާނެ ކަމެކެވެ. ބަލިވެއިންނަ %70 – %50 އަންހެނުންނަށް ބަލިވެއިނުމާއި ގުޅިގެން ބުރަކަށީގައި ރިހުމުގެ އުދަގުލާއި ކުރިމަތިލާން ޖެހެއެވެ. ބަލިވެއިނުމުގެ ކުރިން ބުރަކަށީގައި ރިހުން ހުރުން، ކުރިން ބަލިވެއިންއިރު، ބުރަކަށީގައި ރިހުން ކުރިމަތިވެފައިވާނަމަ، އެކަން ތަކުރާރުކޮށް، ޖެހިގެން އަންނަ ފަހަރު ބަލިވެއިނުމުން ވެސް ކުރިމަތިވެދާނެ އެވެ. މާބަނޑުވުމުގެ ކުރިން ހެލިފެލިވެއުޅުން މަދުވުމަކީ ވެސް މާބަނޑުވުމުން ބުރަކަށީގައި ރިހުން ކުރިމަތިވުމުގެ ފުރުޞަތު އިތުރުކުރާ ކަމެކެވެ.\nއެއްމާބަނޑު ދެކުދިންނަށް ބަލިވެއިނުމާއި، މާބޮޑަށް ހަށިގަނޑު ބުރަހެލިވެ ފަލަވުމަކީ ވެސް ބަލިވެއިނުމުން ބުރަކަށީގައި ރިހުމުގެ ފުރުޞަތު އިތުރުކުރާ ކަންކަމެވެ.\nމާބަނޑު ދުވަސްވަރު ބުރަކަށީގައި ރިހުން ކުރިމަތިކޮށްފާނެ ވަރަށް ގިނަ ކަންތައްތައް ހުރެއެވެ. އެގޮތުން ފާހަގަކުރެވޭ ބައެއް ކަންތައްތައް ތިރީގައި މިވަނީ އެވެ.\nހޯރމޯންގެ މިންވަރު އިތުރުވުން: މާބަނޑުވުމުން ދޫކުރާ ހޯރމޯންތަކާއި (މިސާލަކަށް “ރިލެކްސިން ހޯރމޯން”) ގުޅިގެން، މައިބަދަ އަދި ޚާއްޞަކޮށް ޅިނދު ހިމެނޭ ހިސާބުގެ ލިގަމެންޓް ތައް މަޑުވެ ހަމަޖެހި، ހުޅުތަކަށް ދޫކަން ލިބެއެވެ. މިއީ ވިހެއުމަށް ތައްޔާރުކުރުމުގެ ގޮތުން އަންނަ ބަދަލެކެވެ. މިބަދަލުގެ ސަބަބުން އާންމު ގޮތެއްގައި ބުރަކަށްޓަށް ލިބިދޭ ވާގިވެރިކަމަށް (އެލިގަމެންޓްތަކާއ، ހުޅުތަކުން) ބަދަލުއާދެއެވެ. ނުވަތަ މިހޯރމޯންގެ ސަބަބުން ބުރަކަށްޓަށް ބާރުގެނެސްދޭ ލިގަމެންޓްތަކަށް ވެސް ދޫކަން އާދެއެވެ. ނަތީޖާއެއްގެ ގޮތުން ބުރަކަށީގައި ރިހުން މެދުވެރި ކުރުވައެވެ.\nބަރުދަން އިތުރުވުން: އާންމު ގޮތެއްގައި މާބަނޑު ދުވަސްވަރު ގާތްގަނޑަކަށް 12 ކިލޯވަރު ބަރުދަނުން އިތުރުވާނެ އެވެ. ބަރުދަން އިތުރުވުމުން ހަށިގަނޑަށް އަންނަ ބުރަހެލިކަމުގެ ބާރު ކުރާނީ ބުރަކަށްޓާއި، މައިބަދައަށެވެ. މިއީ ބުރަކަށީގައި ރިހުމަށް މެދުވެރިވާނެ ކަމެކެވެ. މީގެ އިތުރުން ރަހިމުގައި ދަރިފުޅު ބޮޑުވާވަރަކަށް، ބުރަކަށްޓާއި، ޅިނދުގައި ހުންނަ ލޭހޮޅި ތަކާއި، ފަތި ނާރު ތަކަށް ފިއްތާނެއެވެ. މިއީ ވެސް ބުރަކަށީގައި ރިއްސައިފާނެ ކަމެކެވެ.\nކޮޅަށް ހުންނަ ގޮތަށް ބަދަލުއައުން: މާބަނޑު ވުމަކީ އެމީހަކު ކޮޅަށް ހުންނަ (ހުރެވޭ) ގޮތަށް ބަދަލުގެނުވާނެ ކަމެކެވެ. ބަނޑުބޮޑުވަމުންދާ ވަރަކަށް މީހާގެ ބެލެންސް ހިފެހެއްޓުމަށްޓަކައި، މައިބަދަ އިދިފުށަށް ދެމެމުންދާދނެ އެވެ. މިހެންވުމުން މައިބަދައިގެ ހުޅުހުޅަށްދެމި ރިހޭގޮތް ވެއެވެ. އޭގެ ނަތީޖާއެއްގެ ގޮތުން މާބަނޑުވެ، ދުވަސްވަމުން އަންނަ ވަރަކަށް ނޭނގި ނަމަވެސް ކޮޅަށް ހުރެވޭ ގޮތާއި، ހިނގޭގޮތް ރަގަޅުކުރުމަށް މަސައްކަތްކުރެވޭނެ އެވެ. މިއީ ބައެއް ފަހަރު ބުރަކަށީގައި ރިހުން ކުރިމަތިކޮށްފާނެ ކަމެކެވެ.\nމަސްތައް ވަކިވުން: މާބަނޑުވެ، ރަހިމު ފުޅާވެ، ބޮޑުވަމުން އަންނައިރު، ބަނޑުގެ މެދުން ދެފަރާތަށްވާގޮތަށް އިންނަ މަސްގަނޑު (ރެކްޓަސް އެބްޑަމިނިސް) އޭގެ މެދުން ލެވިފައިވާ ކަނެކްޓިޝޫ ފޮތިން ވަކިވާގޮތް ވެއެވެ. މިއީ ބުރަކަށީގެ ރިހުން އިތުރަށް ގޯސްވެގެން ހިގައިދާނެ ކަމެކެވެ.\nފިކުރުބޮޑުވުން: ދިރިއުޅުމުގައި ދިމާވާ ފިއްތުންތަކާއި، ފިކުރުބޮޑުވުން ތަކުގެ ސަބަބުން، ބުރަކަށީގެ މަސްތަކަށް ވަރުބަލިކަމާއި، ވާޅުކަން ގެނެސްދެއެވެ. މާބަނޑު ދުވަސްވަރު ފިކުރުބޮޑުވުން އިތުރުވާ ހާލަތްތަކުގައި ބުރަކަށީގައި ރިހުން އިތުރުވާކަން ފާހަގަ ކުރެވޭނެ އެވެ.\nމާބަނޑު ދުވަސްވަރު ބުރަކަށީގައި ރިހުން ދެގޮތަކަށް ފާހަގަކުރެވިދާނެ އެވެ. ފުރަތަމަ ގޮތަކީ އުނަގަނޑާއި، އުނަގަނޑުން މަތީގައި ތަދު ހުރުމެވެ. މިއީ އާންމު ގޮތެއްގައި ބަލިވެއިނުމުގެ ކުރިން ވެސް އިހުސާސް ކުރެވެމުންދިޔަ ތަދަކަށް ވެދާނެ އެވެ. ބައެއް ފަހަރު މިތަދު ފަޔަށް ދިއުމަކީ ވެސް ވެދާނެ ގޮތެކެވެ. ގިނައިރު ކޮޅަށްހުރުން، ގިނައިރު އިށީދެއިނުން، އަދި ބަރުތަކެތި އުފުލާހެދުމަކީ މިފަދަ ތަދު އިތުރަށް ގޯސްވެދާނެ ކަންކަމެވެ. މިތަދު އިރުއޮއްސި، ރޭގަނޑުވާ އަތަށްއަޅާއިރު ބޮޑުވުމަކީ ވެދާނެ ގޮތެކެވެ.\nދެވަނަ ގޮތަކީ އުނަގަނޑުގެ ތިރިން، ޅިނދުގެ ފަހަތުގައި ތަދު ހުރުމެވެ. މިތަދު ބައެއް ފަހަރު ފިދުމަސްގަނޑުގެ ދެފަޅީގައި ނުވަތަ އެއްފަޅީގައި ވެސް ހުރެދާނެ އެވެ. ހިނގުން، ސިޑިންއެރުން، އެދުގައި ފުރޮޅިލުން، ބަރުތަކެތި އުފުލާ ހެދުން ފަދަ ކަންކަމަށްފަހު މިހިސާބުގައި ތަދުހުންނަގޮތް ވެދާނެ އެވެ. އިށީދެ އިދެވޭ ގޮތަކުން، ނުވަތަ ގުދުވެ ހަށިގަނޑު ލެއްބޭ ގޮތަކުން މިތަދު ގޯސްވެދާނެ އެވެ.\n֍ އުނަގަނޑުމަތީ ގައްޔާއި، އުނަގަނޑުގެ ތިރީ މަސްފަށަލަ ތަކުގައި ރިހުން\n֍ ބުރަކަށީގައި ރިހުން ކުޑަކުރުމަށް ކުރެވިދާނެ ކަންތައްތައް\n֍ ބުރަކަށީގައި ރިހުން ކުޑަކުރުމަށް އަންނަނިވި ކަންތައްތަކަށް ސަމާލުކަން ދިނުމަކީ ވަރަށް މުހިއްމު ކަމެކެވެ.\nކަސްރަތުކުރުން: ގަވާއިދުން ކަސްރަތުކުރުމަކީ މަސްތައް ވަރުގަދަކޮށްދީ، ހަށިގަނޑަށް ލިބިދޭ އެކި ފަރާތަށް ގުދުވެ، ލެނބިހެދުމުގެ ގާބިލިއްޔަތު އިތުރުކޮށްދޭނެ ކަމެކެވެ. އަދި މިއީ މައިބަދައާއި، ބުރަކަށްޓަށް ކުރާ ބާރު ވެސް ކުޑަކޮށްދޭނެ ކަމެކެވެ. މާބަނޑު ދުވަސްވަރު ރައްކާތެރިކަމާއެކު ގިނަ އަންހެނުންނަށް ކުރެވިދާނެ ކަސްރަތުތަކުގެ ތެރޭގައި ހިނގުން، ފެތުން، އަދި ކަސްރަތީ ބައިސްކަލް ދުއްވުން، “ސްޓްރެޗިންގ އެކްސަސައިޒް” ފަދަ ކަންތައްތައް ހިމެނެއެވެ.\nހޫނު ކުރުމާއި، ފިނިކުރުން: ބުރަކަށްޓަށް ހޫނުކުރުމާއި، ފިނިކުރުމަކީ ވެސް ތަދުކުޑަކޮށްދީފާނެ ކަމެކެވެ. އެގޮތުން ޑޮކްޓަރާއި ވާހަކަދެއްކުމަށްފަހު، ތަދުވާ ހިސާބު، 20 މިނިޓް ވަންދެން، ދުވާލަކު ދެތިން ފަހަރު ފިނިފެނުން ބޮޑިތާން ކުރެވިދާނެ އެވެ. 3-2 ދުވަހު ފިނިފެނުން ބޮޑިތާންކުރުމަށްފަހު، ހަމައެގޮތަށް ތަދުވާ ހިސާބު ހޫނު ފެނުން، ބޮޑިތާން ކުރެވިދާނެ އެވެ. ނުވަތަ ހޫނުފެން ހަމާއި، ހޫނު ފެންފުޅި، ނުވަތަ ހޫނުފެން ޕެޑު ބޭނުންކޮށްގެން ވެސް ބޮޑިތާން ކުރެވިދާނެ އެވެ. މާބަނޑު ދުވަސްވަރު ބަނޑަށް ހޫނުކުރުމަކީ އެދެވިގެންވާ ކަމެއް ނޫނެވެ.\nކޮޅަށް، އިށީދެ، ގުދުވެ، އޮށޯވެ އޮންނަގޮތް ރަގަޅުކުރުން: މިސާލަކަށް ނިދާއިރު ވާތްފަރާތަށް ބުރަވެއޮވެ ނިދުމާއި،ދެފައި ދޭތެރެއަށް ބާލީހެއް ލައިގެން އޮތުމަކީ ވެސް ބުރަކަށީގެ ރިހުން ލުއިކޮށްދޭނެ ކަމެކެވެ. ގޮނޑިއެއް ފަދަ އެއްޗެއްގައި އިށީދެ އިންނަނަމަ ފަހަތަށް ބާލީހެއްލައި އޭގައި ލެގިލައިގެން ސީދަލަށް އިނުން މުހިއްމެވެ. އިށީދެ އިންނައިރު ފައިދަށަށް ގޮނޑިއެއް ކަހަލަ އެއްޗެއް ލައިގެން، ފައި ކުޑަކޮށް އުފުލާލާފައި ބެހެއްޓުން ރަގަޅެވެ. މާގިނައިން ކޮޅަށް ހުރުމަކީ ރަގަޅު ކަމެއް ނޫނެވެ. މިގޮތަށް ހުންނަނަމަ އެއްފައި މައްޗަށް ނަގައި ފައިދަށަށް ގޮނޑިއެއް ނުވަތަ ފޮށިގަނޑެއް ފަދަ އެއްޗެއް ލައިގެން ހުރުން ރަގަޅެވެ. ގޭތެރޭގައި މަސައްކަތްކުރާ އިރު ވީވަރަކުން ގުދުނުވެ އުޅެވޭތޯ ބަލާށެވެ. މާބަރުތަކެތި އުފުލާ ހެދުން ވެސް އެދެވިގެން ނުވެއެވެ.\nހަށިގަނޑު ސީދަލަށް ބަހައްޓައިގެން އުޅެވޭތޯ ބެލުން: އެގޮތުން ހިނގާ، އިށީދެ، އަދި ކޮޅަށް ހުރުމާއި، ތަކެތި އުފުލާ ހަދާއިރު ވެސް ހަށިގަނޑަށް ސީދަލަށް ބެހެއްޓޭތޯ ބަލާށެވެ. އެއްޗެއް އުފުލުމަށް ނުވަތަ ނެގުމަށް އުނަގަނޑު ލައްބާނަމަ ބުރަކަށި ސީދަލަށް ބެހެއްޓުމަށްފަހު ދެކަކޫ ލަންބާށެވެ.\nކައުންސެލިންގ ހޯދުން: ބުރަކަށީގައި ރިއްސަނީ ފިކުރުބޮޑުވުން ފަދަ ކަމެއްގެ ސަބަބުންނަމަ، ފިކުރުތަކާ ދުރުހެލިވުމަށް، ކައުންސެލިންގ ހޯދިދާނެއެވެ.\n֍ ތާފަނާފެނުން ދުވާލަކު2ފަހަރު ފެންވެރުން\n֍ ހަރު ގޮދަނޑިއެއްގައި ނިދަން އާދަކުރުން\n֍ ފުންނާބު އުސް ފައިވާން، ނުވަތަ ބޫޓަށް ނޭރުން\n֍ އުއްޑުން އޮވެ ނުނިދުން\n֍ ބަރު އެއްޗެތި ނުއުފުލުން\n֍ އެކިޔުޕަންޗަރ ހެދުން\n֍ ނިދާއިރު ބަނޑުދަށަށް ބާލީހެއްލައްވައިގެން އޮތުން


Mbappé kurimagu: Dhen fennaanee Real in\nއެމްބާޕޭގެ ކުރިމަގު: ދެން ފެންނާނީ ރެއާލުން\nއެމްބާޕޭ އަންނަނީ ޕީއެސްޖީ އާއި އެކު މޮޅަށް ކުޅެމުން\nކ. މާލެ |5ނޮވެންބަރ 2019 | އަންގާރަ 20:07 | 4,453\nފްރާންސްގެ ފެރިސް ސެއިންޓް ޖާމަން އަށް ކުޅެމުން އަންނަ ޒުވާން ފޯވާޑް ކީލިއަން އެމްބާޕޭ ދެން ފެންނާނީ ރެއާލުން ކަމަށް އޭނާގެ ކުރީގެ ކްލަބް މޮނާކޯގެ ރައީސް ވަޑިމް ވަސީލީއެވް ބުނެފިއެވެ.\nމޮނާކޯއިން 2017 ވަނަ އަހަރު ލޯނު އެއްބަސްވުމެއްގެ ދަށުން ޕީއެސްޖީ އަށް ބަދަލުވި އެމްބާޕޭއަށް ޔޫރަޕްގެ މަޝްހޫރު ގިނަ ކްލަބްތަކުން އަންނަނީ ޝައުގުވެރިކަން ފާޅު ކުރަމުންނެވެ. އެގޮތުން ފާއިތުވެދިޔަ ދެ ސީޒަނުގައި ވެސް ސްޕެއިންގެ ގަދަ ބާރު ރެއާލުން ވަނީ އެމްބާޕޭ ގަންނަން ގަންނަށް ގިނަ މަސައްކަތްތަކެއް ކޮށްފައެވެ. އެގޮތުން ރެއާލުން ވަނީ އެމްބާޕޭ ގަތުމަށް ދެ ފަހަރެއްގެ މަތިން ބިޑް ކޮށްފައެވެ. ނަމަވެސް ޕީއެސްޖީގެ ރައީސް ނާސިރު އެލްހެލްލާފީ ވަނީ އެ ޑީލާ ދެކޮޅުހަދައިފައެވެ.\nމީޑިއާ ރިޕޯޓްތައް ބުނާ ގޮތުން ރެއާލްގެ ކޯޗު ޒިނެދިން ޒިދާން އަންނަނީ އެމްބާޕޭ ގަތުމަށް ބޮޑު ބިޑެއް ހުށަހެޅުމަށް ރެއާލްގެ ބޯޑުގައި އެދިފައެވެ.\nމޮނާކޯގެ ރައީސް ވަސީލިއެވް ބުނީ ކުރިންވެސް އެމްބާޕޭގެ އެންމެ ބޮޑު ހުވަފެނަކީ ރެއާލަށް ކުޅުން ކަމަށާއި އަދިވެސް އެ ހުވަފެން އޭނާ ދެކެމުން އަންނަ ކަމަށެވެ.\nމީގެ އިތުރުން ވަސީލިއެވް ބުނީ އެމްބާޕޭގެ ހިތް އަބަދުވެސް އޮތީ ރެއާލްގައި ކަމަށާއި އޭނާގެ ވިސްނުން ކުރިންވެސް ހުރީ ރެއާލަށް ބަދަލުވާން ކަމަށެވެ. މޮނާކޯގައި އޭނާ ހުރި އިރު އޭނާ އަށް ރެއާލުން ހުށަހެޅުމެއް ލިބުނު ކަމަށް ބުނަމުން ވަސީލިއެވް ބުނީ ދުނިޔޭގެ އެންމެ ބޮޑު ކްލަބަށް ބަދަލުވާއިރު ބޮޑު ޕްރެޝަރ އަކާއި ކުރިމަތިލާން ޖެހޭނެ ކަމަށާއި އޭރު އެ ޕްރެޝާ އެމްބާޕޭ ފަދަ ޒުވާނ ކުޅުންތެރިއަކަށް އާވީ ކަމަށެވެ. ނަމަވެސް މިހާރު އެމްބާޕޭ އަކީ ދުނިޔޭގެ ޗެމްޕިއަނެއް ކަމަށާއި ބޮޑެތި މުބާރާތް ތަކުގައި ތަފާތު ދައްކާ ކުޅުންތެރި އެއް ކަމަށް ވެސް ވަސީލިއެވް ބުންޏެވެ.\nމޮނާކޯގައި ތިން ސީޒަން ހޭދަކުރުމަށްފަހު، ލޯން އެއްބަސްވުމެއްގެ ދަށުން އެމްބާޕޭ ޕީއެސްޖީ އަށް ބަދަލުވީ މިދިޔަ އަހަރެވެ. އޭނާ ވަނީ އެޓީމަށް މިހާތަނަށް ކުޅުނު 63 މެޗުގައި 37 ލަނޑު ކާމިޔާބުކޮށްފަ އެވެ. އުމުރުން 19 އަހަރުގެ އެމްބާޕޭ ވަނީ ޕީއެސްޖީއާއެކު ފްރެންޗް ލީގު އަދި ފްރެންޗް ކަޕް ކާމިޔާބުކޮށްފަ އެވެ.\nފްރާންސް ޓީމަށް 28 މެޗުގައި 10 ލަނޑު ކާމިޔާބުކޮށްފައިވާ އެމްބާޕޭ ވަނީ ފްރާންސްގެ 19 އަހަރުން ދަށުގެ ޓީމާއެކު ޔޫރޯވެސް ކާމިޔާބުކޮށްފަ އެވެ. އަދި އޭނާ ވަނީ ނިމިގެންދިޔަ ފީފާ ވޯލްޑް ކަޕް ފްރާންސްއާއެކު ކާމިޔާބުކުރުމުގެ އިތުރުން އެ މުބާރާތުގައި އެންމެ މޮޅު ޒުވާން ކުޅުންތެރިޔާގެ މަގާމުވެސް ހޯދާފައެވެ.


11 ޕާޓީގެ މެމްބަރުންގެ ލިސްޓު އަލުން އިލެކްޝަންގެ ވެބްސައިޓްގައި ހިމަނައިފި\n15 މާރޗް 2013\nސިޔާސީ ޕާޓީތަކުގެ ބިލު ތަސްދީގު ކުރުމާއި ގުޅިގެން ރައީސް މުހައްމަދު ވަހީދު ހަސަން މަނިކުގެ ގައުމީ އިއްތިހާދާއެކު ދަފްތަރުން އުނިކުރި 11 ސިޔާސީ ޕާޓީ މެމްބަރުންގެ ލިސްޓްު އަލުން އިލެކްޝަންގެ ވެބްސައިޓްގައި ހިމަނައިފިއެވެ.\nމިދިޔަ އަންގާރަ ދުވަހު ސިޔާސީ ޕާޓީތަކުގެ ބިލް ތަސްދީޤް ކުރުމާއި ގުޅިގެން އެމްޑީޕީއާއި ޕީޕީއެމާއި ޑީއާރުޕީއާއި ޖުމްހޫރީ ޕާޓީއާއި އަދާލަތު ޕާޓީ ފިޔަވައި ދެންހުރި ޕާޓީތައް އިލެކްޝަން ކޮމިޝަނުގެ ދަފްތަރުންވަނީ އުނިކޮށްފައެވެ. އަދި އެ 11 ޕާޓީގެ މެމްބަރުންގެ އަދަދު ހިމެނޭ ލިސްޓްވެސްވަނީ އިލެކްޝަންސް ކޮމިޝަނުގެ ދަފްތަރުން އުނިކޮށްފައެވެ.\nއަދި އިލެކްޝަންސް ކޮމިޝަނުގައި ސިޔާސީ ޕާޓީތަކުގެ މެމްބަރުން ހިމެނޭ ބައިގައި ކުރިން އުނިކުރި 11 ޕާޓީގެ މެމްބަރުންގެ ލިސްޓްވަނީ އަލުން ހިމަނާފައެވެ. ނަމަވެސް މިކަމާއި ގުޅޭގޮތުން އިލެކްޝަންސް ކޮމިޝަނުން ވަކިއެއްޗެއް ނުބުނެއެވެ.\nނަމަވެސް އިލެކްޝަންސް ކޮމިޝަނުގެ ވެބްސައިޓްގައި ރާއްޖޭގައި މިވަގުތުހުރި ސިޔާސީ ޕާޓީތައްކަމަށްބުނެ ހިމަނާފައިވާ ޕޭޖްގައި އަދިވެސް އޮތީ ދިހަހާސް މެމްބަރުން ހަމަވާކަމަށް އިލެކްޝަންސް ކޮމިޝަނުން ކުރިންބުނި5ޕާޓީގެ ނަން އެކަންޏެވެ.\nސިޔާސީ ޕާޓީތަކުގެ ޤާނޫނުގައި ބުނެފައިވަނީ 10000 މެމްބަރުން ހަމަނުވާ ޕާޓީތައް އުވޭނެކަމަށެވެ. މިޤާނޫން މަޖިލީހުން ފާސްކޮށްފައިވަނީ ތަސްދޫގް ނުކުރައްވާ ރައީސް އަލުން މިބިލް މަޖިލީހަށް ފޮނުވުމުން 60 މެމްބަރުންގެ ވޯޓާއެކުއެވެ.\nރާއްޖޭގައި ރަޖިސްޓްރީ ކޮށްފައިވާ އެއްވެސް ސިޔާސީ ޕާޓީއެއް އުވާ ނުލުމަށާއި އެފަދަ އެއްވެސް ކަމެއް ނުކުރަން ސްޕްރީމު ކޯޓުން އިއްޔެވަނީ ވަގުތީ އަމުރެއްވެސް ނެރެފައެވެ. ޕާޓީތައް އުވާ ނުލުމަށް ސްޕްރީމު ކޯޓުން ވަގުތީ އަމުރެއް ނެރެފައިވަނީ ބަންޑާރަ ނައިބުގެ އޮފީހުން ހުށަހެޅި މައްސަލައާއި ގުޅިގެންނެވެ.\nބަންޑާރަ ނައިބު އޮފީހުން ދައުވާކޮށްފައިވަނީ އިންތިގާލީ އިންތިޒާމުތަކެއް ނެތި ޕާޓީތައް އުވާލައިފިނަމަ އެކަމުގެ ސަބަބުން އެތައް ބައެއްގެ ހައްގުތައް އުނިވެގެން ހިނގައިދާނެ ކަމަށް ބުނެއެވެ.\nއަރުޝީފަށް ނެގީ 20/01/2017 10:37\nއެންމެފަހުން އަޕްޑޭޓްކުރީ 20/01/2017 10:37


6.7 million dollar ge single window mashroougai corruption?! | Mihaaru\n6.7 މިލިއަން ޑޮލަރުގެ ސިންގަލް ވިންޑޯ މަޝްރޫއުގައި ކޮރަޕްޝަން؟!\nއެމްޕީއެލްގެ ބަނދަރަކަށް މުދާ ބާލަނީ: ސިންގަލް ވިންޑޯ މަޝްރޫއުގެ ބޭނުމަކީ، ކުދި އަދި މެދު ފަންތީގެ ވިޔަފާރިތަކުގެ އިތުރުން ރާއްޖޭގެ އިމްޕޯޓް-އެކްސްޕޯޓް ވިޔަފާރިތަކަށް ލުއި ފަސޭހަ ގޮތްތަކެއް ހޯދައިދިނުން. -- ފޮޓޯ/ މިހާރު\n03 މާޗް 2020 - 08:46\nއިކޮނޮމިކް މިނިސްޓްރީ އާއި އެތަނާ ގުޅުން ހުރި އިދާރާތަކުގެ ޚިދުމަތްތައް އެއް ވިއުގައަކުން ގުޅާލަން 6.7 މިލިއަން ޑޮލަރު (100 މިލިއަން ރުފިޔާ)ގެ ނެޝަނަލް ސިންގަލް ވިންޑޯ ޕްރޮޖެކްޓް ކުރިއަށް ގެންދަން ހުޅުވާލި ބީލަމަށް، ޝަރުތު ހަމަނުވާ ކުންފުންޏަކުން ކުރިމަތިލައި، އެހެން ހުރިހާ ކުންފުންޏެއްގެ މައްޗަށް ކުރި ހޯދި ގޮތާ މެދު ސުވާލު އުފެދިއްޖެ އެވެ.\nޚިދުމަތްތައް މިހާރަށް ވުރެން ލުއި ފަސޭހަކުރަން ކުރިއަށް ގެންދާ މަޝްރޫއު، ހަވާލުކުރީ ވެބް ފޮންޓެއިން އޭޝިއާ އިންކޯޕަރޭޓެޑާ އެވެ. އެ ކުންފުނިން މި މަޝްރޫއު ހޯދީ ފިލިޕީންސްގައި ހުންނަ ވެބް ފޮންޓެއިންގެ ނަމުގައި ޑޮކިއުމެންޓް ހުށަހަޅައިގެން ނަމަވެސް ހުރިހާ މަސައްކަތެއް ކުރިއަށް ގެންދަނީ ޔޫއޭއީގައި ހުންނަ ވެބް ފޮންޓެއިންނެވެ. އެކަމަކު މިއީ އެ މަޝްރޫއާ ގުޅޭ ޓެންޑާގެ ޝަރުތުތަކާ މުޅިން ޚިލާފު ކަމެއް ކަމަށް، އެންޓި ކޮރަޕްޝަން ކޮމިޝަން (އޭސީސީ) އަށް ހުށައެޅި މައްސަލައިން ސާފުކޮށް އެނގެ އެވެ.\nފުރަތަމަ ކަމަކީ ފިނޭންސް މިނިސްޓްރީގެ ޓެންޑަ އިއުލާނުގައި ޕްރޮޖެކްޓް ހިންގަން ކުރިމަތިލާ ކުންފުނިތައް ނިސްބަތްވާން ޖެހޭ ގައުމުތަކުގެ ލިސްޓުގައި ޔޫއޭއީ ހިމެނިފައި ނެތުމެވެ. ދެވަނަ މައްސަލައަކީ، ވެބް ފޮންޓެއިންގެ ފިލިޕީންސް ބްރާންޗުގައި، ޓެންޑާގައި ކަނޑައަޅާފައިވާ ތަޖުރިބާ އާއި އެފަދަ ސިންގަލް ވިންޑޯ ޕްރޮގްރާމެއް ތައްޔާރުކޮށް ހިންގާފައި ހުންނަން ޖެހޭނެ ކަމަށް ބުނެފައިވާ މުއްދަތުގެ ޝަރުތު ވެސް ހަމަނުވުމެވެ. މަޝްރޫއަށް ކުރިމަތިލާ ކުންފުނިތައް ނިސްބަތްވާން ޖެހޭ ގައުމުތަކުގެ ލިސްޓްގައި ފިލިޕީންސް ހިމެނެ އެވެ. އެކަމަކު ފިލިޕީންސްގައި ހުންނަ ވެބް ފޮންޓެއިން އޮފީހަކީ، ކުރިން ސިންގަލް ވިންޑޯ ފަދަ ނިޒާމެއް ގާއިމްކޮށް، ހިންގާފައިވާ ބައެއް ނޫނެވެ. އެހެންކަމުން އޭސީސީއަށް މައްސަލަ ވެއްދި ފަރާތުން ގަބޫލުކުރަނީ އެ ބޮޑު މަޝްރޫ ވެބް ފޮންޓެއިންނަށް ދީފައި ވަނީ ކޮރަޕްޝަނަށް މަގުފަހިވާ ގޮތަށް ކަމަށެވެ.\nއެ ފަރާތުން ހުށައެޅި މައްސަލާގައި ތުހުމަތުކޮށްފައިވަނީ މަޝްރޫ ހަވާލުކުރީ ދައުލަތަށް ބޮޑު ގެއްލުމެއް ލިބޭ ގޮތަށް ކަމަށެވެ. އެ މައްސަލައިގެ ތަހުގީގެއް ފަށާފައިވާ ކަން އޭސީސީން "މިހާރު" އަށް ކަށަވަރު ކޮށްދެ އެވެ.\nއޭޑީބީގެ ލޯން އެހީގެ ދަށުން ކުރިއަށް ގެންދާ މަޝްރޫއުގެ ބޭނުމަކީ، ކުދި އަދި މެދު ފަންތީގެ ވިޔަފާރިތަކުގެ އިތުރުން ރާއްޖޭގެ އިމްޕޯޓް-އެކްސްޕޯޓް ވިޔަފާރިތަކަށް ލުއި ފަސޭހަ ގޮތްތަކެއް ފަހިކޮށްދިނުމެވެ. ނެޝަނަލް ސިންގަލް ވިންޑޯ މަޝްރޫއުގެ ދަށުން އޮންލައިން ޕޯޓަލެއްގެ ތެރެއިން އިމްޕޯޓާއި އެކްސްޕޯޓާ ގުޅޭ ލިޔެކިޔުންތައް ލުއި ފަސޭހަކޮށް ހުށަހެޅޭނެ އިންތިޒާމު ހަމަޖައްސައިދެ އެވެ. އެ ޕޯޓަލަށް ކަމާ ގުޅޭ ވުޒާރާތައް ގުޅުވާލައި، އިމްޕޯޓް-އެކްސްޕޯޓް ހުއްދަތައް އަންނަ އަހަރުގެ ތެރޭގައި އޮންލައިންކޮށް ފޯރުކޮށްދޭން ފަށާނެ ކަމަށް ސަރުކާރުން މިދިޔަ ފެބުރުއަރީ މަހު ވަނީ ބުނެފަ އެވެ.\nއިކޮނޮމިކް މިނިސްޓްރީގެ މި މަޝްރޫއަށް ކުރިމަތިލާން ފިނޭންސް މިނިސްޓްރީން ހުޅުވާލުމުން ކަމުގެ ތަޖުރިބާ ހުރި ބޮޑެތި ބައެއް ކުންފުނިތަކުން ބައިވެރިވި އެވެ. އޭގެ ތެރޭގައި ސިންގަލް ވިންޑޯގެ މަޝްރޫއުތައް ހިންގުމުގައި، ތަޖުރިބާކާރު ދުނިޔޭގެ ކުންފުނިތައް ވެސް ހިމެނެ އެވެ. އެކަމަކު މަޝްރޫއު އިއުލާންކުރި ފަހުން ވެސް ބަޔަކާ ހަވާލުނުކޮށް ފަސް މަސް ދުވަސް ބޭއްވުމަށް ފަހު ގާބިލް ކުންފުނިތައް "ޑިސްކޮލިފައިކޮށް"، ބިޑުގައިވާ ޝަރުތުތަކަށް ނުފެތޭ ކުންފުންޏަކާ ހަވާލުކުރި ކަމުގެ ތުހުމަތު، އޭސީސީއަށް ހުށައެޅި މައްސަލާގައި، ވަނީ ކޮށްފަ އެވެ.\nއަގުގެ ގޮތުން މިހާ ބޮޑު މަޝްރޫއެއް ކުރިއަށް ގެންދާއިރު، ހަވާލުކުރީ ކޮން ބަޔަކާ ކަމެއް، އަދި އޭގެ ތަފްސީލެއް ވެސް ސަރުކާރުގެ ކަމާ ބެހޭ އިދާރާތަކުން މިހާތަނަށް ހާމަކޮށްފައެއް ނުވެ އެވެ. މި ޕްރޮޖެކްޓާ ގުޅުވައި ކުރާ ތުހުމަތުތަކަށް ފިނޭންސް މިނިސްޓްރީ އާއި އިކޮނޮމިކް މިނިސްޓްރީގެ ބަހެއް ހޯދަން ފޯނުން ގުޅައިގެންނާއި ލިއުމުން ކުރި މަސައްކަތުން އަދި ލިބިފައެއް ނުވެ އެވެ.\nކޮރަޕްޝަން ހިމެނޭ ކަމަށް ތުހުމަތުކުރާ ސަބަބުތައް:\n- މަޝްރޫ ހޯދަން ބައިވެރިވެވޭ ގައުމުތަކުގެ ލިސްޓުގައި ޔޫއޭއީ ނުހިމެނޭއިރު، ފިލިޕީންސް ކުންފުނީގެ ނަމުގައި ކުރިމަތިލައި، އެކަމަކު ޔޫއޭއީގައި އޮފީސް ހުންނަ ކުންފުނިން މަޝްރޫއު ކުރިއަށް ގެންދިއުން.\n- ވެބް ފޮންޓެއިންގެ މައި އޮފީސް ޔޫއޭއީގައި ހުންނަ އިރު، އެކި ގައުމުތަކުގައި ހިންގި ޕްރޮޖެކްޓްތައް ވެސް، އޮޅުވާލުމުގެ ތެރެއިން، އެ އޮފީހުން ކުރިއަށް ގެންދިއުން.\n- ފިލިޕީންސްގައި ހުންނަ ކުންފުނިން މީގެ ކުރިން ސިންގަލް ވިންޑޯގެ އެއްވެސް ޕްރޮޖެކްޓެއް ހިންގާފައިނުވުން. އެހެންކަމުން ބިޑުގައި އެ ކުންފުނީގެ ނަން އޮތަސް، އެ ބިޑް ޑިސްކޮލިފައިވާން ޖެހޭނެ ކަމަށް ބެލުން.\nސިންގަލް ވިންޑޯ މަޝްރޫއު ފަސް އަހަރަށް ވެބް ފޮންޓެއިނާ ހަވާލުކުރުމުގައި ހުރި ބޮޑެތި ކަންބޮޑުވުންތައް އޭސީސީ އަށް ހުށަހެޅި ލިއުމުގައި ފާހަގަކޮށްފައިވެ އެވެ. ފުރަތަމަ ކަމަކަށް އެ މަޝްރޫއު ހަވާލުކުރި ޔޫއޭއީގެ ވެބް ފޮންޓެއިން އަކީ ބިޑް ޑޮކިއުމެންޓުގައި ސާފުކޮށް ބަޔާންކުރާ ގައުމުތަކުގެ ލިސްޓުގައި ނުހިމެނޭ ކުންފުންޏަކަށް ވުމެވެ. މި ބިޑް ކާމިޔާބުކުރަން ފިލިޕީންސްގައި ހުންނަ ވެބް ފޮންޓެއިން އޭޝިއާ އިންކޯޕަރޭޓެޑްގެ ނަން ބޭނުންކުރުމަކީ އޮޅުވާލުމެއް ކަމަށް ވެސް ބުނެފައިވެ އެވެ.\nވެބް ފޮންޓެއިންގެ މައި އޮފީސް ޔޫއޭއީގެ ދުބާއީގައި ހުންނަ އިރު މަޝްރޫއުތައް ވެސް ހިންގަނީ އެ އޮފީހުންނެވެ. ސިންގަލް ވިންޑޯ މަޝްރޫއަށް ކުރިމަތިލެވޭނެ ގައުމުތަކެއްގެ ކަނޑައަޅައި ފިނޭންސް މިނިސްޓްރީން އާއްމުކުރި ބިޑް ޑޮކިއުމެންޓުގައި 68 ގައުމެއް ލިސްޓްކޮށްފައިވެ އެވެ. އޭގެތެރޭގައި ޔޫއޭއީ ނުހިމެނޭ އިރު ބިޑް ޑޮކިއުމެންޓުގެ 4.2 ވަނަ މާއްދާގައިވާ ގޮތުން، މި ލިސްޓުގައި ނުހިމެނޭ ގައުމަކުން މި ޕްރޮޖެކްޓް ކުރިއަކަށް ނުގެންދެވޭނެ އެވެ.\nމައްސަލަ ހުށަހެޅި ފަރާތުން ތުހުމަތުކުރާ ގޮތުގައި މީގެ ކުރިން އެއްވެސް މަޝްރޫއެއް ހިންގާފައި ނުވާ ފިލިޕީންސްގެ ވެބް ފޮންޓެއިންގެ ނަމުގައި ކުރިމަތިލީ، ލިސްޓްގައި ހިމެނޭ ގައުމެއްގެ ނަން ބޭނުންކޮށް، ބިޑް ކާމިޔާބު ކުރާށެވެ. ހަމައެކަނި ކަރުދާސް ކުންފުންޏެއްގެ ގޮތުގައި ބެލެވޭ އެ ކުންފުނިން މަޝްރޫއު ނެގިއަސް ހިންގަނީ ދުބާއީގައި ހުންނަ މައި އޮފީހުން ކަމުގެ ތުހުމަތު ވެސް، އޭސީސީއަށް ހުށައެޅި މައްސަލާގައި، ކޮށްފައިވެ އެވެ. އެއީ، ބޮޑު އޮޅުވާލުމެއްގެ ގޮތުގައި ވެސް ސިފަކޮށްފައިވެ އެވެ.\nއެ ފަރާތުން ހުށަހެޅި ލިއުންތަކުގެ ތެރޭގައި، މި މަޝްރޫއާ ގުޅޭ ގޮތުން ވެބް ފޮންޓެއިނުން ހިންގާފައިވާ މުއާމަލާތްތަކެއް ވެސް ހިމެނެ އެވެ. ފިނޭންސް މިނިސްޓްރީއާ އެކު އެ މުއާމަލާތް ހިންގީ ޔޫއޭއީގައި ހުންނަ ވެބް ފޮންޓެއިން އޮފީހުގެ އިސް ބޭފުޅެއް ކަމަށް ވެސް ތުހުމަތުކުރެ އެވެ.\nއޭސީސީ އަށް ހުށަހަޅައި "މިހާރު"އަށް ކޮޕީ ލިބިފައިވާ ލިއުމާއި ފިނޭންސްގެ ބިޑް ޑޮކިއުމެންޓުގައިވާ ގޮތުން ބިޑުގައި ބައިވެރިވާ ކުންފުނިތަކުން މަދުވެގެން4މިލިއަން ޑޮލަރަށް ވުރެ ދަށް ނޫން ދެ މަޝްރޫއު ހިންގާފައި ހުރުމަކީ ޝަރުތެކެވެ. އެކަމަކު ފިލިޕީންސްގެ ވެބް ފޮންޓެއިންގައި މި ޝަރުތު ހަމައެއްނުވެ އެވެ. އޭގެ ބަދަލުގައި ބިޑް ކާމިޔާބު ކުރަން ހުށަހެޅީ ޔޫއޭއީގައި ހުންނަ މައި އޮފީހުން ހިންގި މަޝްރޫއުތަކުގެ ލިއުންތައް ކަމަށާއި އެއީ ވެސް ބޮޑު އޮޅުވާލުމަކަށް ވެދާނެ ކަމަށް، މައްސަލާގައި ބުނެފައިވެ އެވެ.\nވެބް ފޮންޓެއިން އިން ވަނީ މި މަޝްރޫއު އެ ކުންފުންޏަށް ކާމިޔާބުވި ކަން ފާހަގަކޮށް، ޔޫއޭއީގައި ހުންނަ އޮފީހުގެ ނަމުގައި މައުލޫމާތުތަކެއް ވެސް އާއްމުކޮށްފަ އެވެ. އެ މައުލޫމާތުން ވެސް އެނގޭ ގޮތުގައި، މަޝްރޫއު ހިންގާނީ ދުބާއީގައި ހުންނަ ކުންފުނިންނެވެ. އަދި ފިލިޕީންސް ކުންފުންޏަކީ ހަމައެކަނި ރިސާޗް އެންޑް ޑިވެލޮޕްމެންޓް ބޭނުމަށް ހިންގާ ކުންފުންޏެއް ކަން ވެސް އެ މައުލޫމާތުން އެނގެ އެވެ.\nސިންގަލް ވިންޑޯ މަޝްރޫއަށް ވެބް ފޮންޓެއިނަށް ވުރެ ޓެކްނިކަލް ގޮތުން ވެސް ގާބިލް، އަގުގެ ގޮތުން ބަލާއިރު އެތައް މިލިއަން ޑޮލަރެއް ހެޔޮ ކުންފުނިތައް ބާކީކޮށް، އެ ކުންފުންޏާ ހަވާލުކުރީ ނުފޫޒު ގަދަ ފަރާތްތަކެއްގެ މަސްލަހަތާއި ކޮރަޕްޝަނަށް މަގުފަހިވާ ފަދަ ކަންތައްތަކެއް ހުރެގެން ކަމަށް ވުން އެކަށީގެންވާ ކަމަށް މައްސަލަ ހުށަހެޅި ފަރާތުން ތުހުމަތުކުރެ އެވެ. އެހެންކަމުން އެދިފައި ވަނީ މި މައްސަލަ އަވަހަށް ތަހުގީގުކޮށް، ވެބް ފޮންޓެއިން ޝަރުތު ހަމަނުވާ ނަމަ އެއްބަސްވުން ކެންސަލްކޮށް، ދައުލަތަށް ލިބިދާނެ ގެއްލުމަކުން އަރައިގަތުމަށް މަސައްކަތް ކޮށްދިނުމަށެވެ.\nއޭސީސީ އަށް ފުރަތަމަ މި މައްސަލަ ހުށައެޅީ، އެއްބަސްވުމުގައި ސޮއިކުރުމުގެ ކުރިން، ޑިސެމްބަރު 5، 2019 ގަ އެވެ. މައްސަލަ ހުށަހެޅި އަމިއްލަ ފަރާތުން އެ ފަހަރު ވެސް އެދުނީ މި ޕްރޮޖެކްޓް އެވޯޑުކުރުން ހަވާލުކުރުން ހުއްޓުވައިދޭށެވެ. އެކަމަކު އޭސީސީގެ މާ ބޮޑު އަޅާލުމެއް ނުލިބުމުން ދެ ވަނަ ފަހަރަށް ކޮމިޝަންގެ ސަމާލުކަމަށް މިކަން ގެނައުމުން މައްސަލަ ރަޖިސްޓްރީކުރީ ޑިސެމްބަރު، 11، 2019 ގަ އެވެ.\nހުށަހެޅި މައްސަލައިގައިވާ ލިއުންތައް ދިރާސާކޮށް، މައްސަލައިގެ ތަހުގީގު ފަށަން ނިންމި ކަން މައްސަލަ ހުށަހެޅި ފަރާތަށް އެންގީ، މިދިޔަ ފެބުރުއަރީ މަހުގެ ތެރޭގަ އެވެ.\nއިކޮނޮމިކް މިނިސްޓްރީ އާއި ވެބް ފޮންޓެއިނާ ދެމެދު މި އެއްބަސްވުން ކުރިއަށް ގެންދަން ސޮއިކުރީ އޭސީސީ އަށް ހުށަހަޅައި ތަހުގީގު ނުފަށައި އޮތް މުއްދަތުގެ ތެރޭގައި ކަމަށް މައްސަލަ ހުށަހެޅި ފަރާތުން ތުހުމަތުކުރެ އެވެ.\n"އޭސީސީގެ ވެސް ޒީރޯ ޓޮލަރެންސަކަށް ވާން ޖެހޭނީ [މިފަދަ ބޮޑު] މައްސަލަ ހުށަހެޅުމާ އެކު ބެލުން. އެކަމަކު މި ޕްރޮޖެކްޓްގެ ކަންކަން ނުބެލި އޮއްވައި އެވޯޑުކުރުމަކީ ސަރުކާރުން އާއްމުކުރާ ސިޔާސަތާ އެއްގޮތަށް އަމަލުކުރުން ކަމަކަށް ނުދެކެން،" މައްސަލަ ހުށަހެޅި ފަރާތުން "މިހާރު" އަށް ބުންޏެވެ.\nމިކަމާ ގުޅިގެން "މިހާރު" އިން އިކޮނޮމިކް މިނިސްޓްރީގެ މީޑިއާ އޮފިޝަލަށް ފުރަތަމަ ގުޅުމުން ވިދާޅުވީ އެ މަޝްރޫއުގެ ކުރިއަށް ގެންދާ ޓީމު ނުވަތަ މައުލޫމާތު އެނގިވަޑައިގަންނަވާނެ ބޭފުޅަކު މެދުވެރިކޮށް މައުލޫމާތު ހިއްސާކޮށްދެއްވާނެ ކަމަށެވެ. އެކަމަކު، ޚަބަރެއް ނުވެގެން ފަހުން ގުޅުމުން ވިދާޅުވީ ބޭނުންވާ މައުލޫމާތު ލިއުމުން އެ މިނިސްޓްރީ އަށް ހިއްސާކޮށްދިނުމަށެވެ. އެ މައުލޫމާތަށް "މިހާރު" އިން ވަނީ ފިނޭންސާއި އިކޮނޮމިކް މިނިސްޓްރީގައި އެދިފަ އެވެ.\nވެބް ފޮންޓެއިނުން އޮޅުވާލައިގެން ހުށަހެޅި ލިއުންތަކުގެ މައްޗަށް އެ ކުންފުންޏާ މަޝްރޫއު ހަވާލުކުރުމަކީ، އޭސީސީ އަށް މައްސަލަ ހުށަހެޅި ފަރާތުން ބުނެފައިވާ ގޮތުގައި، ޓެންޑަރުގައި ބައިވެރިވާ ކުންފުނިތަކުގެ ހައްގު ނިގުޅައިގަނެވޭނެ ކަމެކެވެ. އަދި މިއީ، ޓެންޑާ ކުރުމުގެ މަގްސަދު ހާސިލްނުވާ ކަމެއްގެ ގޮތުގައި އޭނާ ސިފަކުރި އެވެ.\nފިނޭންސް މިނިސްޓްރީ އެންޓި ކޮރަޕްޝަން ކޮމިޝަން ކޮރަޕްޝަން އިކޮނޮމިކް މިނިސްޓްރީ\n82 ކޮމެންޓް, 137 ރިއެކްޝަންސް\nތީ ކަސްޓަމްސް އައިޓީ އާ ގުޅިގެން ދިވެހި ރ ވ ކުންފުނިން ހިންގާ ބޮޑު ޖަރީމާ އެއް..\nކުންފުނި އެމް.ޑީ. އެދިގެން އަހަރެންވެސް ބޭރުކުރީ ކަލެޔާ ގާތް ގުޅުމެއް އޮންނާތީއޯ.\nވަކި ކުންފުންޔެއްގެ ބަޔަކަށް ތި ސިންގަލްވިންޑޯއަށް ހިތުހުރިގޮތެއް ނެހެދިގެން ސިސްޓަމްތައް ޑައުންކުރާކަމުގެ ދޮގު ބަދުނާމު އަޅުވާފަ އަހަރެން އައި.ޓީ. އިން ބޭރުކުރީ. މީހަކަށް ދެރައެއް ދީފަ އުފަލުގަ ނޫޅެވޭނެ. ފޭހުނު އިލޮށި ލޮލަށް ތި ހެރެނީ.\nޒީރޯ ޓޮލަރެންސް އިބޫ\nހުސް ކޮރަޕްޝަން ސަރުކާރު އިސްތިއުފާ\nއަސްލުގައި ނެޝަނަލް ސިންގަލް ވިންޑޯ ޕްރޮޖެކްޓަށް އޭޑީބީން ކަނޑައަޅާފައިވާ ފައިސާގެ އަދަދަކީ10މިލިއަން ޔޫ.އެސް.ޑޮލަރެވެ. ސަރުކާރުގެ ހިއްސާގެ ގޮތުގައި މިޕްރޮޖެކްޓަށް ކަނޑައަޅާފައިވާ ފައިސާގެ ޖުމުލައަކީ 11.99 މިލިއަން ޔޫއެސްޑޮލަރެވެ. 2019 ގެ ކުރިން ތިމީހުންނަކީ އައިޓީ މަސައްކަތަށްވުރެ ވިޔަފާރިއާއި މެނެޖްމަންޓް ކޮންސަލްޓަންސީ ވިޔަފާރި ހިންގާ ބައެއް. ދެން ނޭނގޭ އެމީހުން ކުއްލިއަކަށް ސިންގަލް ވިންޑޯއޭ އައިސީޓީ އޭ ތިޔަކިޔައިގަތީ ކިހިނަކުންކަމެއް.\nޖުމުލަ ޕްރޮޖެކްޓް އަދަދު ރަނގަޅުވިޔަސް ސަރުކާރުން ދޭ މިންވަރަކީ 1.99 މިލިއަން. އަނެއް 10 މިލިއަނަކީ އޭޑީބީގެ ލޯން އޭ އޮތުން ރަނގަޅީ.\nލޯނު ދައްކަން އަންނަނީ މޮޑީގެ ކާފަ. މޮޑީގެ އާއިލާމީހުންގެ ޓެކްސް ފައިސާއިން ޗަންދާ ޖަހައިގެން.\nރޯސް - ވ- ބުނާ ގޮތުން ވަރަށް ކަޓު ދީގެން ތި ޕްރޮޖެކްޓު އަނބުރާލީ....ކޮބާ ޒީރޯ ޓޮލެރެންސް؟\nނެޝަނަލް ސިންގަލް ވިންޑޯ ގައި ހިމެނެނީ ހަމައެކަނި ކޮރަޕްޝަނެއްނޫން. މަގާމުގެ ނުފޫޒު ބޭނުންކޮށްގެން އިކޮނޮމިކް މިނިސްޓްރީގެ މުވައްޒަފުންތަކަކާ ގުޅުންހުރި ރާއްޖޭގެ ކުންފުނިތަކަށްވެސް ނާޖާއިޒު ފައިދާ ތަކެއް ދެމުން ގެންދެއެވެ. މީގެއިތުރަށް ބައެއް މިނިސްޓްރީ ތަކުގެ ސޮފްޓްވެއަރ އާއި ވެބް ޕޯޓަލް ތައް އެމިނިސްޓްރީން ކުރިއަށް ގެންދަނީ ވަރަށް އަޑިނޭނގޭ ގޮތަކަށެ މިއީ އިއްޔެއަކު މިދިޔައަހަރަކު ހިންގަމުންދާކަމެއް ނޫނެވެ.4ވަރަކަށް އަހަރުވެދާނެ ތިޔަ ސަކަރާތް\nމިގޮތައް މުޅިންވެސް ކަރުދާސް ކުންފުނި ހަދައިގެން ރައްޔިތުންގެ ފައިސާކާލަނީ\nފުރަތަމަ ވެސް ހިތުގާ އޮންނަނީ ކަޓެއް ނަގާނެ ގޮތެވެ. ބިޑް ކުރާ ފަރާތުގެ ހިތުގައި އޮންނަނީ ކަޓެއް ދީގެން ބިޑް ވިންކުރާނެ ގޮތެވެ. މިއީ ބައްޔެކެވެ. ޔާމީނު ވިދާޅުވީ ތޮބީއީ ކަމެއް ކަމަށެވެ.


SEZ mashroouthah Raajje badhal kohlaane!\nއެސްއީޒެޑް މަޝްރޫއުތައް؛ ރާއްޖެ ބަދަލުކޮށްލާނެ!\nރާއްޖެ ތަރައްގީ ކުރުމަށް އެކި ސަރުކާރުގެ ސިޔާސަތު ތަފާތެވެ. އާބާދީތައް އެއްފަސްކޮށްގެން ރާއްޖެ ތަރައްގީ ކުރުމުގެ ވިސްނުމެއް ވެސް ގެންގުޅުނެވެ. އެކަމަކު އެކަމަށް ހިނގާ ހަރަދު ރާއްޖެއާ ނުބައްދަލުވުމުން އެ މަޝްރޫއު އެންމެ އެކަށީގެންވާ ގޮތެއްގައި ކުރިއަކަށް ނުގެންދެވުނެވެ. އާބާދީ އާއި ތަރައްގީ އެއްފަސްކުރުމުގެ ސިޔާސަތު އެއްފަރާތް ކޮށްލައި ދަތުރުފަތުރުގެ ނިޒާމަކުން ރާއްޖެ ގުޅާލައިގެން ތަރައްގީ ކުރުމުގެ ވިސްނުމެއް ވެސް ގެންގުޅުނެވެ. އެކަމެއް ވެސް ވާ ގޮތެއް ނުވި އެވެ. މި ހުރިހާ ސިޔާސަތެއް ނާކާމިޔާބުވީ އެކަމަށް ބޭނުންވާ އުމުރާނީ ވަސީލަތްތައް ގާއިމް ކުރުމަށް ރާއްޖޭގައި މާލީ ތަނަވަސްކަމާއި ވަސީލަތްތައް ވެސް ނެތިގެންނެވެ. އެއީ ރާއްޖެ އަށް އެކަނި ހިއްލައިލެވޭނެ ވަރުގެ ބުރައަކަށް ނުވަނީ އެވެ.\nއެކަމަށް މި ސަރުކާރުން ގެންގުޅޭ ފޯމިއުލާ އަކީ ހާއްސަ އިގްތިސާދީ ސަރަހައްދުތައް ނޫނީ އެސްއީޒެޑެވެ. އެ މަޝްރޫއުތައް ފެށުމަށް ސަރުކާރުން މި ވަނީ ފޫގަޅާލައިފަ އެވެ. އޭގެ ފުރަތަމަ މަޝްރޫއު، ދުބާއީގެ ޑީޕީ ވޯލްޑް އިން ތިލަފުށީގައި ތަރައްގީ ކުރުމަށް، މިހާރު އޮތީ ނިންމައިފަ އެވެ. މާލޭގެ މައި ވިޔަފާރި ބަނދަރާ އެކު ތިލަފުށީގައި ފްރީ ޑްރޭޑް ޒޯނެއް ގާއިމް ކުރާނެ އެވެ.\nސްޕެޝަލް އިކޮނޮމިކް ޒޯން ނުވަތަ ހާއްސަ އިގްތިސާދީ ސަރަހައްދުތަކަކީ ރާއްޖޭގައި މިއަދު ބޮޑު ބަހުސަކަށް ވިޔަސް ދުނިޔޭގެ ބޮޑެތި ގައުމުތަކުގައި ކާމިޔާބު ކަމާ އެކު ހިންގާ މޮޑެލްއެކެވެ. ބައެއް ފަހަރު ކާމިޔާބެވެ. އަނެއް ބައި ފަހަރު ހިތި ތަޖުރިބާ ވެސް ކުރަން ޖެހިފައި އެބަ ހުއްޓެވެ. ހިތި ތަޖުރިބާ ކުރަން ޖެހުނީ އެ މަޝްރޫއުތައް ރަނގަޅަށް މެނޭޖް ނުކުރެވުމުންނެވެ.\nހާއްސަ އިގްތިސާދީ ސަރަހައްދުތަކަކީ ބޮޑެތި އިނާޔަތްތަކާ އެކު ބޭރުގެ އިންވެސްޓަރުން ރާއްޖެ އައިސް ވިޔަފާރިކުރެވޭ ގޮތަށް ތަރައްގީ ކުރާނެ ސިނާއީ ބޮޑެތި ސަރަހައްދުތަކެކެވެ. ސަރުކާރުން މަޖިލީހަށް ހުށަހަޅައި ފާސްކުރި އިގްތިސާދީ ހާއްސަ ސަރަހައްދުތަކުގެ ގާނޫނުގައިވާ ގޮތުގައި އޮފްޝޯ ފައިނޭންސާއި ޓެކްނޮލޮޖީ އާއި ޓޫރިޒަމް، ތައުލީމް އަދި ރީއެކްސްޕޯޓް ކުރުމާއި ތަކެތި އުފެއްދުމުގެ ވިޔަފާރިތަކަށް ހާއްސަ ޒޯންތަކެއް އުފެއްދުމުގެ ބާރު ލިބެ އެވެ.\nއެސްއީޒެޑްތައް ބަލަހައްޓާ ބޯޑު، "ބޯޑް އޮފް އިންވެސްޓްމަންޓް"ގެ ޗެއާމަން ޓޫރިޒަމް މިނިސްޓަރު އަހުމަދު އަދީބު ވިދާޅުވެފައިވާ ގޮތުގައި، އެސްއީޒެޑްތަކުގައި އިންވެސްޓް ކުރުމުގެ ފުރުސަތު އެންމެ ފުރަތަމަ ވެސް ދޭނީ އެ ތަންތަނުގައި އުމްރާނީ ތަރައްގީ އަށް ވަރަށް ވަރުގަދައަށް އިންވެސްޓް ކުރާނެ ކުންފުނިތަކަށެވެ. އެގޮތުން އެއާޕޯޓާއި ޕޯޓްތަކާއި މަގުތަކާއި ބްރިޖްތައް ހެދުމަށް އެތައް ބިލިއަން ޑޮލަރެއް ހޭދަކުރަން ތައްޔާރަށް ތިބި ބިލިއަން ޑޮލަރުގެ އިންވެސްޓަރުންނަށް އެ ފުރުސަތު ދެއްވާނެ ކަމަށް އަދީބު ވިދާޅުވި އެވެ.\n"ބޮޑެތި އިންފްރާސްޓްރަކްޗާތައް ހަދާ ކުންފުނިތަކުން އެ ތަންތަން ހިންގޭނެ ގޮތް ވެސް ހަދާނެ. އެ މީހުން އެ އަންނަނީ ރާއްޖެ އަށް ސަކަރާތް ޖަހާކަށް ނޫން. އެ މީހުންގެ ފަހަތުން އެއަށް ވުރެ ވަރުގަދަ އިންވެސްޓްމަންޓްތައް އަންނާނީ އަޅުގަނޑުމެންގެ އަތުގައި ނެތް ރާއްޖެ ތަރައްގީ ކުރަން މި ބޭނުންވާ އިންފްރާސްޓްރަކްޗާ ހެދޭކަށް. ފޮރިން ޑައިރެކްޓް އިންވެސްޓްމަންޓް ނޫން ގޮތެއް އަޅުގަނޑުމެންނަކަށް ނެތް،" އަދީބު ވިދާޅުވި އެވެ.\nރާއްޖެ ތަރައްގީ ކުރުމުގެ މޮޑެލްތައް މީގެ ކުރިން ނާކާމިޔާބުވީ، އެކަމަށް ކުރަން ޖެހޭ ހަރަދުތައް އިންތިހާ އަށް ބޮޑުވެ ބަޖެޓްގައި ތަންނެތުމުންނެވެ. ބަޖެޓްގެ ގާތްގަނޑަކަށް 80 ޕަސެންޓް ދަނީ ދައުލަތުގެ އިދާރީ ހަރަދުތަކަށެވެ. ކެޕިޓަލް ހަރަދުތަކަށް ބަޖެޓްގައި އޮންނަނީ މަދު އެތިކޮޅެކެވެ.\nކޮންމެ އަހަރަހެއް ނިމުމާ ހިސާބަށް އަންނަ އިރު ރަށު ކައުންސިލްތަކާއި މަޖިލީހުގެ މެންބަރުންގެ ކިބައިން އަޑުއިވެނީ ރަށުގެ ބަނދަރު ނެތުމާއި ނަރުދަމާ ނުހެދޭ ވާހަކަ އެވެ. އަތޮޅުތަކުގެ ތަރައްގީ އަށް ޕީއެސްއައިޕީގެ ބޮޑެތި މަޝްރޫއުތަކެއް ބަޖެޓްގައި ހުރި ނަމަވެސް އޭގެ ގިނަ މަޝްރޫއުތައް ހުންނަނީ ހާސިލް ނުކުރެވިފަ އެވެ. އެއީ ލިބޭ އާމްދަނީ ދެކޮޅު ނުޖެހި، ބަޖެޓް ޑެފިސިޓްވުމުގެ މައްސަލަ ވެސް ބޮޑު ބޮލުގަ ރިހުމަކަށް ވެފައި ވާތީ އެވެ.\nއިކޮނޮމިކް މިނިސްޓަރު މުހައްމަދު ސައީދު ވިދާޅުވެފައިވާ ގޮތުގައި އެސްއީޒެޑްތަކަކީ އަތޮޅުތަކުގެ ތަރައްގީގެ މުޅިން އާ ނާރެހަކަށް ރާއްޖެ ގެނެސްދޭނެ ކަމެކެވެ. އެސްއީޒެޑްތަކުގެ ބޮޑު ބައެއް އަތޮޅުތަކަށް އަމާޒުވެގެން އަންނަ އިރު، އެ އިންވެސްޓްމަންޓްތަކުގެ ސަބަބުން އެ ސަރަހައްދުތަކުގައި ނިޔުޅިގެން އަންނަ ވިޔަފާރިތައް އެތަކެއް ހާސް ގުނައެއް އިތުރުވެގެން އަންނަ ކަމަށް ސައީދު ވިދާޅުވި އެވެ. އެ ސަރަހައްދުތަކުގައި އުފެދޭ ބިޔަ މަޝްރޫއުތަކާ އެކު އެ މަޝްރޫއުތަކަށް އެހީތެރިވުމަށް އެތައް ކުދި ވިޔަފާރިތަކެއް އުފެދޭނެ ކަމަށް ސައީދު ދެކެވަޑައިގަންނަވަ އެވެ.\n"ސަޕްލައި ދޯނިތަކާއި އެހެން ވެސް އެކި އެކި ހިދުމަތްތައް ދޭ ވިޔަފާރިތަކަށް ބޫސްޓެއް އަންނާނީ. މިއީ ކުދި އަދި މެދު ފަންތީގެ ވިޔަފާރިތައް މަރުވުމެއް ނޫން. މިއީ އެފަދަ އެތައް ކާމިޔާބު އާ ވިޔަފާރިތަކެއްގެ ފެށުން. މީގެ ތެރެއިން އަތޮޅުތަކަށް ބޮޑެތި ތަރައްގީތަކެއް އަންނާނީ. އެތަންތަނުގައި ތަރައްގީ އަށް އޮތް ގޮންޖެހުން އިންފްރާސްޓްރަކްޗާ ނެތުމުގެ މައްސަލަ އަށް ހައްލު އަންނާނީ،" ސައީދު ވިދާޅުވި އެވެ.\nއެސްއީޒެޑްގެ ގާނޫނުން އިންވެސްޓްމަންޓް ބޯޑަށް ބޮޑެތި ބާރުތަކެއް ލިބެ އެވެ. ޒޯންތައް ކަނޑައެޅުމާއި އެތަންތަނަށް ދޭނެ އިނާޔަތްތައް އެކި މުއްދަތުތަކަށް ދިނުމާއި އުނި އިތުރު ގެނައުމުގެ ބާރު ވެސް ސަރުކާރަށް ލިބެނީ މި ބޯޑްގެ ތެރެއިންނެވެ. އަދީބު ވިދާޅުވި ގޮތުގައި އެއް ދިމާލެއްގައި ޒޯންތަކާ ގުޅޭ ބާރުތައް ހުރުމަކީ އިންވެސްޓަރުން އިތުބާރު ގެނެސްދޭނެ ކަމެކެވެ. ސަބަބެއް ކަމަށް އޭނާ ވިދާޅުވީ އެއީ މައްސަލަތައް މަދު އިންވެސްޓްމަންޓް ނިޒާމަކަށް ވާނީ އޭރުންނެވެ. އެ ބޯޑުގައި ރައީސް ހުސް މިނިސްޓަރުން ހިމެނުއްވީ ވެސް ވީހާ ވެސް އަވަހަށް އެސްއީޒެޑާ ގުޅޭ ނިންމުންތައް ނިންމުމުގެ މަގުސަދުގައި ކަމަށް ވެސް އަދީބު ވިދާޅުވި އެވެ.\n"އިންވެސްޓަރު ބޭނުން ވާނީ އޭނާގެ އިންވެސްޓްމަންޓަކާ ގުޅުން ހުރި ކަމެއް އަވަހަށް ނިންމަން. އެ ބޯޑުގައި ކޮންމެ ޕާޓީއަކުން މީހަކު އިނދެގެން ކަންތައްތައް ކުރޭތޯއެއް ނުބަލާނެ. އެ މީހުން ބޭނުން ވާނީ ނިންމުންތައް މައްސަލަތައް މަދު އަވަސްގޮތެއްގައި ނިމެން. އެ ބޯޑު ބޮޑުވެގެން ގޮސް އެންމެ ފަހުން ސިޔާސީ އެއްޗަކަށް ވީމައި އޭގެން އިންވެސްޓަރުންގެ ބާރެއް ނޯންނާނެ. އެކަމަކު މި ގާނޫނުގައި މިހިރަ ބާރުތަކަކީ އިންވެސްޓަރުންނަށް އެ މީހުންގެ އިންވެސްޓްމަންޓްތަކާ މެދު އިތުބާރު ގެނެސްދޭނެ ބާރުތަކެއް،" އަދީބު ވިދާޅުވި އެވެ.\nއެ ޒޯންތަކާ ގުޅޭ ކަންކަން ސިޔާސީ ވެގެން ނުދިޔުމަށް ޓަކައި އެ ގާނޫނުގައި ހުރި ބާރުތައް ސަރުކާރަށް މުހިންމު ކަމަށް އަދީބު ވިދާޅުވި އެވެ. މީގެ ކުރިން ރާއްޖެ އައި ބޮޑެތި އިންވެސްޓަރުންނަށް ހުރަސް އެޅީ ސިޔާސީ ގޮތުން، "ކޮރަޕްޝަނާއި"، "ފަސާދައިގެ" ތުހުމަތު އަޅުވައި މަޖިިލީހުގެ ތެރެއިން ކޮންމެވެސް ގޮތަކަށް އެކަމަށް ހުރަަސް އަޅައިގެންނެވެ. އެ ތަޖުރިބާ ދެވަނަ ފަހަރަށް ކުރުމަށް އިންވެސްޓަރުން ރާއްޖޭގެ ކިބައިން ނޭދެ އެވެ.\nއެމްއެމްއޭގެ ގަވަރުނަރު ޑރ. އަޒީމާ އާދަމް ވިދާޅުވާ ގޮތުން އެސްއީޒެޑްތަކުން ގައުމަށް ފައިދާ ކުރާނީ ދުރު ވިސްނުންތަކެއް ރޭވިގެންނެވެ. ތަރަައްގީގެ ވަރުގަދަ ޕްލޭނެއް ސަރުކާރުގައި އޮވެގެންނެވެ. އެތަނުގެ ވަޒީީފާތަކަކީ ދިވެހިންނަށް ލިބޭ އޭގެ މަންފާ ހުރިހާ ދިވެހިންނަށް ލިބޭ އެއްޗަކަށް ވެގެން ނޫނީ އެސްއީޒެޑްތަކުން ފޮނިކަން ދިވެހިންނަކަށް ނުލިބޭނެ އެވެ.\n"މިއީ ރައްޔިތުންނަށް ނުވަދެވޭ ގޮތަށް ނަރުދާ ޖަހައިފައި ހުންނަތަނެއް ނޫން. ޒޯނޭ ބުނީމާ އެހެން ހީކޮށްގެން މި އުޅެނީ. އެހެނެއް ނޫން އެކަން އޮތީ. އެއީ ރައްޔިތުންގެ ތެރެއިން ތަރައްގީއެއް. އަޅުގަނޑުމެން މިދެނީ އެބޭފުޅުންނަށް ތަރައްގީ ކުރަން. އެތަނުގައި ރައްޔިތުން އުޅެމުން އަންނަ އިރުވެސް އެތަނެއް ތަރައްގީވެގެން ދާނެ،" އަދީބު ވިދާޅުވި އެވެ.\nދެން އޮތީ އެ ޒޯންތަކުން ނިކުމެދާނެ އިޖްތިމާއީ މައްސަލަތަކެވެ. އެއީ ކިތަންމެ ވަރަށް ހިފަހައްޓަން އުޅުނަސް އުނދަގޫކަމަށް ނުވާނެ އެވެ. އަދީބު ވިދާޅުވީ އެސްއީޒެޑަށް އަންނަ ކޮންމެ ވިޔަފާރިއަކީ ވެސް ސާފު ވިޔަފާރިއެއްކަން ކަށަވަރު ކުރާނެ ކަމަށެވެ. އެ ވިޔަފާރިއެއްގެ ސަބަބުން ރާއްޖޭގެ ދީނާއި ސަގާފާތާ ނުގުޅޭ ކަމަކަށް ބޯޑުން އާއެކޭ ނުބުނާނެ ކަމަށް އޭނާ ވިދާޅުވި އެވެ. އެ ޔަގީންކަމާ އެއްގޮތަށް ސަރުކާރަށް އަމަލު ކުރެވޭ ނަމަ އެސްއީޒެޑަކީ ތަރައްގީގެ އާ ނާރެހެކެވެ. އެއީ ކާމިޔާބު މޮޑެލް އެކެވެ.


vnews - Worldcup gai Nasleegothun dhimaa koffinama bodu adhabuthakeh dhenee\nވޯލްޑްކަޕްގައި ނަސްލީގޮތުން ދިމާކޮށްފިނަމަ ބޮޑެތި އަދަބުތަކެއް ދެނީ\nފީފާގެ ރައީސް ޖިއަނީ އިންފަންޓީނޯ\nފީފާއިން ރާވާ ހިންގާ އެއްވެސް ހަރަކާތެއްގައި ނަސްލީ ގޮތުން ދިމާކުރުމަކީ ބޮޑު އަދަބެއް ލިބިގެންދާނެ ކަމެއް ކަމަށާއި އެގޮތުން މިފަހަރުގެ ވޯލްޑް ކަޕްގައި އެގޮތަށް ކުޅުންތެރިޔަކާއި ދިމާކޮށްފިނަމަ މެޗުގެ ކުޅުން އެއްކޮށް ހުއްޓާލުމުގެ ބާރު ރެފްރީންނަށް ދީފައިވާނެ ކަމަށް ފީފާގެ ރައީސް ޖިއާނީ އިންފަންޓީނޯ ވިދާޅުވެއްޖެ އެވެ.\nއިންފަންޓީނޯ ވިދާޅުވީ ނަސްލީގޮތުން ދިމާކުރުމަކީ ބަލައިގަނެވޭނެ ކަމެއް ނޫން ކަމަށާއި ފުޓުބޯޅައަކީ އެންމެންގެ ކުޅިވަރެއް ކަމަށެވެ. އެހެންކަމުން މިފަހަރުގެ ވޯލްޑްކަޕުގެ މެޗެއްގެ ތެރެއިން ނުވަތަ ދަނޑު ބޭރުންވެސް މިފަދަ ކަމެއް ފެނިއްޖެ ނަމަ ފީފާ އިން އެކަން ވަރަށް ސީރިއަސްކޮށް ނަގާނެ ކަމަށްވެސް އިންފަންޓީނޯ ވިދާޅުވި އެވެ.\nއޭނާ ވިދާޅުވީ ނަސްލީގޮތުން ދިމާކުރުމަކީ ފުޓުބޯޅައިގައި ބޮޑު މައްސަލައެއް ކަމަށާއި އެ މައްސަލަ ހައްލުކުރުމަށް މިފަހަރުގެ ވޯލްޑް ކަޕުގައި ބޮޑެތި ފިޔަވަޅުތަކެއް އަޅަން ނިންމީ ގިނަ ކަންތައްތަކަށް ބެލުމަށްފަހު ކަމަށެވެ. އެގޮތުން ނަސްލީގޮތުން ކުޅުންތެރިންނާ ދިމާކޮށްފިނަމަ މެޗު ހުއްޓާލުމުގެ ބާރު ރެފްރީންނަށް އޮންނާނެ ކަމަށްވެސް ވިދާޅުވި އެވެ. މީގެއިތުރުން ރެފްރީންނަށް ބޮޑެތި ބާރުތަކެއް މިމައްސަލަ ހައްލުކުރަން ދީފައިވާނެ ކަމަށްވެސް ވިދާޅުވި އެވެ.\nމެޗު ކުރިއަށްދާ ވަގުތު އެފަދަ ކަމެއް ކުރިމަތިވެއްޖެ ނަމަ މެޗު ހުއްޓާލުމުގެ އިތުރުން ކުރެވޭ އިތުރު ކަންތައްތަކުގެ ތެރޭގައި ވަގުތުކޮޅަކަށް މެޗު ހުއްޓާލުމާއި މެޗުން ސަސްޕެންޑްކުރަން ޖެހިދާނެކަން އެންގުމުގެ އިތުރުން މެޗު އެއްކޮށް ހުއްޓާލުމަށް އެންގޭނެ ކަމަށްވެސް އިންފަންޓީނޯ ވިދާޅުވިއެވެ. އަދި އެއަްފަހު އެ ކުޅުންތެރިއަކަށް ނުވަތަ ޓީމަކަށް ހަރުކަށި ފިޔަވަޅު އަޅާނެ ކަމަށާއި އެހެންކަމުން ވޯލްޑްކަޕުުގައި ވާދަކުރާ ކޮންމެ ކުޅުންތެރިޔަކުވެސް މިކަމަށް ސަމާލުކަން ދިނުމަށް އެދިވަޑައިގަންނަވާ ކަމަށްވެސް އިންފަންޓީނޯ ވިދާޅުވި އެވެ.\nރަޝިއާގައި މިމަހު 14 ވަނަ ދުވަހު ވޯލްޑްކަޕް ފަށާއިރު ރަޝިޔާ އަކީ ނަސްލީގޮތުން ކުޅުންތެރިންނާއި ދިމާކުރުމުގެ މައްސަލަ ވަރަށް ބޮޑު ގައުމެކެވެ. އެގޮތުން މިފަދަ އަމަލުތަކުގެ ސަބަބުން ސަޕޯޓަރުން ނުވައްދާ ވެސް ބައެއް މެޗުތައް ކުޅެފައިވާއިރު މިފަދަ މައްސަލަތަކުގައި ރަޝިޔާގެ ބައެއް ކްލަބުތަށް ބޮޑެތި އަދަދުތަކުން ޖޫރިމަނާ ވެސް ކޮށްފައިވެ އެވެ.


Gavaaidhaa hilaafah ulhey 40,000 bidheysee inn register vejje | Mihaaru\nއެންއީއޯސީ) ގައި ބޭއްވި ނިއުސް ކޮންފަރެންސްގައި އިިކޮނޮމިކް މިނިސްޓަރު ފައްޔާޒު ވާހަކަދައްކަވަނީ.-- ފޮޓޯ: އަހުމަދު އަވްޝަން އިލްޔާސް/ މިހާރު\nގަވާއިދާ ހިލާފަށް އުޅޭ 40،000 ބިދޭސީން ރަޖިސްޓަރީ ވެއްޖެ\n12 އެޕްރީލް 2020 - 08:18 54 comments\nނޭޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) ން ބޭއްވި މީޑިއާ ބްރީފިންގައި މިނިސްޓަރު ވިދާޅުވީ، ގަވާއިދުގެ ތެރެއަށް ވަނުމަށް މިދިޔަ އަހަރުގެ ސެޕްޓެމްބަރު މަހު ހުޅުވައިލި ފުރުސަތުގައި 40،000 މީހުން ރަޖިސްޓަރީ ވެފައިވާ ކަމަށެވެ. އޭގެ ތެރޭގައި އެއްވެސް ލިޔެކިޔުމެއް ނެތް މީހުން ވަރަށް ގިނަ ކަމަށް އޭނާ ވިދާޅުވި އެވެ.\nފައްޔާޒް ވިދާޅުވީ، އެމްބަސީ މެދުވެރިކޮށް އެ ބިދޭސީންގެ ލިޔެކިޔުން ހޯދައިގެން ވަޒީފާ ހޯދައިދިނުމަށް މަސައްކަތް ކުރާ ކަމަށެވެ. އެކަމަކު ލިޔުންތައް ހޯދުމަށް 4-5 މަސް ހޭދަވާ ކަމަށް ވިދާޅުވި އެވެ.\nގަވައިދާ ހިލާފަށް އުޅޭ ބިދޭސީންގެ ތެރެއިން އަނބުރާ ގައުމަށް ދާން ބޭނުންވާ މީހުން ރަޖިސްޓަރީވާން ވެސް ދާދި ފަހުން ވަނީ ފުރުސަތު ހުޅުވާލައިފަ އެވެ.\nކޮވިޑް-19 އާ ގުޅިގެން ސަރުކާރުން އަޅަމުން އަންނަ ފިޔަވަޅުތަކުގެ ތެރެއިން ހުޅުވައިލި އެ ފުރުސަތުގައި ފައްޔާޒު ވިދާޅުވީ މިހާތަނަށް 837 މީހުން ގައުމަށް ދާން ރަޖިސްޓަރީ ވެފައިވާ ކަމަށެވެ. އޭގެ ތެރެއިން 130 މީހެއްގެ ޕާސްޕޯޓު އޮތް ކަމުގައި ވިޔަސް ބަންގްލަދޭޝަށް މީހުން އެތެރެވުން މަނާކޮށްފައި އޮތުމުން އެ މީހުން އަދި ފޮނުވައިލެވޭނެ ގޮތެއް ނެތް ކަމަށް ވިދާޅުވި އެވެ.\nފައްޔާޒު މިިދިޔަ ހަފުތާގައި "މިހާރު" އަށް ވިދާޅުވީ ގައުމަށް ދާން ބޭނުންވާ ބިދޭސީން ފޮނުވާނީ އެ މީހުން ރާއްޖެ އެތެރެވުމަށް ސަރުކާރަށް ދެއްކި ޑިޕޮސިޓް ފައިސާގައި ކަމަށެވެ.\nBangladesh labourun genaun 1 aharah manaa koffi\nބިދޭސީން ގެންނައިރު ބަންގްލަދޭޝް މީހެއްގެ ޑިޕޮސިޓް ފައިސާގެ ގޮތުގައި މީހެއްގެ ބޮލަކަށް ނަގަނީ 8،000ރ. އެވެ. އެހެން ނަމަވެސް ބިދޭސީން ގެންނަ އަދަދު އިތުރު ނަމަ ދައްކަން ޖެހޭ ޑިޕޮސިޓް ފައިސާގެ އަދަދަށް ބަދަލުތަކެއް އަންނާނެ އެވެ.\nފައްޔާޒް ވިދާޅުވި ގޮތުގައި ބިދޭސީންގެ މައްސަލައިގައި ވަރަށް ގިނަ ގޮންޖެހުންތައް އެބަހުއްޓެވެ. ނަމަވެސް ހައްލުތަކެއް ހޯދުމަށް ކުރާ މަސައްކަތުގައި ކުރިއެރުންތަކެއް ލިބިފައިވާ ކަމަށް ވިދާޅުވި އެވެ. އޭގެ މިސާލެއްގެ ގޮތުގައި ދެއްކެވީ، ރާއްޖޭގައި ގަވާއިދާ ހިލާފަށް އެންމެ ގިނަ ބިދޭސީން އުޅޭ ބަންގްލަދޭޝް އިން އަލަށް މީހުން އެތެރެވުން ހުއްޓާލުމުން އައި ބަދަލެވެ.\nސެޕްޓެމްބަރު 18، 2019 ގައި ސަރުކާރުން ވަނީ ބަންގްލަދޭޝްގެ ލޭބަރުން ރާއްޖެ ގެނައުން އެއް އަހަރަށް މަނާކޮށްފަ އެވެ. ފައްޔާޒު އޭރު ވިދާޅުވީ ކޮންމެ ގައުމަކަށް ކަނޑައެޅީ 150،000 ގެ ކޯޓާއެއް ކަމަށާއި މި މިންގަނޑަށް ބެލުމުން ބަންގްލާދޭޝްގެ ކޯޓާ މިހާރު ހަމަވެފައިވާ ކަމަށެވެ.\nއެހެންވެ މިިދިޔަ އަހަރުގެ ސެޕްޓެމްބަރުން ފެށިގެން ރާއްޖެ އެތެރެވި ބަންގްލަދޭޝް ލޭބަރުންގެ އަދަދަކީ 1،362 އެވެ. އެއީ ވެސް ބަންގްލަދޭޝް އިން މީހުން އައުން މަނާކުރުމުގެ ކުރިން ވިސާ އަށް އެދިފައި ތިބި މީހުންނެވެ. މީގެ ކުރިން ކޮންމެ މަހަކު ވެސް ރާއްޖެ އަށް 3،000 އެއްހާ ލޭބަރުން އަންނަ ކަމަށް ވިދާޅުވި އެވެ.\nފައްޔާޒު ވަނީ ބިދޭސީންގެ މައްސަލަ ހައްލުނުވެއްޖެ ނަމަ އިސްތިއުފާ ދެއްވާނެ ކަމަށް ކުރިން ވިދާޅުވެފަ އެވެ.\nއިތުރު ލިޔުންތައް ބިދޭސީން ރާއްޖެ-ބަންގްލަދޭޝް އިކޮނޮމިކް ޑިވެލޮޕްމެންޓް މިނިސްޓްރި ފައްޔާޒް އިސްމާއިލް، އިކޮނޮމިކް މިނިސްޓަރު ބަންގްލަދޭޝް ގަވާއިދާ ހިލާފަށް އުޅޭ ބިދޭސީން އިކޮނޮމިކް މިނިސްޓަރު


Raajje Aa China Aa Dhemedhu Mathee Fenvaruge Bahdhaluvumeh Baavanee - Vaguthu\nފޮރިން މިނިސްޓަރު އަބްދުﷲ ޝާހިދު، ޗައިނާގެ ހާރިޖީ ވަޒީރާ އެކު\nދިވެހި ސަރުކާރާއި ޗައިނާ ސަރުކާރާ ދެމެދު ބައިލޭޓަރަލް ކޮންސަލްޓޭޝަންސްގެ ހަތް ވަނަ ބުރު މާދަމާ ބޭއްވުމަށް ނިންމައިފިއެވެ.\nދިވެހި ސަރުކާރުގެ ފަރާތުން މި މަޝްވަރާތަކުގައި އިސްކޮށް ބައިވެރިވެވަޑައިގަންނަވާނީ ފޮރިން މިނިސްޓްރީގެ ސްޓޭޓް މިނިސްޓަރު އަހުމަދު ޚަލީލުއެވެ. އަދި ޗައިނާ ސަރުކާރުގެ ފަރާތުން އިސްކޮށް ބައިވެރިވެވަޑައިގަންނަވާނީ ވައިސް މިނިސްޓަރ އޮފް ފޮރިން އެފެއަރޒް ލޫ ޝައުހުއީއެވެ.\nފޮރިން މިނިސްޓްރީން ވިދާޅުވި ގޮތުގައި މި ބައްދަލުވުމުގައި މައިގަނޑު ގޮތެއްގައި މަޝްވަރާ ކުރާނީ ދެ ގައުމުގެ ގުޅުން އިތުރަށް ބަދަހިކުރުމާއި، ކޮވިޑް-19 އާ ދެކޮޅަށް ކުރެވޭ މަސައްކަތްތަކާއި ބައިނަލްއަގްވާމީ މަސްރަހުގައި ގުޅިގެން މަސައްކަތްކުރުމާ ބެހޭ ގޮތުންނެވެ.\nމީގެ އިތުރުން ކޮވިޑް-19 އިން އަރައިގަނެ، އިގްތިސާދު ކޮޅަށް ޖެހުމަށް ކުރެވިދާނެ މަސައްކަތްތަކާ ބެހޭ ގޮތުންނާއި، ދެ ގައުމުގެ މެދުގައި ވިޔަފާރި އާއި ފަތުރުވެރިކަން ވީހާވެސް އަވަހަކަށް އިއާދަކުރުމާ ބެހޭ ގޮތުން މަޝްވަރާކުރާނެ ކަމަށް ފޮރިން މިނިސްޓްރީން ވިދާޅުވިއެވެ.\nކޮވިޑް-19 ގެ ސަބަބުން ލިބުނު ގެއްލުންތަކުން އަރައިގަތުމަށް މަސައްކަތް ކުރާ މި ދަނޑިވަޅުގައި ޗައިނާ ފަދަ ތަރައްގީގެ ބައިވެރިންނާއެކު މަޝްވަރާތައް ކުރިއަށް ގެންދިޔުމަށް ދިވެހި ސަރުކާރުން ތައްޔާރަށް އޮތް ކަމަށް މިނިސްޓްރީން ވިދާޅުވިއެވެ. އެގޮތުން 2021 ވަނަ އަހަރު އިތުރު ދާއިރާތަކުން ގުޅުން ބަދަހިކޮށް، ކުރިއަށް ހުރި ޕްރޮޖެކްޓްތަކާ ބެހޭ ގޮތުން ދިވެހި ސަރުކާރުން މަޝްވަރާކުރަން ވަނީ ހަމަޖެހިފައެވެ.\nމި ގޮތަށް ބާއްވަމުން އަންނަ ބައިލޭޓަރަލް ކޮންސަލްޓޭޝަން ވެފައިވަނީ ދެ ގައުމުގެ މެދުގައި އޮންނަ ގުޅުން ބަދަހިކޮށް، ކުރެވޭ މަސައްކަތްތަކާ ބެހޭ ގޮތުން މަޝްވަރާކުރުމަށް ވަރަށް މުހިއްމު މަގަކަށެވެ. ރާއްޖެ އާއި ޗައިނާ އާ ދެމެދު ބައިލޭޓަރަލް ކޮންސަލްޓޭޝަންސް އެންމެ ފަހުން ބާއްވާފައިވަނީ 2017 ވަނަ އަހަރު ރާއްޖޭގައެވެ. ކޮވިޑް-19ގެ ބަލިމަޑުކަމާ ގުޅިގެން މިފަހަރުގެ ކޮންސަލްޓޭޝަންސް ކުރިއަށްގެންދާނީ ވަޗުއަލްކޮށެވެ.\nޖެނުއަރީ 25, 2021 11:03\nއެވަރުން ވެސް ޝާހިދު ބައިވެރި އެއް ނުވި އިންޑިޔާ ވިއްޔާ ހެޔޮ ކޮންމެ ފެންވަރެއްގެ ބައްދަލު ވުން ވެސް ޝާހިދު އިންނަވަނީ ކިތައް ފަހަރު ޗައިނާ އިން އެދެފި ވަޒީރު ފެންވަރުގައި ބައްދަލު ވުން ބާއްވަން މީ ހަމަ ނަމަކަށް ކޮށްލާ ކަމެއް... އަނދުން އެޅުވިއަސް މީ ބޮޑު ވަރު އިންޑިޔާ ނުރުހިދާނެތީ\nޖެނުއަރީ 25, 2021 12:11\nފައިދަނޑިޔަށް ފައިބާތަން މި ފެންނަނީ! ޗައިނާއަށް ނިސްބަތްކޮށް ވަގަށްގޮވާ ކުރެވުނުހައި މަލާމާތެއްކޮށް އިލްޒާމްތައް އެޅުވުމަށްފަހު ފުރަތަމަ އެކަންކަމަށް މަޢާފަށް އެދޭ! ބްރިޖް އެޅިޔަސް އެޅޭނީ ޗައިނާއަށް! އިންޑިޔާއަށް ނުވާނެ!\nޖެނުއަރީ 25, 2021 12:13\nޖެނުއަރީ 25, 2021 13:40\nއިންޑިއާއިން ގެނައި ފޭކް ވެކްސިނައް ރައިޔިތުން ނުހެލުނީ ދޯ...\nޗައިނާއައް ދަރަނިދަންތޫރައޭގޮވާފަ އެންމެފަހުން ވެއްޓެނީދޯ އަދިވެސް ކަމަކައްވާކަހަލަކަމެއް ކޮއްދެވުނިއްޔާ ކޮއްދެވޭނީ ޗައިނާއައް ބުރިޖްއެޅިޔަސް އަޅާދެވޭނީ ޗައިނާއައް ތިޔައިންޑިޔާއަކައްނުވާނެ ނުވެސް ކުރެވޭނެ\nޖެނުއަރީ 25, 2021 14:25\nޝާހިދު ސަފާރީ ހިންގަންވެގެން ލާރިކޮޅު އެއްކޮށްލަނީ.


އަހްމަދު އަދީބު ބޭސްފަރުވާއަށް ރާއްޖެއިން ބޭރަށް ފޮނުވާލުމުގެ ހުއްދަ ދީފައިވާތީ އެކަމާއި ގުޅިގެން ގަލޮޅު އުތުރު ދާއިރާގެ މެންބަރު މީކާއިލް އަޙްމަދު ނަސީމް ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅުއްވައިފިއެވެ.\nމި މައްސަލައަށް ބަހުސް ކުރައްވަމުން މީކާއިލް ވިދާޅުވީ ދައުލަތުން ގެއްލިފައިވާ ފައިސާތައް ކޮންމެވެސް ޒަމާނަކުން ހޯދިދާނެކަމަށާއި އެކަމަކު އަދީބު ފިލައިފި ނަމަ، ގޮތް ނޭނގޭ މަރުތަކާ ގުޅޭ ހަގީގަތް ނުހޯދޭނެ ކަމަށެވެ. އަދި އަދީބު ރާއްޖެއިން ބޭރަށް ގޮސްފި ކަމަށްވާނަމަ އޭނާ އަނބުރާ ރާއްޖެއަށް ނުގެނެވޭނެ ކަމަށް ވެސް މީކާއިލް ވިދާޅުވިއެވެ.\nމަޑުއްވަރީ ދާއިރާގެ މެންބަރު އަދި ކުރީގެ ޑިފެންސް މިނިސްޓަރު އާދަމް ޝަރީފު ވިދާޅުވީ މި މައްސަލައަކީ ވަރަށް ސީރިއަސް މައްސަލައެއް ކަމަށާއި ސީދާ ގައުމީ ސަލާމަތަށް ނުރައްކާ އޮތް މައްސަލައެއް ކަމަށެވެ. އަދި މިކަމުގެ ސަބަބުން އެތައް ދުވަހަކު އަޅުގަނޑުމެން އިންތިޒާރު ކުރަމުންދިޔަ މަރާލާފައިވާ އެތައް ބައެއްގެ ތަހުގީގުތައް ކުރުމާއި މިފަދަ އެތައް ކަމަކަށް ބޮޑެތި ހުރަސްތަކެއް އެޅޭނެ ކަމަށް ފެންނާތީ މި މައްސަލާގައި މަޖިލިސް ތަޅުމުގައި ބަހުސް ކުރުމަށް ވުރެވެސް މުހިއްމު ކަމަކަށްވާނީ މިކަމާއި ގުޅޭ ކޮމެޓީން މި މައްސަލަ ސީރިއަސް މައްސަލައެއްގެ ގޮތުގައި އަވަހަށް ބައްލަވާ ފިޔަވަޅު އެޅުން ކަމަށެވެ.\nކާށިދޫ ދާއިރާގެ މެންބަރު ޢަބްދުﷲ ޖާބިރު ވިދާޅުވީ މި ރާއްޖޭގެ ކަންކަން ދަނީ ގޯހުން ގޯހަށް ކަމަށާއި ރާއްޖޭގެ ވަރަށް ގިނަ ގައިދީން ބޭރަށް ގޮސް އަނބުރާ ނާންނާނެ ކަމުގެ ވިސްނުން އޮތީ ކަމަށް ވަންޏާ އެފަދަ ކަމެއް ކޮށްގެނެއް ނުވާނެ ކަމަށެވެ. މި މަޖިލީހުގައި ވަރަށް ފުޅާ ދާއިރާއެއްގައި މިކަމަށް ބަހުސް ކުރެވެން ޖެހޭނެކަމަށާއި މީހަކަށް ޝަރުއީ ކޯޓަކުން އެއީ ކުއްވެރިއެއް ކަމަށް ކަނޑަނާޅާ ހިނދެއްގައިވެސް ބައިވަރު ކުއްތައް ހުއްޓާ އެކަން އެގޮތަށް ދޫކޮށްލައިގެން ނުވާނެ ކަމަށްވެސް ޖާބިރު ވިދާޅުވިއެވެ.\nރާއްޖެއިން ބޭރަށް ދިއުމުގެ ހުއްދަ ދިނުމާއި ގުޅިގެން ކަމާ ގުޅުންހުރި އިދާރާތަކުގެ ވެރިން ރައްޔިތުން މަޖިލީހުގެ ގައުމީ ސަލާމަތާއި ހާރިޖީ ގުޅުންތަކާއި ބެހޭ ކޮމެޓީއަށް ހާޒިރު ކުރަން ވަނީ ނިންމާފައެވެ. މި ކޮމެޓީން މިގޮތަށް ނިންމީ ކޮމެޓީގައި ބައިވެރިވެވަޑައިގެންނެވި މެންބަރުންގެ އިއްތިފާގުންނެވެ.\nމިއަދު ހަވީރު ބާއްވާ މި ކޮމެޓީގެ ބައްދަލުވުމަށް ހާޒިރުކުރަން ނިންމާފައިވާ އިދާރާތަކުގެ ވެރިންނަކީ ކަމިޝަނަރ އޮފް ޕްރިޒަންސް އަބްދުﷲ މުނާޒް، ހޯމް މިނިސްޓަރު އިމްރާން އަބްދުﷲ، ޕޮލިސް ކޮމިޝަނަރު މުހައްމަދު ހަމީދް އަދި އިމިގްރޭޝަން ކޮންޓްރޯލާ ހަސަން އަލީ (ހަނަފީ) އެވެ.\nއަދީބު ތިން މަހަށް ޖަލަށްލާން ހުކުމް ކޮށްފި\nޓެގު އެޅުވުމަށްފަހު އަދީބު އަލުން ގޭބަންދަށް ބަދަލުކޮށްފި!\nއަދީބް ފިލި މައްސަލައިގަ ދައުވާ އުފުލައިފި\nރައީސް ޔާމީންގެ ޝަރީޢަތް: އަދީބުގެ ހެކިބަސް ނަގާ ނިމި, ޝަރީޢަތް މެދުކަނޑާލައިފި!


Africa in bahyah positive vaa meehunge adhadhu annanee haluvikamaaeku ithuruvamun: Red Cross - AO News\nއެފްރިކާ އިން ބައްޔަށް ޕޮޒިޓިވްވާ މީހުންގެ އަދަދު އަންނަނީ ހަލުވިކަމާއެކު އިތުރުވަމުން: ރެޑް ކްރޮސް\nމިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) ބަލި ޖެހޭ މީހުންގެ އަދަދު އެފްރިކާގެ ޤައުމުތަކުގައި ހަލުވި ސްޕީޑެއްގައި އިތުރުވަމުން އަންނަ ކަމަށް ރެޑް ކްރޮސްގެ އޮފިޝަލަކު ވިދާޅުވެއްޖެއެވެ.\nއެގޮތުން، އިންޓަނޭޝަނަލް ފެޑެރޭޝަން އޮފް ރެޑް ކްރޮސް (އައިއެފްއާރުސީ) ގެ އެފްރިކާގެ ރީޖަނަލް ޑައިރެކްޓަރ ޑރ. ސައިމަން މިސީރި ވަނީ އެ ބައްރުގެ ހާލަތު ވަރަށް ގާތުން ބަލަމުން އަންނަ ކަމަށާއި، މިއީ އެ ބަލިމަޑުކަމާއި ދެކޮޅަށް އަމަލީ ގޮތުން މަސައްކަތްތައް ފަށަންވީ ވަގުތު ކަމަށް ބުނެފައެވެ.\nދުނިޔޭގެ ސިއްހަތު ޖަމްއިއްޔާ (ޑަބްލިއުއެޗްއޯ) އިން އެ ސަރަހައްދަށް ކަނޑައަޅާފައި ހުންނަ ރީޖަނަލް ޑައިރެކްޓަރ ޑރ. މަޓްޝިޑިސޯ މޮއެޓީ ވަނީ އެފްރިކާގެ މިހާރުގެ ހާލަތާއި ގުޅޭގޮތުން އެ ބައްރުން މިހާތަނަށް 19,000 އަށްވުރެ ގިނަ މީހުން މި ބައްޔަށް ޕޮޒިޓިވްވެ، ގާތްގަނޑަކަށް 969 އެއްހާ މީހުން މަރުވެފައިވާކަން ފާހަގަކުރައްވާފައެވެ.\nއަދި ވޭތުވެދިޔަ ދެ ހަފްތާ ތެރޭގައި ވެސް އެފްރިކާގެ ގިނަ ގައުމުތަކުގައި ކޮރޯނާވައިރަހަށް ޕޮޒިޓިވްވާ މީހުންގެ އަދަދު ހަލުވިކަމާއެކު އިތުރުވަމުން އަންނަ ކަމަށާއި، މި ރޯގާ ގެ ސަބަބުން އެ ބައްރަށް އޮތް ނުރައްކާ އިންތިހާއަށް ބޮޑު ކަމަށް ވެސް މޮއެޓީ ވިދާޅުވި އެވެ.\nމީގެއިތުރުން، ޑަބްލިއުއެޗްއޯ އަށް މާލީގޮތުން އެމެރިކާ އިން ދެމުން އަންނަ އެހީދިނުން ހުއްޓާލުމަށް އެ ގައުމުގެ ރައީސް ޑޮނަލްޑް ޓްރަމްޕް ނިންމެވުމާއި ގުޅިގެން މޮއެޓީ ވިދާޅުވި މިކަމުގެ ސަބަބުން ގެއްލުންތައް ކުރިމަތިވާނީ ހަމައެކަނި ކޮވިޑް-19 އާ ދެކޮޅަށް ކުރަމުންދާ މަސައްކަތްތަކަށް އެކަނި ނޫންކަމަށާއި، މިހާތަނަށް އައިއިރު އެފްރިކާގައި ޕޯލިއޯ ނައްތާލުމަށާއި، އެޗްއައިވީގެ އިތުރުން މެލޭރިއާ އާ ދެކޮޅަށް ކުރަމުން އަންނަ މަސައްކަތްތަކަށް ވެސް ބުރޫ އަރާނެކަމަށެވެ.\nޗައިނާ އިން މިދިޔަ ޑިސެމްބަރު މަހު ފެނުނު ކޮވިޑް-19 އަށް މިހާތަނަށް މުޅި ދުނިޔެ އިން 2.18 މިލިއަން މީހުން ޕޮޒިޓިވްވެފައިވާއިރު، އޭގެތެރެއިން 146,898 މީހުން ވަނީ މަރުވެފައެވެ. އަދި މި ބަލިން މިހާތަނަށް ގާތްގަނޑަކަށް 553,227 މީހުން ވަނީ މުޅިން ރަނގަޅުވެފައެވެ. މިހާތަނަށް އައިއިރު އެފްރިކާގެ ގައުމުތަކުގެ ތެރެއިން ކޮވިޑް-19 އަށް އެންމެ ގިނަ މީހުން ޕޮޒިޓިވްވެފައިވަނީ މިސްރުންނެވެ.\nރެޑް ކްރޮސްކޮރޯނާވައިރަސްކޮވިޑް-19އެފްރިކާދުނިޔޭގެ ޞިއްހަތު ޖަމްޢިއްޔާޑަބްލިއުއެޗްއޯ


Hulhudhufaar ah masthuvaa thekrthi ethere kuran ulhun2meehaku hayyar kohffi – Iru\nހުޅުދުއްފާރަށް މަސްތުވާތަކެތި އެތެރެ ކުރަން އުޅުނު2މީހަކު ހައްޔަރުކޮށްފި\nސަމާ· 20 އޮކްޓޫބަރު 2019\nމަސްތުވާތަކެއްޗާދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ފުލުހުންގެ އިންޓެލިޖެންސާއި ރ.އުނގޫފާރު ޕޮލިސް ސްޓޭޝަން ގުޅިގެން ކުރިއަށް ގެންދިޔަ އޮޕަރޭޝަނުގައި މަސްތުވާތަކެއްޗާއެކު ދެ މީހަކު ރ. ހުޅުދުއްފާރުން ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 30 އަހަރުގެ ދިވެހި ފިރިހެނަކާއި 18 އަހަރުން ދަށުގެ ކުޑަކުއްޖެކެވެ.\nމި ދެމީހުން ހައްޔަރުކޮށްފައިވަނީ ހުޅުދުއްފާރަށް މަސްތުވާތަކެތި އެތެރެ ކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން އޮކްޓޫބަރު 19 ވަނަ ދުވަހު ހިންގި އޮޕަރޭޝަނުގައި ހުޅުދުއްފާރު ބަނދަރު ސަރަހައްދުންނެވެ.\nހުޅުދުއްފާރުކައިރީ އޮތް ރަށަކުން ފުރައިގެން ހުޅުދުއްފާރަށް އައި ލޯންޗަކުން ހުޅުދުއްފާރު ބަނދަރަށް މި ދެމީހުން ފޭބުމުން ފުލުހުންގެ ބެލުމުގެދަށަށް ގެނެސް ބަލައިފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ހަތަރު ރަބަރު ޕެކެޓް ފެނިފައިވެއެވެ.\nމި މައްސަލަ އުނގޫފާރު ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.


ދުއާ އިޖާބަކުރައްވާ ހާއްސަ ވަގުތު – Sheikh Fikree Sheikh Fikree\nހުކުރު ދުވަހު ކީރިތި ރަސޫލާ صلى الله عليه وسلم އަށް ސަލަވާތް ކިޔެވުން ގިނަކުރުންވެސް ސުންނަތްވެގެން ވެއެވެ. ކީރިތި ރަސޫލާ صلى الله عليه وسلم ގެ ޙަދީޘެއްގެ މާނައިގައިވެއެވެ. “ހަމަކަށަވަރުން، ތިޔަބައިމީހުންގެ ދުވަސްތަކުގެ ތެރެއިން އެންމެ މާތްކަންބޮޑު ދުވަހަކީ، ހުކުރު ދުވަހެވެ. ފަހެ، އެ ދުވަހު، ތިމަންކަލޭގެފާނުގެ މައްޗަށް ތިޔަބައިމީހުން ޞަލަވާތް ކިޔެވުން ގިނަކުރާހުށިކަމެވެ. ހަމަކަށަވަރުން، ތިޔަބައިމީހުންގެ ޞަލަވާތް ތިމަންކަލޭގެފާނަށް ރައްދުކުރެއްވެއެވެ.” (މިޙަދީޘް ރިވާކުރެއްވީ އަލްއިމާމު އަބޫ ދާވޫދެވެ.)\nއަލްބުޚާރީއާއި މުސްލިމުގައި ރިވާވެގެންވާ ޙަދީޘެއްގައި ވެއެވެ. “إِنَّ فِي الْجُمُعَةِ لَسَاعَةً، لَا يُوَافِقُهَا مُسْلِمٌ، يَسْأَلُ اللهَ فِيهَا خَيْرًا، إِلَّا أَعْطَاهُ إِيَّاهُ”، قَالَ: وَهِيَ سَاعَةٌ خَفِيفَةٌ. މާނައީ: “ހަމަކަށަވަރުން، ހުކުރު ދުވަހުގައި ވަގުތުކޮޅެއްވެއެވެ. އެވަގުތުކޮޅާ ދިމާވެއްޖެ މުސްލިމަކު، މާތް ﷲ ގެ ޙަޟުރަތުން ހެޔޮ ކަމަކަށް އެދި ދުޢާކޮށްފިނަމަ، އޭނާ އެދޭކަމެއް ފުއްދަވައި ދެއްވާނެތެވެ.” (އެބަހީ: އޭނާގެ ދުޢާ އިޖާބަކުރައްވާނެތެވެ.) އަދި އެއީ ވަރަށް ކުޑަ ވަގުތުކޮޅެއް ކަމުގައިވެސް ޙަދީޘްކުރެއްވިއެވެ.\nއިބްނުލް ޤައްޔިމު رحمه الله ވިދާޅުވެފައިވެއެވެ. “ހުކުރު ދުވަހުގެ ދުޢާ އިޖާބަކުރެއްވޭ ވަގުތަކީ ކޮންވަގުތެއްތޯ މިކަމުގައި ހުރި ޢިލްމުވެރިންގެ ވާހަކަތަކުގެ ތެރެއިން އެންމެ ޞައްޙައީ ދެޤައުލެކެވެ. އެ ދެޤައުލުވެސް ބިނާވެފައިވަނީ ޞައްޙަ ޙަދީޘްތަކުގެ މައްޗަށެވެ. އެއީ؛\nމި ބަހަށް އޮތް ދަލީލަކީ އިމާމު މުސްލިމް ރިވާކުރައްވާފައިވާ އަންނަނިވި ޙަދީޘެވެ. އަބޫ މޫސަލް އަޝްޢަރީ رضي الله عنه ގެ ދަރިކަލުން، އަބޫ ބުރްދާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. “ޢަބްދު ﷲ ބުނު ޢުމަރު ތިމަންކަލޭގެފާނަށް ވިދާޅުވިއެވެ. ހުކުރު ދުވަހުގެ ދުޢާ އިޖާބަކުރެއްވޭ ވަގުތާމެދު ކީރިތި ރަސޫލާ صلى الله عليه وسلم ގެ އެއްވެސް ބަސްފުޅެއް ކަލޭގެފާނުގެ ބައްޕާފުޅު ވިދާޅުވި އަޑު އެއްސެވިން ހެއްޔެވެ؟” ތިމަން ދެންނެވީމެވެ. “އާއެކެވެ. ބައްޕަ ވިދާޅުވިއެވެ. ރަސޫލު ﷲ صلى الله عليه وسلم ޙަދީޘް ކުރެއްވިއެވެ.” “هِيَ مَا بَيْنَ أَنْ يَجْلِسَ الْإِمَامُ إِلَى أَنْ تُقْضَى الصَّلَاةُ ” މާނައީ: “އެވަގުތަކީ އިމާމު މީހާ (މިންބަރުގައި) އިށީނީއްސުރެ، ހުކުރު ނަމާދު ނިމުމާ ދެމެދުގައިވާ ވަގުތެވެ.”\nމިޤައުލަކީ ޢަބްދު ﷲ ބުނު ސަލާމާއި، އަބޫ ހުރައިރާ رضي الله عنه އާއި އަދި އަލްއިމާމު އަޙްމަދުފަދަ އެތައް ބޭކަލެއްގެ ބަސްފުޅެވެ. އެބޭކަލުންގެ ދަލީލަކީ އިމާމު އަޙުމަދު ރިވާކުރައްވާފައިވާ މިޙަދީޘެވެ. އަބޫ ސަޢީދުލް ޚުދްރީ رضي الله عنه އާއި އަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. ހުކުރު ދުވަހުގައި ވަގުތުކޮޅެއްވެއެވެ. އެވަގުތުކޮޅާ ބައްދަލުވެއްޖެ މުސްލިމު އަޅަކު، މާތް ﷲ ގެ ޙަޟުރަތުން ހެޔޮ ކަމަކަށް އެދި ދަންނަވައިފިނަމަ، އެކަމެއް ފުދައްވައި ދެއްވާހުއްޓެވެ. އެވަގުތަކީ ޢަޞްރުގެ ފަހުން އޮންނަ ވަގުތެވެ.” (މިޙަދީޘްގެ ސަނަދު ބަލިކަށިނަމަވެސް މި މޭރުމުން ހުރި އެހެން ޙަދީޘްތަކާއެކު މިޙަދީޘް ޞައްޙަވެގެންވެއެވެ.)


J&J ge covid vaccine WHO ge emergency vaccine list ga himanai dheyn edhi husha halhaifi - Hali News\nޖޭއެންޑްޖޭގެ ވެކްސިން، ޑަބްލިޔުއެޗްއޯގެ އިމަޖެންސީ ވެކްސިން ލިސްޓުގައި ހިމަނަން ހުށަހަޅައިފި\n20 February 2021, 01:41\nޖޯންސަން އެންޑް ޖޯންސަންއިން ތަރައްގީކޮށް އުފައްދާފައިވާ ކޮވިޑް-19 ވެކްސިން، ދުނިޔޭގެ ސިއްހަތު ޖަމްއިއްޔާ، ޑަބްލިޔުއެޗްއޯގެ އިމަޖެންސީ ވެކްސިންގެ ލިސްޓްގައި ހިމަނައިދިނުމަށް އެދި އެ ކުންފުނިން ޑަބްލިޔުއެޗްއޯއަށް ހުށަހަޅައިފިއެވެ.\nއެ ކުންފުނިން ހުކުރު ދުވަހު ބުނެފައިވަނީ، ޑަބްލިޔުއެޗްއޯގެ ކޮވިޑް-19 ވެކްސިންގެ އިމަޖެންސީ ލިސްޓްގައި ހިމަނައިދިނުމަށް އެދި، އެ ކުންފުނިން ތަރައްގީ ކޮށްފައިވާ ވެކްސިންގެ މައުލޫމާތު މިހާރު ހުށަހަޅާފައިވާ ކަމަށެވެ.\nމި ވެކްސިން ޑަބްލިޔުއެޗްއޯއިން އެޕްރޫވް ކޮށްފިނަމަ ދުނިޔޭގައި ފުޅާ ދާއިރާއެއްގައި މި ވެކްސިން ބޭނުންކުރަން ފެށުމުގެ މަގު ފަހިވެގެންދާނެއެވެ.\nޖޭ އެންޑް ޖޭއިން ބުނެފައިވަނީ، މި ވެކްސިން ޑަބްލިޔުއެޗްއޯގެ އިމަޖެންސީ ވެކްސިން ލިސްޓުގައި ހިމަނައިދިނުމަށް އެދުނީ، ޑަބްލިޔުއެޗްއޯގެ ކޮވެކްސް ޕްރޮގްރާމަށް ވެކްސިން ސަޕްލައިކޮށްދިނުމަށް މަގުފަހި ކުރުމުގެގޮތުން ކަމަށެވެ.\nޑަބްލިޔުއެޗްއޯއިން އިސްނަގައިގެން ކުރިއަށްގެންދާ ކޮވެކްސް ޕްރޮގްރާމަކީ، ދުނިޔޭގައި މެދުފަންތީގެ އާމްދަނީ ލިބޭ ގައުމުތަކާއި ފަގީރު ގައުމުތަކަށް އަގުހެޔޮ އަދި އަވަސް މަގަމުން ކޮވިޑް ވެކްސިން ފޯރުކޮށްދިނުމަށް، ދުނިޔޭގައި ވެކްސިން އުފައްދާ ކުންފުނިތަކާއި، އެކަމަށް ޚަރަދުކުރާނެ މުއްސަނދި ގައުމުތައްވެސް ހިމެނޭގޮތުން އެކަށައަޅާފައިވާ ޕްރޮގްރާމެކެވެ.\nޖޯންސަން އެންޑް ޖޯންސަންއިން ތަރައްގީކޮށް އުފައްދާފައިވާ ކޮވިޑް-19 ވެކްސިން، ދޭންޖެހެނީ އެންމެ ޑޯޒެކެވެ. އަދި އެއީ، އާދައިގެ ފްރިޖްގައިވެސް ބެހެއްޓޭ ވެކްސިނެކެވެ.\nމި ވެކްސިން، އިމަޖެންސީ ބޭނުމަށް އެމެރިކާގައި ބޭނުންކުރުމުގެ ހުއްދަ ދިނުމާމެދު އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަނާއި، އެކްސްޕާޓުންގެ ޕެނަލަކުން މިހާރު ގެންދަނީ ބެލުންތައް ބަލަމުންނެވެ.\nޖޭ އެންޑް ޖޭގެ ވެކްސިން ސައުތު އެފްރިކާގައި މިހާރުވެސް ދަނީ ބޭނުންކުރަމުންނެވެ.\nޖޭ އެންޑް ޖޭއިން މިދިމަހު ބުނެފައިވަނީ، އެކުންފުނިން ތަރައްގީކުރި ވެކްސިންގެ ކްލިނިކަލް ޓްރައިލްސް ދުނިޔޭގެ އެކި ހިސާބުތަކުގައި ކުރިއަށް ގެންދިޔައިރު އެވްރެޖް ނަތީޖާ ދައްކާގޮތުން، ބަލިން ދިފާއުކޮށްދޭ ނިސްބަތް އުޅެނީ %66 ގައި ކަމަށެވެ.\nއެމެރިކާގައި ކުރިއަށްގެންދިޔަ ޓެސްޓްތަކުން، އެ ވެކްސިން ބަލިން ދިފާއުކޮށްދޭ ނިސްބަތް %72 ގައި ހުރިއިރު، ލެޓިން އެމެރިކާގައި ކުރިއަށްގެންދިޔަ ޓެސްޓްތަކުން ދައްކާފައިވަނީ %66 އެވެ. އަދި ސައުތު އެފްރިކާގައި ކުރިއަށް ގެންދިޔަ ޓެސްޓުތަކުން ދައްކާފައިވަނީ %57 އިފެކްޓިވް ކަމަށެވެ.\nޖޯންސަން އެންޑް ޖޯންސަންއިން ބުނެފައިވަނީ، ޑަބްލިޔުއެޗްއޯއަށް ހުށަހަޅާފައިވާނީ، އެންމެފަހުން ކުރިއަށް ގެންދިޔަ ކްލިނިކަލް ޓްރައިސްތަކުގެ މައުލޫމާތު ކަމަށެވެ.\nއިތުރު ލިޔުންތައް ކޮރޯނާ ވައިރަަސް ވެކްސިން ދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ)


19 aharu fahun "Kasauti" ge Anurag enburi annanee\n19 އަހަރު ފަހުން "ކަސޯޓީ"ގެ އަނުރާގު އެނބުރި އަންނަނީ\nސިޒޭން އާއި ރޫބީނާ\nޓީވީ ސިލްސިލާތައް ބަލާ ގިނަ ބަޔަކު ސިޒޭން ޚާން ދަންނަނީ "ކަސޯޓީ ޒިންދަގީ ކޭ" ގެ ފުރަތަމަ ސީޒަންގައި އޭނާ އަދާކުރި އަނުރާގު ބާސޫގެ ރޯލުންނެވެ. ޕްރޭރްނާގެ ރޯލު ކުޅުނު ޝްވޭތާ ތިވާރީ އާއި ސިޒޭންގެ ކެމިސްޓްރީ ރަނގަޅުކަމުން އެ ދުވަސްވަރުގެ އެންމެ މަގްބޫލު ޖޯޑަކަށް އެ ޖޯޑުވި އެވެ.\n"ކަސޯޓީ"ގެ ފުރަތަމަ ސީޒަން ނިމުމާއެކު ސިޒޭން ވެސް ޓީވީ ސްކްރީނުތަކުން މަޑުމަޑުން ގެއްލުނީ އެވެ. އޭގެ 19 އަހަރު ފަހުން އެތައް އަހަރެއް ފަހުން މިހާރު އަނެއްކާވެސް ސިޒޭން ޓީވީ ސްކްރީނަށް އެނބުރި އަންނަން ވަނީ ތައްޔާރުވެފަ އެވެ. މިފަހަރު އޭނާ ފެންނަނީ ކަލާޒް ޓީވީގެ "ޝަކްތީ: އޭކް އަސްތިތުވަ ކޭ އެހްސާސް" އިންނެވެ. މި ޝޯގެ މިފަހަރުގެ ސީޒަންގެ ވާހަކައިގެ އަޑު މިހާރު ވަރަށް ގަދަވެގެން އުޅެނީ ފުރަތަމަ ސީޒަންއިން ވިދާލީ ރޫބީނާ ޑިލައިކް މި ފަހަރުގެ ސީޒަންގައި ވެސް ބައިވެރިވާކަން އިއުލާން ކުރުމާ ގުޅިގެންނެވެ.\nފުރަތަމަ ސީޒަންގައި ރޫބީނާ އާއެކު ލީޑް ރޯލު ކުޅުނު އެކްޓަރަކީ ވިވިއަން ދަސޭނާ އެވެ. ނަމަވެސް މިފަހަރުގެ ސީޒަންގައި ރޫބީނާ އާއެކު ލީޑު ރޯލުކުޅޭނީ ސިޒޭން އެވެ.\n"ޝަކްތީ"ގެ ލީޑް ރޯލު ލިބުނީތީ ސިޒޭން ވަނީ އުފަލުން ފޮޅިފަ އެވެ. މީގެ ކުރިން ޓީވީ ބެލުންތެރިން އޭނާއަށް ދިން ލޯތްބާއި ތާއީދު އަލަށް ހުޅުވާލާ ޗެޕްޓަރުން ވެސް ލިބޭނެ ކަމަށް ސިޒޭން އުންމިދުކުރެ އެވެ.\nނަވާރަ އަހަރުގެ ދިގު މުއްދަތަކު ޓީވީ ސްކްރީނާ ދުރުގައި ހުރެފައި ސިޒޭން އެނބުރި އަންނަން ނިންމާނީ ހަމަ ގައިމުވެސް އޭނާއަށް ވަރަށް ކަމުދާ ސިލްސިލާއެއް ވީމަތާ އެވެ. ސިޒޭން ބުނީ ހަމަ ހަގިގަތުގައި ވެސް "ޝަކްތީ"ގައި އޭނާ ކުޅޭ ހަރްމަންގެ ކެރެކްޓާ ވަރަށް ޝައުގުވެރި ކަމަށެވެ.\nރޫބީނާގެ ކެރެކްޓާކަމަށްވާ ސޯމްޔާ އާއި ހަރްމަންގެ ލޯބި މިފަހަރުގެ ސިޒަންގައި އާ އުސްމިންތަކަކަށް ދަތުރުކުރާނެ ކަމަށާއި ހަރްމަންގެ ކެރެކްޓާއަކީ ލޯބީގައި ދެ ވަނައެއް ނެތް ފަދަ މީހެއްގެ ކެރެކްޓާ ކަމަށް ސިޒާން ބުންޏެވެ.\nމިއީ ރޫބީނާ އާއި ސިޒާން އެކުގައި ބައިވެރިޔާ ފުރަތަމަ ޕްރޮޖެކްޓަށް ވާތީ ބެލުންތެރިން މި ޖޯޑަށް ވަރަށް ބޮޑު ތަރުހީބެއް ދޭނެކަމަށް ސިޒާން އުންމިދު ކުރެ އެވެ.\nސޯމްޔާގެ ކެރެކްޓާ އަނެއްކާވެސް ކުޅެން ލިބުނީތީ ރޫބީނާ ވެސް ހުރީ އުފަލުންނެވެ. އޭނާ ބުނީ އަނެއްކާވެސް ސޯމްޔާ ފަދަ ހިތްވަރުގަދަ، އަޒުމް ވަރުގަދަ، ބާރުގަދަ ކެރެކްޓާއަކާއެކު އެނބުރި އާދެވޭތީ އުފާކުރާ ކަމަށެވެ. އަދި ޝޯގެ ކާސްޓުންނާ ބައްދަލުކުރާ ހިތުން ކެތްމަދުވެފައިވާ ކަމަށެވެ.\nޓީވީ ބަތަލާ އާޝްކާ އެކްޓް ކުރުން ހުއްޓާލައިފި\nޕަވިތުރަ ދެކެ އީޖާޒަށް ވެވުނީ ހަގީގީ ލޯބި


ފުރަތަމަ ވެޓަރަންސް ކަޕް ފުޓްސަލް މުބާރާތުގެ ފައިނަލްގައި ހަތްކަ އާއި ގުންބަރު | Naares\nފައިނަލް މެޗް މިރޭ 9:00 ގައި\nނ.ލަންދޫގެ ތާރީހްގައި އެރަށުގައި ބޭއްވޭ އެންމެފުރަތަމަ ވެޓަރަންސް ފުޓްސަލް މުބާރާތުގެ ފައިނަލްގައި އެފްސީ ހައްކަ އާއި ގުންބަރު ސްޕޯރޓްސް ބައްދަލުކުރަން ޖެހިއްޖެއެވެ.\nލަންދޫގެ އުމުރުން 35 އަހަރުން މަތީގެ ފުޓްބޯޅަ ކުޅުންތެރިން4ޓީމަކަށް ބަހާލައިގެން ކުރިއަށްގެންދާ މި މުބާރާތުގައި ކޮންމެޓީމަކާއި ކޮންމެޓީމެއް ބައްދަލުކޮށް ނިމުނުއިރު އެފްސީ ހައްކަ ވަނީ ކުޅުނު އެއްވެސް މެޗަކުން ބަލިނުވެ އެއްމެޗުން އެއްވަރުވެ2މެޗުން މޮޅުވެ ޖުމުލަ7ޕޮއިންޓް ހޯދާފައެވެ. އަދި ގުންބަރު ސްޕޯރޓްސް ވަނީ އެޓީމު ކުޅުނު3މެޗުގެ ތެރެއިން2މެޗު ކާމިޔާބުކޮށް އެއްމެޗުން ބަލިވެ ޖުމުލަ6ޕޮއިންޓް ހޯދާފައެވެ. ކޮންމެޓީމެއް ކޮންމެޓީމަކާއި ބައްދަލުކޮށް އެންމެގިނަ ޕޮއިންޓް ހޯދާ ދެޓީމު ފައިނަލަށް ދާގޮތަށް ކުޅެވުނު މި މުބާރާތް ފެށުމުގެ ގޮތުން އެފްސީ ހައްކަ އާއި ގުންބަރު ސްޕޯރޓްސް ބައްދަލުކުރި މެޗު3ލަނޑު0ލަނޑުން ކާމިޔާބުކޮށްފައިވަނީ އެފްސީ ހައްކަ ޓީމުންނެވެ.\nމުބާރާތުގެ ފައިނަލްގެ ކުރިން ކުޅެވުނު މެޗުތަކުގައި ރޭގައި އެފްސީ ވެވާއި އެފްސީ ހައްކައިގެ މެޗު ނިމިގެން ގޮސްފައިވަނީ 8 ލަނޑު4ލަނޑުގެ ބޮޑުތަފާތަކުން އެފްސީ ހައްކަ މޮޅުވެގެންނެވެ. މި މެޗުގައި ހައްކަ ޓީމުގެ ލަނޑުތައް ޖަހާދީފައިވަނީ ޢަބުދުﷲ ސިޙާމް (ސީޓޭ )6ލަނޑާއި އަދި އަފްނާޒު2ލަނޑުއެވެ. އެފްސީ ވެވުގެ ލަނޑުތައް ޖަހާދީފައިވަނީ އަހްމަދު ފަޒީލް (ފައްޖެ) އާއި ހުސެއިން ރަޝީދު (ގޯގޯ) އާއި ޒަހީނު ހަސަން (ޒަންޑަ) އާއި އަދި އަޙްމަދު ނިޔާޒް(ނިޔާ) މިއިން ކޮންމެ ކުޅުންތެރިއަކު 1 ލަނޑެވެ. މި މެޗުގެ މޮޅު ކުޅުންތެރިއަކަށް ހޮވުނީ މެޗުގައި ޑަބަލް ހެޓްރިކު ހެދި ޢަބުދުﷲ ސިޙާމް (ސީޓޭ) އެވެ.\nރޭގެ ދެވަނަ މެޗުގައި އެފްސީ ރާމީ އާއި ބައްދަލުކޮށް ވާދަވެރި ފޯރިގަދަ ކުޅުމަކަށްފަހު ގުންބަރު ސްޕޯރޓްސްއިން މެޗު ކާމިޔާބުކުރީ3ލަނޑު2ލަނޑުންނެވެ. ގުންބަރު ސްޕޯރޓްސްގެ ލަންޑުތައް ކާމިޔާބު ކޮށްދީފައިވަނީ އިބުރާހިމް އަހްމަދު (ކޭޑީ) އާއި މުހައްމަދު ނަސީމް(ޓިން) އެވެ. މިޓީމުގެ ތިންވަނަ ގޯލަކީ އެފްސީ ރާމީގެ އަޙްމަދު އިނާޒު (އަޕީ) އަތުން ބައިކޮޅަށް ވަތްގޯޅެކެވެ. އެފްސީ ރާމީގެ ދެ ގޯލް ކާމިޔާބު ކޮށްދީފައިވަނީ ޢަބުދުއްރައްޒާޤު އިބުރާޙިމް ( ރިޒާ ) އާއި މުހައްމަދު ހަސަން (ރަނބޭ) އެވެ. މި މެޗުގެ މޮޅުކުޅުންތެރިއަކަށް ހޮވިފައިވަނީ ގުންބަރު ސްޕޯރޓްސްގެ ފަހަތައް ކުޅެމުން އަންނަ އަލީ ދާއޫދު (އައްޔަ) އެވެ.\nމަޢުލޫމާތު ލިބިފައިވާ ގޮތުގައި މި މުބާރާތުގެ ފައިނަލް މެޗު އޮންނާނީ މިރޭ 9:00 ލަންދޫ ފުޓްސަލް ދަނޑުގައެވެ.\nޓެގްތައް: ވެޓަރަންސްކަޕްފުޓްބޯޅަލަންދޫގެ ފުޓްބޯޅަ


ރާއްޖޭގެ ފުރަތަމަ އަންހެން އެތްލީޓް ރަންމެޑަލް ހޯދައިފި\nއަހްމަދު އަލީ 10:00 - 10 ސެޕްޓެމްބަރ 2017\nދުވަހަކު ވެސް ހިޔާލަށް ނުގެނެވޭ އަނިޔާވެރި އަމަލެއް، "މަޑު ހިތްތަކެއް"ގެ ކަނބަލުންތަކަކަށް ގަސްތުގައި ދެއްކުމުން ދެން ވާނެ ގޮތް ސިފަކުރާށެވެ. ދާއިމީ ގޮތުން އަރައި ނުގަނެވޭ ނަފްސާނީ ބަލިމަޑުކަމަށް ގެނބިގެންދާނީ އެވެ. ހެވާ ނުބައި ނޭނގޭ ތުއްތު ކުދިންނަށް، އެ ކުދިންގެ ބައްޕަ އާއި ބޭބެމެން ކަތިލާ މަންޒަރު ދެއްކުމުން ނުކުންނާނެ ނަތީޖާ އިހްސާސުކޮށްލާށެވެ. މި ވީޑިއޯގައި ވަނީ އެ ވާހަކަތައް ކުރުކޮށް ހިމަނާފައެވެ.\nމަގާމުގައި ހުންނެވުމުގެ ޝަރުތު ނަވާޒް ޝަރީފުގެ ކިބައިގައި ފުރިހަމަ ނުވާ ކަމަށް ސުޕްރީމް ކޯޓުން ޖުލައި 28 ވަނަ ދުވަހު ކަނޑައެޅީ އެމަނިކުފާނުގެ އާއިލާގެ މައްޗަށް ތުހުމަތުކުރި ކޮރަޕްޝަނުގެ މައްސަލައިގަ އެވެ. މި މައްސަލަ އަލުން މުރާޖައާ ކޮށްދިނުމަށް ނަވާޒް ޝަރީފުގެ އާއިލާގެ ފަރާތުން ކޯޓަށް ހުށަހެޅި ނަމަވެސް ސުޕްރީމް ކޯޓުން ވަނީ އެ މައްސަލަ ނުބަލަން ނިންމައިފަ އެވެ.\nސަފީރު ކަމަށް އައްޔަން ކުރުމުން މުންދު ވަނީ ނަޝީދު ލަންކާއަށް ވަޑައިގެން ހުއްޓާ ރާއްޖެއިން އޭނާ އަނބުރާ ގައުމަށް ގެނައުމަށް އަންގައިފިނަމަ މަގުމައްޗަށް ނިކުމެގެންވެސް ނަޝީދު އަތުލައި، ރާއްޖެ ގެންނާނެ ކަމަށް ބުނެފައެވެ. އިނގިރޭސި ވިލާތުގެ ސިޔާސީ ހިމާޔަތް ހޯދާފައިވާ މީހަކު "ރަހީނު" ކުރާނެ ކަމަށް ސަފީރަކު ބުނުމުން ރައީސް ނަޝީދުގެ ބައިނަލް އަގުވާމީ ގާނޫނީ ވަކީލުންގެ ޓީމުން ވަނީ ކަންބޮޑުވުން ފާޅުކޮށްފައެވެ.\nރައީސް ނަޝީދު ސުޕްރީމްކޯޓް\nމިހާރު އަލަށް ނިކުންނާނެކަމަށް ބެލެވޭ ފިލްމްތައް\nބްރެކެޓް ވެބްޑިވެލޮޕްމެންޓްގެ އުފެއްދުމެއް


Thiya Kuranee Verikameh Nooneve. Sangu Geri Soojee Bonee Eve. – adduLIVE\nތިޔަކުރަނީ ވެރިކަމެއްނޫނެވެ. ސަންގުގެރި ސޫޖީ ބޮނީއެވެ.\nDec 10, 2020, 14:18 އައި އެލް\nއައްޑޫ ސިޓ، ފޭދޫ. އައްޑޫލައިވް ފޮޓޯ: އަޒީމް ނަޖްމީ\nއައްޑުއަތޮޅުގެ ޒުވާނުންގެ އެންމެ ގިނަބަޔަކު ވަޒީފާ އަދާކުރަމުންއައީ ފަތުރުވެރިކަމުގެ ސިނާއަތުގައެވެ. ކޮވިޑުގެ ސަބަބުން އެސިނާއަތު އިނދަ ޖެހިއްޖެއެވެ. ފަތުރުވެރިކަމަށް ބަރޯސާވެގެންތިބި ޒުވާނުންގެ ގިނަބަޔަކު މަގުމަތިވެ ބޭކާރުވެއްޖެއެވެ. އައްޑުއަތޮޅުގައި އޮތީ ތިން ރިސޯޓެވެ. ޝަންގްރިލާ އާއި ހެރެތެރެޔާއި އިސްމެހެލާހެރައެވެ. މި ތިން ރިސޯޓުވެސް ބަންދުކޮށް ދިވެހި މުވައްޒަފުން ގެޔަށް ފޮނުވާލައިފިއެވެ. އައްޑުއަތޮޅު ނޫނިއްޔާ ރާއްޖޭގެ އެއްވެސް އަތޮޅެއްގައި މިބީދައިން ހުރިހާ ތަނެއް ބަންދުކޮށް ރިޒްގުގެ ލޯވަޅު ނުބައްދައެވެ.\nދިވެހިރާއްޖޭގެ އެއްވެސް އަތޮޅަކުން މި ސަރުކާރަށް ނުދޭވަރުގެ ބޮޑު އަގުލަބިއްޔަތެއް އައްޑުއަތޮޅުން ލިބުނެވެ. އެވަރަށް އިތުބާރުކޮށްފައި ގެނައި ސަރުކާރު ކޮބައިބާވައެވެ. ރައްޔިތުންގެ އިހުސާސްތައް މޭރުންވޭ ހެއްޔެވެ. މޭރުންވާހެން ހިޔެއްނުވެއެވެ. އައްޑުއަތޮޅަކީ އެއްވެސް އަތޮޅެއް ނޫންކަން ސާބިތުކޮށްދިނުމަށް ވެރިކަންކުރާ ޕާޓީއަށް ނިސްބަތްވާ ކޮންމެވެސް ސަނީފެކޭ ކިޔުނު މެންބަރަކު ދާދިފަހުން ބުންޏެވެ. އައްޑޫގެ ތިން ރިސޯޓުވެސް ބަންދެވެ. އެހެންވީމާ އައްޑޫ ތަރައްގީ ކުރުމުގެ ވާހަކަ ހުއްޓާލައި އެހެން ތަންތަން ތަރައްގީކުރުމާއިގެން އުޅެންވީއެވެ. ބުޅާ އެއޮތީ ގޯނިން ބޭރުވެފައެވެ.\nރައްޔިތުންގެ އިހުސާސްތައް ދަނެގެން އެޖެންޑާއެއް އޮވެގެން މިޝަނެއް އޮވެގެން ވެރިކަން ކުރާ ސަރުކާރެއް ނެތެވެ. ސަރުކާރުގެ މިސާލަކީ ސޫޖީބޯން އޮންނަ ސަންގުގެރީގެ މިސާލެވެ. އަދަބެއް ސަދަބެއް ތަރުތީބެއް ނެތެވެ. ސިޔާސަތެއް ނެތެވެ. ދައްކަނީ ފޮނި ވާހަކަތަކެކެވެ. ވާހަކަޔަކުން ކަމެއް ކުރެވެންޏާ މުޅި ރާއްޖެ ގިރިޓީ ކުރެވޭ ވަރަށްވެސް ވާހަކަ އެބަދައްކައެވެ. ދައްކާ ވާހަކަޔާއި އަމަލު ދިމާވުމެއް ނެތެވެ. ދިމާކުރުމުގެ ނިޔަތެއް ފިކުރެއް ހިކުމަތެއްވެސް ނެތީއެވެ. އެހެންވީމާ މިއީ ރައްޔިތުން ވިސްނަންވީ ވަގުތެވެ. ރައްޔިތުން ހޮވި ސަރުކާރުގެ އޮޑިޓެއް ހަދަންވީ ވަގުތެވެ.\nއައްޑުއަތޮޅުގެ ވާހަކައިން މިފެށީ ސަރުކާރުގެ ދޯހަޅިކަމާއި ބޯގަޅިކަމުގެ ހިތިކަން އެންމެ ބޮޑަށް ތަޖުރިބާކުރާ އަތޮޅުގެ ވާހަކައިން ފެށުމަށްޓަކައެވެ. ކަމަކީ ހަގީގަތުގައި ފަތުރުވެރިކަމުގެ މުޅި ސިނާއަތާއި އެސިނާއަތަށް ބަރޯސާކުރާ އެންމެހައި ދިވެހީންނަށް ކުރިމަތިވެފައިވާ ހިތާމައެކެވެ. އިހަކަށް ދުވަހު ދިވެހިރާއްޖެ ވަނީ ދުނިޔޭގެ ލީޑިން ޓޫރިޒަމް ޑެސްޓިނޭޝަނުގެ ގޮތުގައި ހޮވިފައެވެ. ކޮވިޑުގެ ތެރޭގައި ވަކި މުއްދަތަކަށް ރިސޯޓުތައް ބަންދުކުރިނަމަވެސް ރާއްޖޭގެ ޓޫރިޒަމަށް ދިޔައީ ރީތި ނަން ލިބެމުންނެވެ.\nކޮވިޑަށްފަހު އަލުން ހުޅުވައިލީމާ ރާއްޖެ ހިމެނިގެން މިދަނީ ދުނިޔޭގައި އެންމެ މަޝްހޫރު އެއް މަންޒިލްގެ ގޮތުގައެވެ. މިހިސާބުން އުފެދޭ ސުވާލަކީ ރާއްޖޭގެ ޓޫރިޒަމް މަޝްހޫރުވުމުން ލިބެންޖެހޭ ހަގީގީ ފައިދާ މިލިބެނީ ދިވެހީންނަށް ތޯއެވެ. ރިސޯޓުތައް ބަންދުކުރުމުން ހުރިހާ ރިސޯޓެއްގައިވެސް ގެއްލުނީ ދިވެހި މުވައްޒަފުންގެ ވަޒީފާތަކެވެ. ބިދޭސީ އެއްވެސް މުވައްޒަފެއްގެ ވަޒީފާއެއް ނުގެއްލެއެވެ. އެންމެ ބޮޑުވަރަކަށްވެސް ބިދޭސީ މުވައްޒަފުން ނޯޕޭ ލީވަށް ދާންޖެހުން ފިޔަވައި އިތުރު ގެއްލުމެއް ނުލިބެއެވެ.\nބިދޭސީ މުވައްޒަފުންނޭ މިދެންނެވީ އާދައިގެ ވަޒީފާތަކުގައި މަސައްކަތްކުރާ ބަންގާޅު ކުދިންގެ ވާހަކައެއް ނޫނެވެ. ދިވެހިރާއްޖޭގައި މިފެންނަނީ ކޮންމެ ދިމާލަކުންވެެސް ދިވެހީން ބާކީ ވަމުންދާ މަންޒަރެވެ. އެގޮތުން ޓޫރިޒަމް ކުރިއަރަމުން ދިއުމުގެ ފައިދާވެސް ބިދޭސީންނަށެވެ. ރިސޯޓުތައް ބަންދުކުރުމުން ވަޒީފާ ގެއްލުނު ދިވެހި ޒުވާނުން ރަށަށްވެސް ނުދެވިފައި މާލޭގައި ސަލާން ޖަހަމުން ދިޔައިރު ބިދޭސީ މުވައްޒަފުންގެ ތެރެއިން ގިނަބަޔަކު ވަޒީފާ ނުގެއްލޭގޮތަށް ޓިކެޓް ދީފައި ރަށަށް ފޮނުވައިލީއެވެ.\nރަށަށް ނުފޮނުވުނު ބިދޭސީ މުވައްޒަފުން އަބުރުވެރިކޮށް ރީތިކޮށް ރިސޯޓުތަކުގައި ތިބީއެވެ. ރަށަށް ދިޔަ ބިދޭސީންވެސް މިހާރު އެނބުރި ރިސޯޓުތަކަށް އަތުވެއްޖެއެވެ. ވަޒީފާ ގެއްލިގެން މަގުމަތިވި ދިވެހި ޒުވާނުން އަދިވެސް އެތިބީ ސަލާންޖެހުމުގައެވެ. ހުރިހާވެސް ޝުކުރެއް ސަރުކާރަށެވެ. އެއީ ދިވެހި މުވައްޒަފުންގެ ހައްގުތައް ކަަށަވަރު ނުކުރެވެނީސް ހަމަނިދި ނުލިބޭކަމަށް ބުނި ސަރުކާރެވެ. ދިވެހި މުވައްޒަފުން ރޭގަޑު އަނބިދަރީންގެ ކައިރިޔަށް ނިދާން ފޮނުވާހިތުން ގާނޫނު ފާސްކުރި ސަރުކާރެވެ. ގައުމުގައި ކަންކަން ވަމުންދާގޮތް ރޭކާލުމެއްވެސް ނެތް ސަރުކާރެވެ.\nގައުމުގެ އިގްތިސާދު ދުވަހަކުވެސް ނުވެއްޓޭވަރުގެ ފުން ވަޅުގަނޑަކަށް މިއޮތީ ވެއްޓިފައެވެ. ދިވެހީންގެ ދިރިއުޅުން މިވަނީ އެކޮޅުކޮޅުން ޖެހިފައެވެ. މި ދަނޑިވަޅުގައިވެސް ސަރުކާރުން އަވަދިނެތި ކުރާ މަސައްކަތަކީ ބިދޭސީންނަށް ވޯރކް ޕާރމިޓް ދިނުމެވެ. އެހެންވީމާ ކަމެއްވެގެން އުޅޭކަންވެސް ބިދޭސީންނަށް އިހްސާސް ނުވާނެތާއެވެ. ރިސޯޓު ދާއިރާގެ ވަޒީފާތައް ނުލިބިގެން އުޅޭ ދިވެހިން އިންތިހާއަށް ގިނައެވެ. އެކަމަކު ރިސޯޓުތަކުގައި ބަގުޑިބައްދައިގެން އެތިބީ ބިދޭސީންނެވެ. އެހެންވީމާ ސަރުކާރަށް ހަމަ ސާބަހެވެ. ދިވެހީން މަގުމަތިކޮށްފައި ބިދޭސީންނަށް ހެޔޮގޮތް ހޯދައިދިނީތީ ޝުކުރިއްޔާއެވެ.


Heity ge raees Jovenel Moise avahaara kollaifi - AO News\nހެއިޓީގެ ރައީސްޖޮވެނަލް މޮއިސް\nބަޔަކު ދިން ބަޑީގެ ޙަމަލާއެއްގައި ހެއިޓީގެ ރައީސް ޖޮވެނަލް މޮއިސް އަވަހާރަ ކޮށްލައިފިއެވެ. ޖުލައި7ވީ ބުދަ ދުވަހު އެޤައުމުގެ ގަޑިން 1 ޖެހިއިރު ރައީސްގެ އަމިއްލަ ގެކޮޅުގައި ހުންނަވަނިކޮށް ދިން މި ޙަމަލާގައި އެމަނިކުފާނު އަވަހާރަކޮށްލިއިރު އަނބިކަނބަލުން ފަސްޓްލޭޑީގެ ހަށިކޮޅުވެސް ވަނީ ޒަޚަމް ވެފައެވެ. އެކަމަނާ މިވަގުތު ދަނީ ލިބިވަޑައިގެންނެވި ޒަޚަމްތަކަށް ހޮސްޕިޓަލުގައި ފަރުވާ ހޯއްދަވަމުން ކަމަށް ހެއިޓީގެ ބޮޑުވަޒީރު ކްލައުޑީ ޔޫސުފް ވަނީ ވިދާޅުވެފައެވެ.\nޔޫސުފްވަނީ ޤައުމު ހިންގެވުމާވެސް ވަގުތީގޮތުން ޙަވާލުވެވަޑައިގެންފައެވެ. ލާއިންސާނި އަދި ޢުދުވާނީ މިޙަމަލާ ކުށްވެރި ކުރައްވަމުން ޔޫސުފް ވިދާޅުވީ ރައްޔިތުން ކެތްތެރިވެ ތިއްބެވުމަށާއި ފުލުހުންނާއި ސަލާމަތީ ބާރުތަކުން ޤައުމުގެ ރައްކާތެރިކަން މިވަގުތު ޙިމާޔަތް ކުރާނެ ކަމަށެވެ.\nއެމެރިކާގެ އެންމެ ފަޤީރު ޤައުމުގެ ގޮތުގައި އޮންނަ ހެއިޓީގައި މޮއިސް ގެ ވެރިކަން ފެށުނީ 2018 ގައި ބޭއްވި އިންތިޚާބަށް ފަހުއެވެ. ވޭތުވެދިޔަ ދުވަސްތަކުގައި އެޤައުމުގައި އުފެދިފައިވާ ސިޔާސީ ހަލަބޮލި ކަމުގެ ތެރޭގައި ގިނަ ބަޔަކު މަރާލައި ރަޙީނު ކުރުމުގެ ހަމަލާތައް ވަނީ އިތުރުވެފައެވެ. މިއާއެކު ގޭންގް މާރާމާރީވެސް އެޤައުމުގައި ވަނީ ކަންބޮޑުވާ ދަރަޖައަކަށް އިތުރުވެފައެވެ. ހެއިޓީގައި ބަނޑުހައި ހޫނުކަމުގެ ހަޅުތާލުވެސް ކުރަމުންދާއިރު އެޤައުމަކީ ޤުދުރަތީ ކާތިޘާތައްވެސް ގިނައިން ކުރިމަތިވާ ޤައުމެކެވެ.\nހެއިޓީގެ ރައީސް މޮއިސްބޭރު ދުނިޔެ\n12 އަހަރުގެ މި ކުޑަ ކުއްޖާ ގެ ރުއިމުގެ އަޑު އިވުނީ ޙާދިސާއައް އެއްދުވަސްވީފަހުން


تَدْوِيْنُ السُّنَّةِ النَّبَوِيَّةِ – 8 – (ތަމްހީދު) – DhiSalafiyyah\nބަހުގެ ގޮތުން التَّدْوِيْنُ:\nއެއީ: ވަކިވަކިން ހުރި އެއްޗެހިތަކެއް އެއްކުރުމެވެ. އަދި ވަކިވެފައިވާ އެއްޗެއް އެއް ދީވާނުގައި ޖަމާކުރުމެވެ. އޭގެ ތެރޭގައި ޞުޙުފުތަކެއް އެއް ފޮތެއްގައި ޖަމާކުރުން ހިމެނެއެވެ. މިލަފްޒަކީ ފާރިސީ ބަހުން ޢަރަބި ބަހަށް ވަދެފައިވާ ލަފްޒެކެވެ.\nއިޞްޠިލާޙީ ގޮތުން التَّدْوِيْنُ:\nތަޞްނީފުކުރުމުގެ މާނައިގައި އަދި ތައުލީފުކުރުމުގެ މާނައިގައި التَّدْوِيْنُ ބޭނުންކުރެއެވެ.\nބަހުގެ ގޮތުން السُّنَّة :\nއެއީ ސީރަތެވެ. ނުވަތަ ގޮތެވެ. އެއީ ރަނގަޅު ނުވަތަ ނުރަނގަޅު ކަމެއްކަމުގައިވީ ނަމަވެސްއެވެ.\nނަބިއްޔާ صلى الله عليه وسلمގެ އަންނަނިވި ބަސްފުޅު އައިސްފައިވަނީ މިމާނައިގައެވެ.\n((مَنْ سَنَّ فِي الْإِسْلَامِ سُنَّةً حَسَنَةً، فَلَهُ أَجْرُهَا، وَأَجْرُ مَنْ عَمِلَ بِهَا مِنَ بَعْدِهِ، مِنْ غَيْرِ أَنْ يَنْقُصَ مِنْ أُجُورِهِمْ شَيْءٌ، وَمَنْ سَنَّ فِي الْإِسْلَامِ سُنَّةً سَيِّئَةً، كَانَ عَلَيْهِ وِزْرُهَا وَوِزْرُ مَنْ عَمِلَ بِهَا مِنْ بَعْدِهِ، مِنْ غَيْرِ أَنْ يَنْقُصَ مِنْ أَوْزَارِهِمْ شَيْءٌ))\nމާނައީ: “އިސްލާމްދީނަށް ހެޔޮ ސުންނަތެއް ގެނެއްސި މީހަކަށް (އެބަހީ: އިސްލާމްދީނުގެ އަޞްލަކުން ދަލީލުލިބޭ ކަމެއް ގެނެއްސި މީހަކަށް) ފަހެ އޭނާއަށް އެކަމުގެ އުޖޫރައާއި އޭނާއަށް ފަހު އެކަމަށް ޢަމަލުކުރިމީހުންގެ އުޖޫރަ ލިބޭނެއެވެ. އެއީ އެއުރެންގެ(އެބަހީ: އެކަމަށް އޭނާއަށް ފަހު ޢަމަލުކުރިމީހުންގެ) އުޖޫރައިން އެއްވެސް މިންވަރެއް އުނިވުމެއް ނެތިއެވެ.\nއިސްލާމްދީނަށް ނުރަނގަޅު ސުންނަތެއް ގެނެއްސި މީހަކަށް (އެބަހީ: އިސްލާމްދީނުގެ އަޞްލަކުން ދަލީލު ނުލިބޭ ކަމެއް ގެނެއްސި މީހަކަށް) ފަހެ އޭނާއަށް އެކަމުގެ ފާފައާއި އޭނާއަށް ފަހު އެކަމަށް ޢަމަލުކުރިމީހުންގެ ފާފަ ލިބޭނެއެވެ. އެއީ އެއުރެންގެ(އެބަހީ: އެކަމަށް އޭނާއަށް ފަހު ޢަމަލުކުރި މީހުންގެ) ފާފައިން އެއްވެސް މިންވަރެއް އުނިވުމެއް ނެތިއެވެ.”\nމިމޭރުމުން ޚާލިދު ބުން ޒުހައިރު އަލްހުޛަލީ ވިދާޅުވެފައިވެއެވެ.\nفلا تَجْزَعَنْ مِنْ سُنَّةٍ أَنْتَ سِرْتَها * فأوَّل راضٍ سُنَّةً مَنْ يَسيرُها\nޖުމްލަ މާނަ: “ފަހެ ތިބާގެ ފުށުން ފެތުރިގެންދިޔަ ސުންނަތެއްގައި (ކަމެއްގައި) ކެތްތެރިކަން ކުޑަނުވާށެވެ. ފަހެ (އެއީ) ސުންނަތެއްކަމުގައި އެންމެ ފުރަތަމަ ރުހުނު މީހަކީ ހަމަ ތިބާއެވެ.”\nއަދިވެސް ބަހުގެ ގޮތުން ސުންނަތުގެ މާނަތަކުގެ ތެރޭގައި: ރަނގަޅު ގޮތުގައި އެއްޗަކަށް ރިޢާއަތްކޮށް ބެލެހެއްޓުމެވެ.\nއެއީ ޢަރަބިން ބުނެ އުޅެއެވެ.\nسَنَّ الرَّجُلُ إِبِلَهُ\nމާނައީ: “މީހަކު އޭނާގެ ޖަމަލުތައް ރަނގަޅަށް ބަލަހައްޓައެވެ.” \nއިޞްޠިލާޙީ ގޮތުން السُّنَّة :\nالسُّنَّة ގެ ވަރަށް ގިނަ އިޞްޠިލާޙުވެއެވެ.\nއިބްނު މަންޡޫރު ވިދާޅުވިއެވެ.\n“ޙަދީޘްތަކުގައިވަނީ السُّنَّة އާއި އެބަހުން ނެގިފައިވާ އެކި ބަސްތައް ވަރަށް ގިނައިން ތަކުރާރުކުރެވިފައެވެ. އޭގެ އަޞްލަކީ: ގޮތް ނުވަތަ ސީރަތެވެ. އަދި ޝަރީޢަތުގައި ބޭނުންކުރެވިއްޖެނަމަ އޭގެ މުރާދަކީ ނަބިއްޔާ صلى الله عليه وسلم އަމުރުކުރެއްވި ކަންތައްތަކާއި ނަހީކުރެއްވި ކަންތައްތައްތަކާއި، ބަހާއި ޢަމަލުގެ ތެރެއިން ކީރިތި ޤުރުއާނުގައި އައިސްފައިނުވާ މުސްތަޙައްބު ކަންތައްތަކެވެ. އެހެންކަމުން ޝަރުޢީ ދަލީލުތަކާމެދު ބުނެވޭނީ އެއީ: ފޮތާއި ސުންނަތެވެ. އެބަހީ: ޤުރުއާނާއި ޙަދީޘްއެވެ.”\nއިމާމު ޝާޠިބީ ވިދާޅުވިއެވެ.\n“… ބިދުޢައިގެ އިދިކޮޅު މާނައިގައިވެސް ސުންނަތް ބޭނުންކުރެވެއެވެ. ފަހެ ނަބިއްޔާ صلى الله عليه وسلم އަމުލުކުރެއްވިގޮތަށް ޢަމަލުކުރާމީހާއާ ބެހޭ ގޮތުން ބުނެވެއެވެ. މިވެނި މީހަކު އެހެރީ ސުންނަތުގެ މަތީގައެވެ.\nއަދި އެއާ ޚިލާފަށް ޢަމަލުކުރާމީހާއާ ބެހޭގޮތުން ބުނެވެއެވެ. މިވެނި މީހަކު އެހެރީ ބިދުޢައިގެ މަތީގައެވެ.”\nދެން އެއަށްފަހު ވިދާޅުވިއެވެ.\n“ޤުރުއާނުގައި އައިސްފައިވާކަމެއްކަމުގައިވިޔަސް އަދި އައިސްފައިނުވާ ކަމެއްކަމުގައިވިޔަސް ޞަޙާބީ ބޭކަލުން ޢަމަލުކުރައްވާފައިވާ ގޮތަށްވެސް السُّنَّة މިލަފްޒު ބޭނުންކުރެވެއެވެ. އެހެނީ އެއީ އަޅުގަނޑުމެންނާ ހަމައަށް ރިވާވެގެން އައިސްފައިވާ ކަމަކަށް ނުވިޔަސް، އެބޭކަލުންގެ އަރިހުގައި ޘާބިތުވެފައިވާ ސުންނަތަކަށް ތަބާވުންކަމުގައިވީތީއެވެ. ނުވަތަ އެކަމެއްގެ މައްޗަށް އެބޭކަލުން އެއްބަސްވެފައިވާ އިޖުތިހާދަކަށް ނުވަތަ (ހަތަރު) ޚަލީފާއިންގެ އަރިހުން އައިސްފައިވާ ކަމަކަށް ވީތީއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n((عَلَيْكُمْ بِسُنَّتِي وَسُنَّةِ الْخُلَفَاءِ الرَّاشِدِينَ الْمَهْدِيِّينَ…)) \n“ތިޔަބައިމީހުން ތިމަންކަލޭގެފާނުގެ ސުންނަތުގައި ހފާށެވެ. އަދި ތެދެމަގުގައި ތިއްބެވި ޚުލަފާއުއް ރާޝިދީންގެ ގޮތުގައިވެސް ހިފާށެވެ.”\nޢިލްމުވެރިންގެ އިޞްޠިލާޙުތައް އިސްތިޤްރާރުވެ އިސްލާމީ ޢިލްމުތަކުގެ ޤަވާޢިދުތައް ކަނޑައެޅުމުން السُّنَّة މިލަފްޒު މުޅިން އާ މަފްހޫމެއްގައި އަދި އިޞްޠިލާޙުތަކެއްގައި ބޭނުންކުރެވެން ފެށިއެވެ. އޭގެ ތެރޭގައި:\n1 މުޙައްދިޘުންގެ ފޮތްތަކުގައި ޛިކުރުކުރައްވާ ގޮތުގައި އެއީ: “ނަބިއްޔާ صلى الله عليه وسلم ގެ އަރިހުން ވާރިދުވެގެން އައިސްފައިވާ އެންމެހާ ބަސްފުޅުތަކާއި ޢަމަލުފުޅުތަކާއި (ކަމެއް ހިނގުމުން) އިޤްރާރުވެވަޑައިގަތުމާއި (އެކަލޭގެފާނުގެ) ޞިފަފުޅުތަކެވެ.”\n2 އުޞޫލު ފިޤްހުގެ ޢިލްމުވެރިން ޛިކުރުކުރައްވާގޮތުގައި އެއީ: “ނަބިއްޔާ صلى الله عليه وسلم ގެ އަރިހުން އައިސްފައިވާ އެންމެހާ ބަސްފުޅުތަކާއި ޢަމަލުފުޅުތަކާއި ކަމެއް ހިނގުމުން އެއްޗެއް ވިދާޅުނުވި ކަންތައްތަކުގެ ތެރެއިން ޝަރުޢީ ޙުކުމަކަށް ދަލީލެއްގެ ގޮތުގައި ބޭނުންކުރެވިދާނެ ކަންތައްތަކެވެ.”\n3 ފިޤުހުވެރިންގެ ފޮތްތަކުގައި ޛިކުރުކުރައްވާ ގޮތުގައި އެއީ: “އެކަމެއް ކުރުމުން ޘަވާބު ލިބޭ އަދި ނުކޮށްދޫކޮށްލުމުން ބަދުބަސްޙައްޤުވި ނަމަވެސް ޢުޤޫބާތް ނުލިބޭ ކަންތައްތަކެވެ.”\nނުވަތަ: “އަމުރުކުރެވިފައިވާ ކަންތައްތަކުގެ ތެރެއިން ކަށަވަރު އަމުރަކުން އަމުރުކުރެވިފައިނުވާ ކަންތައްތަކެވެ.”\nتَّدْوِيْنُ السُّنَّة މިތާގައި މިވަނީ މަޢުނަވީ ގޮތުން ގުޅާލެވިފައެވެ. މިއަށް ޢަރަބި ބަހުން ކިޔަނީ الإضافة المعنوية الحقيقية المحضة އެވެ. އެހެނީ މިތާގައި މިދެކަލިމަ ގުޅިފައިވުމުން ގެނެސްދެނީ اللام ގެ މާނައެވެ. އަދި المضاف އަށް މިތަނުގައި ޚާއްޞަކަން(التعريف) ގެ އަޘަރުކުރުވައެވެ. އެހެނީ އެގުޅާލެވިފައި އެވަނީ ޚާއްޞަ(معرفة) ކަލިމައަކަށެވެ. އެހެންކަމުން އެގުޅާލުމުގެ ސަބަބުން އަނެއްކަލިމައަށްވެސް ޚާއްޞަކަން(معرفةކަން) ލިބެއެވެ. والله أعلم.\nنشأته وتطوره މިދެކަލިމައިގެ ތަފްޞީލު މުޤައްދިމާގައި އިސްވެ ބަޔާންވެއްޖެއެވެ.\n انظر: مادة ((دون)) في الصحاح للجوهري ، والقاموس المحيط للفيروزآبادي ، وتاج العروس للزبيدي\n رواه مسلم في كتاب العلم من صحيحه (ح: ۱٥)\n انظر: مادة (سنن) في الصحاح ولسان العرب لإبن منظور\n انظر: مادة (سنن) في لسان العرب\n انظر: الموافقات للشاطبي (٤/٣-٤)\n رواه أحمد في المسند (٤/۱٢٦-۱٢٧)، وأبو داود في السنة من سننه (٥/۱٣ ح:٤٦٠٧)، وأبو عيسى الترمذي في كتاب العلم من جامعه (٥/٤٤ ح:٢٦٧٦) وقال: “حسن صحيح”، ورواه أيضا ابن ماجة في سننه (۱/٤٣ ح:٩٦)\n فتح المغيث للسخاوي (۱/٦)\n ابن النجار: شرح الكوكب المنير (٢/۱٥٩ – ۱٦٠)، ومذكرة أصول الفقه للأمين الشنقيطي (ص: ٩٥)\n قاسم القونوي: أنيس الفقهاء )ص: ۱٠٦)\n ابن النجار: شرح الكوكب المنير (٢/۱٥٩ – ۱٦٦)، ومذكرة الشيخ الأمين في الأصول (ص: ۱٦)\n ابن مالك: شرح الكافية الشافية (٢/٩٠٩)


England balikurun Martinez ah muhimmeh noon\nއިނގިރޭސިވިލާތް ބަލިކުރުން މާޓިނޭޒްއަށް މުހިންމެއް ނޫން\nމި މެޗުން މޮޅުވާ ޓީމަކަށް ގްރޫޕްގެ އެއްވަނަ ލިބޭނެ\nމި މެޗަށް ނުކުންނައިރު ދެ ޓީމުން ވެސް ބޮޑު ބަދަލުތަކެއް ފެނިގެންދިޔުމަކީ އެކަށީގެންވާ ކަމެއް\nކ. މާލެ 28 ޖޫން 2018 | ބުރާސްފަތި 18:14 2,252\nބެލްޖިއަމްގެ ކޯޗު ރޮބާޓޯ މާޓިނޭޒް - ބެލްޖިއަމް ވަނީ ދެވަނަ ބުރަށް ކޮލިފައިވެފައި - ގެޓީ އިމޭޖާސް\nވާރލްޑް ކަޕްގެ ގްރޫޕް ފިޔަވަހީގެ އެންމެ ފަހު މެޗުގައި އިނގިރޭސިވިލާތް ބަލިކުރުމަކީ މުހިންމު ކަމެއް ކަމުގައި ނުދެކޭ ކަމަށް ބެލްޖިއަމްގެ ކޯޗު ރޮބާޓޯ މާޓިނޭޒް ބުނެފިއެވެ.\nގްރޫޕް ޖީގެ އެންމެފަހު މެޗަށް މި ދެޓީމު ނުކުންނައިރު ދެޓީމު ވެސް އޮތީ ކުޅުނު ދެ މެޗު ވެސް ކާމިޔާބުކޮށް ހަ ޕޮއިންޓާއެކުއެވެ. ގްރޫޕްގެ އެއްވަނަ ލަނޑުގެ ތަފާތުން އިނގިރޭސިވިލާތަށް ލިބޭއިރު ބެލްޖިއަމް އޮތީ ދެވަނައިގައެވެ. އެހެންކަމުން މިރޭގެ މެޗުން މޮޅުވާ ޓީމަކަށް ގްރޫޕްގެ އެއްވަނަ ޓީމުގެ ގޮތުގައި ދެވަނަ ބުރަށް ދެވޭނެއެވެ. އެހެން ނަމަވެސް އެއްވަނަ ޓީމުގެ ގޮތުގައި ދެވަނަ ބުރަށް ދާ ޓީމަކަށް ކުރިޔަށް ހުރި ބުރުތަކުގައި ދިމާވާނީ އުނދަގޫ ޓީމުތައް ކަމަށް ބެލެވެއެވެ.\nއެހެންކަމުން މި މެޗަށް ނުކުންނައިރު ދެ ޓީމުން ވެސް ބޮޑު ބަދަލުތަކެއް ފެނިގެންދިޔުމަކީ އެކަށީގެންވާ ކަމެކެވެ.\nމެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަމުން މާޓިނޭޒް ބުނީ މިވަގުތަށް ބަލާއިރު ޓީމު އޮތީ ކޮލިފައިވެފައިވާ ކަމަށާއި އެއީ މުބާރާތަށް އައިއިރު އެންމެ ފުރަތަމަ ކަނޑައެޅި ޓާގެޓް ކަމަށެވެ. މި މެޗުގައި ވަކިވަކި ކުޅުންތެރިންނަށް ފުރުސަތު ދެވޭތޯ ބަލަން ޖެހޭ ކަމަށާއި ބޭނުންވަނީ ރަނގަޅު މެޗެއް ކުޅެން ކަމަށެވެ. އެހެން ނަމަވެސް މެޗުން މޮޅުވުމަށް މާ ބޮޑު އިސްކަމެއް ނުދޭނެ ކަމަށް މާޓިނޭޒް ބުންޏެވެ.\nމިވަގުތު މާޓިނޭޒްގެ ޓީމުގައި ތިން ކުޅުންތެރިޔަކަށް ރީނދޫ ކާޑު ދައްކާފައިވާއިރު އިނގިރޭސިވިލާތާ ދެކޮޅަށް ކުޅޭ މެޗުގައި މިއިން ކުޅުންތެރިޔަކަށް ރީނދޫ ކާޑު ދައްކައިފި ނަމަ ދެވަނަ ބުރުގައި ކުޅޭ މެޗުގައި އެ ކުޅުންތެރިޔަކަށް ނުކުޅެވޭނެއެވެ. އޭނާ ބުނީ އެކުޅުންތެރިން ނޮކްއައުޓް ބުރުގައި ކުޅެން ޖެހޭނެ ކަމަށާއި އެހެންކަމުން މި މެޗުގައި އެކުޅުންތެރިން އެރުވުމަކީ އެންމެ ބުއްދިވެރި ގޮތް ކަމުގައި ނުދެކޭ ކަމަށެވެ.\nއޭނާ ބުނީ ކޮންމެ ކުޅުންތެރިޔަކީ ވެސް ގާބިލު ކުޅުންތެރިޔެއް ކަމަށް ގަބޫލުކުރާ ކަމަށާއި އެހެންކަމުން ބެންޗްގައި ތިބޭ ކުޅުންތެރިން އެރުވި ނަމަވެސް އެކުޅުންތެރިން ވެސް މޮޅު ކުޅުމެއް ދައްކާނެ ކަމުގެ ޔަގީންކަން އެބައޮތް ކަމަށެވެ. މި މެޗަކީ އެ ކުޅުންތެރިންނަށް ކުޅުން ދައްކާލުމަށް ލިބޭނެ ރަނގަޅު ފުރުސަތެއް ކަމަށާއި އެއީ އެންމެ މުހިންމުވާ ކަން ކަމަށް މާޓިނޭޒް ބުންޏެވެ.\nއައު ކުޅުންތެރިންނަށް ފުރުސަތު ދޭނެ ކަމަށް މާޓިނޭޒް ބުނެފައިވާއިރު އޭނާގެ ޓީމުގެ އެންމެ މުހިންމު ކުޅުންތެރިން ތެރޭގައި ހިމެނޭ އެޑެން ހަޒާޑް އަދި ރޮމެލޫ ލުކާކޫއަށް ވަނީ އަނިޔާވެފައެވެ. މި ކުޅުންތެރިންގެ ތެރެއިން ލުކާކޫ ބެލްޖިއަމް އިން ކުރިޔަށް ގެންދިޔަ ފަރިތަކުރުންތަކުގައި ބައިވެރިވެފައެއް ނުވެއެވެ.\nއިނގިރޭސިވިލާތް އަދި ބެލްޖިއަމް ކުޅޭ މެޗު އޮންނާނީ މިރޭ ރާއްޖެ ގަޑިން ރޭގަނޑު 23:00 ގައެވެ.


Elon Musk Ge Jet Track Kuri Zuvaana Mihaaru Russia Ge Billionaires Ge Flight Movement Track Kuranee އީލޮން މަސްކްގެ ޖެޓް ޓްރެކް ކުރި ޒުވާނާ މިހާރު ރަޝިއާގެ ބިލިޔަނަރުންގެ ފްލައިޓް މޫވްމަންޓްތައް ޓްރެކްކުރަނީ – Huvadhoo News Elon Musk Ge Jet Track Kuri Zuvaana Mihaaru Russia Ge Billionaires Ge Flight Movement Track Kuranee Huvadhoo News\nއީލޮން މަސްކްގެ ޖެޓް ޓްރެކް ކުރި ޒުވާނާ މިހާރު ރަޝިއާގެ ބިލިޔަނަރުންގެ ފްލައިޓް މޫވްމަންޓްތައް ޓްރެކްކުރަނީ\nފޮޓޯ: ލަގްޒަރީ ލައުންޗެސް\nއީލޮން މަސްކްގެ ޕްރައިވެޓް ޖެޓް އޮންލައިންކޮށް ޓްރެކް ކުރާ ފްލޮރިޑާގެ ޒުވާނެއް ކަމަށްވާ ޖެކް ސްވީނީގެ އާ އޭވިއޭޝަން ތީމް ޓާގެޓެއްގެ ގޮތުގައި ރަޝިއާގެ ބޮޑެތި ވިޔަފާރިތަކާއި، ބިލިއަނަރުން ޓްރެކްކުރުން ނިންމާފައިވާކަން އޭނާ ހާމަކޮށްފިއެވެ.\nމިޒުވާނާގެ އަމިއްލަ ޓްވިޓާ އެކައުންޓް ޑިލީޓް ކުރުމަށް 5،000 ޑޮލަރުގެ ހުށަހެޅުމެއް އީލޮން މަސްކް ހުށަހެޅުމުންވެސް، މިޒުވާނާ ވަނީ، އެކަމާ ދެކޮޅު ހަދާފައެވެ. އުމުރުން 19 އަހަރުގެ މި ޒުވާނާ ދާދި ފަހުން ވަނީ ޔޫކްރެއިން އަށް ރަޝިއާއިން އަރައިގަތުމާ ގުޅިގެން ދެ އޮޓޮމޭޓެޑް ޓްވިޓާ ހޭންޑްލް ކަމަށްވާ @RUOligarchJets އަދި @Putinjet އާ ދެ ހޭންޑްލާ އެއް ލޯންޗްކޮށްފަ އެވެ. މި ދެ ޕްރޮފައިލްގައި ގާތްގަނޑަކަށް 300،000 ފޮލޯވަރުން އެއްކޮށް، ޕްރައިވެޓް ޖެޓްތަކުގެ މޫވްމަންޓްތަކުގެ ގާތްގަނޑަކަށް ލައިވް އަޕްޑޭޓްތައް އަދި އެ މީހުން ލޮކޭޓް ކުރާ މެޕްތަކުގެ ފޮޓޯތަކާ އެކު ގާތްގަނޑަކަށް ލައިވް އަޕްޑޭޓްތައް އަންނަނީ ފޯރުކޮށްދީފައެވެ.\nސްވީނީ ވޯލް ސްޓްރީޓް ޖާނަލްއަށް ދިން އިންޓަވިއުއެއްގައި ބުނީ މިފަދަ ޓްވިޓާ އެކައުންޓްތައް ފަށަން މީހުން އޭނާއަށް އަންގަމުން އަންނަތާ ދުވަސްތަކެއް ވެފައިވާ ކަމަށާއި ދަތިކުރުމުގެ ފިޔަވަޅުއެޅުމަށް ފަހު ރަޝިއާގެ އެންމެ މުއްސަނދި މީހާއަށް އަމާޒުކޮށް އެ ރިކުއެސްޓްތަކައް މަސައްކަތް ކޮށްފައިވާ ކަމަށެވެ.\nއެކައުންޓްތަކުން ޓްރެކް ކޮށްފައިވާ ބައެއް ޖެޓްތަކުގެ ތެރޭގައި ޗެލްސީ ފުޓްބޯލް ކްލަބުގެ އޯނަރު ރޯމަން އަބްރަމޮވިޗް އާއި ވިޔަފާރިވެރިޔާ އަލިޝޭރް އުސްމާނޯވް އަދި ރަޝިއާގެ ގޭސް ޕްރޮޑިއުސަރު ނޮވަޓެކްގެ ބިލިއަނަރު ޗެއާމަން ލިއޮނިޑް މިޚެލްސަން ހިމެނެ އެވެ. ބްލޫމްބާގަށް ދެއްވި ބަސްދީގަތުމެއްގައި ސްވީނީ ބުނެފައިވަނީ، ރަޝިޔާގެ ބިލިޔަނަރުން ބޭނުންކުރާ މަތިންދާބޯޓުތަކުގެ ސައިޒުން އޭނާ އަށް ހައިރާންކަމެއް ލިބިފައިވާ ކަމަށެވެ.\nރަޝިޔާގެ ބިލިޔަނަރުން ދަތުރު ކުރަން ބޭނުންކުރަނީ އެއާބަސް އޭ319 އާއި ބޮއިންގް 737 ފަދަ ކޮމާޝަލް ސައިޒުގެ މަތިންދާ ބޯޓުތަކެވެ. އެހެން ޖެޓްތަކާ އަޅާބަލާއިރު އެމީހުންގެ މަތިންދާބޯޓުތައް ވަރަށް ބޮޑުކަމުގައި ސްވީނީ ފާހަގަކުރެއެވެ.\nޖުމްލަކޮށް ބަލާއިރު، ރަޝިޔާގެ ބޮޑެތި ވިޔަފާރި ވެރިންގެ 40 އަށް ވުރެ ގިނަ މަތިންދާ ބޯޓާއި ހެލިކޮޕްޓަރު ވަނީ ޓްރެކްކޮށްފައެވެ. އޭނާ ވަނީ އެހެން މީހުންނަށް ވެސް ޓްރެކް ކުރެވޭނެ މަތިންދާބޯޓުތަކުގެ އަދަދު އިތުރު ކުރުމަށް އެހީތެރިވުމަށް އެދިފައެވެ. ސްވީނީގެ ޓްވިޓާ އެކައުންޓް ޓްރެކިން މަސްކް އަދިވެސް ވަނީ ލައިވްކޮށެވެ. ޖާނަލްއަށް އޭނާ ކިޔައިދިން ގޮތުގައި، ސްވީނީގެ ޓްވިޓާ އެކައުންޓް ޓްރެކިން މަސްކް، އޭނާ ޑިލީޓް ކޮށްލާނީ ހަމައެކަނި ޓެސްލާ މޮޑެލް3ގެ އާ މޮޑެލްއެއްގެ ބަދަލުގައި އެކަނިކަމުގައި ބުނެއެވެ.


ނުރައްކަލަށް ގައުމު ގެނބިގެން ދާއިރު ދެ ސަރުކާރެއް ހިންގާފަދަ – ޑރ ޖަމީލް - DhiDaily\nނުރައްކަލަށް ގައުމު ގެނބިގެން ދާއިރު ދެ ސަރުކާރެއް ހިންގާފަދަ – ޑރ ޖަމީލް\nރާއްޖޭގެ ރައްޔިތުންގެ މަޖިލީހުގެ ރައީސް މަޝްހޫރު ކަން ހޯދުމަށް އެކި ކަހަލަ ސްޓަންޓު ޖެއްސުމާއި، ބަރުލަމާނީ ހުމުގައި ގައުމު ނުރައްކަލަށް ގެނބިގެން ދާއިރު ފެންނަމުން މިދަނީ ރާއްޖޭގައި ދެ ސަރުކާރެއް އޮންނަ މަންޒަރު ކަމަށް ކުރީގެ ނައިބު ރައީސް އަދި މަޝްހޫރު ގާނޫޏީ ވަކީލު ޑރ މުހައްމަދު ޖަމީލު އަހުމަދު ވިދާޅުވެއްޖެއެވެ.\nއެމަނިކުފާނު މިއަދު ކުރެއްވި ޓުއީތެއްގައި ވިދާޅުވެފައި ވަނީ ކޯވިޑް 19 ގެ ބިރުވެރިކަން ރާއްޖެއަށް ކުރިމަތިވުމުން އެކަމަކީ ބޮޑުކަމެއް ނޫންކަމަށް ދައްކަން މަޖިލީހުގެ ތެރެއިން ވަކާލާތު ކުރި އެންމެން ގައުމު މިހާރު މިއޮތް ހާލަތާއި މެދު ޒިންމާ ވާންޖެހޭނެކަމަށެވެ. އަދި ބައެއް ވަޒީރުން އަވަސްވެ ގަތީ ކޯވިޑްގެ ނާޖާއިޒް ފައިދާ ހޯދުމަށް ކަމަށާއި، މަޖިލީހުގެ ރިޔާސަތުގައި އިންނެވި ބޭފުޅާވެސް އުޅުއްވީ ސްޓަންޓު ޖެއްސުމަށް ކަމަށްވެސް އެމަނިކުފާނު ވަނީ ވިދާޅުވެފައެވެ.\nއެމަނިކުފާނު ކުރެއްވި ޓުއީޓުގައި އިތުރަށް ވިދާޅުވީ ބަރުލަމާނި ހުމުގައި ގައުމު ނުރައްކަލުގެ ތެރެއަށް ގެނބިގެންދާއިރު ފެންނަމުން މިދަނީ ގައުމުގައި ދެ ދައުލަތެއް ހިނގަމުންދާ މަންޒަރު ކަމަށާއި ސަރުކާރުން ނިންމާ ނިންމުން ތަކަށް މަޖިލީހުން ބޯލަނބަމުން ނުދާކަމަށެވެ. އެހެން ކަމުން ރައްޔިތުން، ރައްޔިތުންގެ އަމިއްލަ ރައްކަލަށް ކުރެވެން ހުރި ހުރިހާ ކަމެއް ކުރުމަށާއި، މިއަދު ބަރޯސާވެވޭނެ ސަރުކާރެއް ރާއްޖޭގެ ފަސްގަނޑުން ފެންނަން ނެތް ކަމަށް އެމަނިކުފާނު ވަނީ ވިދާޅުވެފައެވެ.\nކޮވިޑް-19 އަކީ ބޮޑު ކަމެއް ނޫންކަމަށް މަޖިލީހުގައި ވަކާލާތުކުރި އެންމެން ޤައުމްގެ ހާލަތަށް ޒިންމާވާންޖެހޭނެ. ގުޅުންހުރި ވަޒީރުން އަވަސްވެގަތީ ފުރުޞަތުގެ ބޭނުންހިފައި ނާޖާއިޒް ފައިދާނަގަން. މަޖިލިސް ރައީސް މަޝްހޫރުކަން ހޯދަން ސްޓަންޓް ޖެއްސުމާއި ބަރުލަމާނީ ހުމުގައި. 1/2\n— Mohamed Jameel Ahmed (@MJameelAhmed) August 3, 2020\nމަޖިލީހުގެ ތެރެއިން ސަރުކާރު ހިންގުމަށް ގިނަ ހުރަސްތަކެއް ކުރިމަތި ކުރުވާކަމުގެ އަޑުތައްވަނީ މީގެ ކުރިންވެސް ގަދަވެފައެވެ. އެހެން ނަމަވެސް މަޖިލީހުގެ ރައީސް މުހައްމަދު ނަޝިދު ވަނީ ސަރުކާރަށް މަޖިލީހުގެ ފަރާތުން ދޭންޖެހޭ ފުރިހަމަ އެއްބާރުލުން އަބަދުވެސް ދޭނެ ކަމަށާއި، މަޖިލީހުގެ ޒިންމާއަކީ ސަރުކާރު ޖަވާބުދާރީ ކޮށް ސަރުކާރުން ރައްޔިތުންނަށް ފައިދާވާނެ ކަންކަން ކުރުމަށް މަގުފަހިކުރުވާ ތަނަކަށް ހަދާނެ ކަމަށެވެ.


Furathama quarter gai STO ah 109 million rufiyaa ge faidhaa eh - One Online\nއަހަރުގެ ފުރަތަމަ ކުއާޓާގައި އެސްޓީއޯއަށް 109 މިލިއަން ރުފިޔާގެ ފައިދާ ވެފައިވާ ކަމަށް އެކުންފުނިން އާންމުކުރި ރިޕޯޓުން ދައްކައިފިއެވެ.\nމިއަހަރުގެ ފުރަތަމަ ކުއާޓާގެ ރިޕޯޓުން ދައްކާ ގޮތުން އެކުންފުނިން މިއަހަރުގެ ފުރަތަމަ ކުއާޓާގައި ވިޔަފާރިކޮށްގެން ޖުމުލަ 2.2 ބިލިއަން ރުފިޔާގެ ވަނީ ލިބިފައެވެ. މިދިޔަ އަހަރުގެ ފަހު ކުއާޓާގައި އެކުންފުންޏަށް ލިބިފައިވަނީ 1.8 ބިލިއަން ރުފިޔާއެވެ.\nއެސްޓީއޯއަށް އެންމެ ބޮޑު އާމްދަނީއެއް ލިބިފައިވަނީ ތެލުގެ ވިޔަފާރިންނެވެ. އެގޮތުން ތެޔޮ ވިއްކައިގެން އެސްޓީއޯއަށް 1.4 ބިލިއަން މިލިއަން ރުފިޔާ ލިބުނު އިރު، ތެޔޮ ނޫން އެހެން ދާއިރާތަކުން ލިބުނީ 706 މިލިއަން ރުފިޔާގެ އާމްދަނީއެކެވެ.\nއެސްޓީއޯއަށް ޓެކުހަށް ކެނޑުމުގެ ކުރިން ސާފު ފައިދާގެ ގޮތުގައި 130 މިލިއަން ރުފިޔާ ވަނީ ލިބިފައެވެ. އަދި ޓެކުހަށް ކެނޑުމަށްފަހު ފައިދާގެ ގޮތުގައި 109 މިލިއަން ރުފިޔާ ވަނީ ލިބިފައެވެ. މިއީ މިދިޔަ އަހަރުގެ ފަހު ކުއާޓާއާ އަޅާ ބަލާ އިރު، 18 މިލިއަން ރުފިޔާގެ އިތުރުވުމެކެވެ.\nރިޕޯޓުގައިވާ ގޮތުން ކުންފުނީގެ ހަރަދުތައް ވަނީ މިދިޔަ އަހަރާ އަޅާ ބަލާއިރު، 10 ޕަސެންޓް ދަށްވެފައެވެ. ކުންފުނީގެ ހަރަދުތައް މިއަހަރުގެ ފުރަތަމަ ކުއާޓާގައި އުޅޭނީ 231 މިލިއަން ރުފިޔާގައެވެ. އެއީ ކުންފުނީގެ ހިންގުން ހަރުދަނާ ކުރުމަށް ގެނައި ސްޓްރެޓެޖިކް ބަދަލުތަކެއްގެ ސަބަބުން ކަމަށް އެސްޓީއޯއިން ބުންޏެވެ.\nމިއަހަރުގެ ފުރަތަމަ ކުއާޓާއާ ހަމައަށް އެ ކުންފުނީގައި 2032 މުވައްޒަފުން އަންނަނީ މަސައްކަތް ކުރަމުންނެވެ. އޭގެ ތެރޭގައި 1600 އަށްވުރެ ގިނަ ދިވެހިން ހިމެނެއެވެ.


Poland gai raajje isthihaaru kurumah khaassa campaign eh | MBS NEWS\nނ. އަތޮޅުގައި އޮންނަ އަގު ބޮޑު ވެލާ ޕްރައިވެޓް އައިލެންޑް ރިސޯޓު. ފޮޓޯ: ވެލާ\nޕޮލެންޑްގައި ރާއްޖެ އިޝްތިހާރުކުރުމަށް ޚާއްސަ ކެމްޕެއިނެއް\n04 June 2021, 12:47\nޓޫރިސްޓުން ދަތުރުކުރަން އެންމެ ރައްކާތެރި އެއް މަންޒިލްގެ ގޮތުގައި ޕޮލެންޑްގައި ރާއްޖެ އިޝްތިހާރުކުރަން ވިޒިޓް މޯލްޑިވްސްއިން ހާއްސަ ކެމްޕެއިނެއް ފަށައިފި އެވެ.\nވިޒިޓް މޯލްޑިވްސްއިން ބުނީ މި ކެމްޕެއިން ކުރިއަށް ގެންދަން ހަމަޖެހިފައި ވަނީ ޕޮލެންޑްގެ އެންމެ މަގުބޫލު އެއް ޓުއާ އޮޕަރޭޓަރު ކަމަށްވާ އިޓާކާ އާއެކު ޖޮއިންޓް ކެމްޕެއިންނެއްގެ ގޮތުގައި ކަމަށެވެ. މިމަހު ފެށުމަށް ހަމަޖެހިފައިވާ ކެމްޕޭނުގައި އިޝްތިހާރުތަކާއި ޑިޖިޓަލް ހަރަކާތްތައް ކުރިއަށްގެންދާނެ ކަމަށް ވިޒިޓް މޯލްޑިވްސްއިން ބުންޏެވެ.\nމި ކެމްޕެއިން ކުރިއަށްދާނީ ޕޮލެންޑުން ރާއްޖެއަށް އިޓާކާގެ ފަރާތުން ޗާޓަރު ފްލައިޓްތައް ފެށުމާ ގުޅުވައިގެންނެވެ. މިފަދަ ކެމްޕެއިންތަކަކީ ރާއްޖޭގެ ޓޫރިޒަމް ޕްރޮމޯޓްކޮށް ފެށޭ ޗާޓަރު ފްލައިޓްތައް ހުއްޓުމެއް ނެތި ކުރިއަށް ގެންދިއުމަށް އެޅޭ ވަރަށް މުހިންމު ފިޔަވަޅެއް ކަމަށް ވިޒިޓް މޯލްޑިވްސްއިން ބުންޏެވެ.\nވިޒިޓް މޯލްޑިވްސްއިން ބުނީ މި ކެމްޕެއިންގެ ޑިޖިޓަލް ހަރަކާތެއްގެ ދަށުން ގޫގުލް އެޑްވޯޑްސްގެ ޒަރިއްޔާއިން ރާއްޖޭގެ ރީތި މަންޒަރުތަކާއި މެސެޖްތައް ލިބޭގޮތަށް އިޝްތިހާރުކުރެވޭނެ ކަމަށެވެ. އަދި މީގެ އިތުރުން ޕޮލެންޑްގެ މަގުބޫލު ޓްރެވެލް އަދި ލައިފްސްޓައިލް ވެބްސައިޓްތަކުގައި އެނިމޭޓެޑް އިސްތިހާރުތަކާއި ޕުޝް މެސެޖް ބޭނުންކޮށްގެން ވެސް ރާއްޖެ އިޝްތިހާރުކުރާނެ ކަމަށް ވެސް ވަނީ ބުނެފަ އެވެ. ހަމައެއާއެކު އިންސްޓަގްރާމްގައި ވެސް ޕޮލިޝް މާކެޓަށް އަމާޒުކޮށް ރާއްޖެ އިޝްތިހާރުކުރާނެ ކަމަށް ވިޒިޓް މޯލްޑިވްސްއިން ބުންޏެވެ.\nމީގެ އިތުރުން ވިޒިޓް މޯލްޑްވިސްއިން ބުނިގޮތުގައި މި ކެމްޕެއިންގެ އައުޓްޑޯ ހަރަކާތްތަކުގެ ތެރެއިން އިޓާކާގެ 150 އަށް ވުރެ ގިނަ އޮފީސްތަކުގައި ހަރުކުރެވިފައިވާ ޓީވީތަކުން ރާއްޖޭގެ މަންޒަރުތަކުގެ އިޝްތިހާރުތައް ކުރެވޭނެ ކަމަށެވެ. އަދި މަޝްހޫރު ޒުއޮލްތެ ޓަރާސޭ ހާޑް ރޮކް ކެފޭ ކުރިމަތީގައި ހުންނަ ސްކްރީނުން ވެސް ރާއްޖޭގެ އިސްތިހާރުތައް ފެންނާނެ އެވެ.\nއެ ސަރަހައްދުގެ އިތުރުން މަހެއްގެ މައްޗައް 1.4 މިލިއަނަށް ވުރެ ގިނައިން މީހުން ހިނގާ ބިނގާވެ އުޅޭ ސަރަހައްދެއް ކަމަށްވާ ވާސޯގެ މަޝްހޫރު ސަރަހައްދެއް ކަމަށްވާ ކޮޒިކީގައި ބޮޑު ޕްރިންޓް ބެނާއެއް ވެސް ހަރުކުރާނެ އެވެ.\nއިޓާކާ އާއެކު ކުރިއަށް ގެންދާ ކެމްޕެއިންގެ ސަބަބުން ޕޮލިޝް މާކެޓްގައި ރާއްޖޭގެ ބްރޭންޑް ވިޒިބިލިޓީ ވަރަށް ބޮޑަށް އިތުރުވެގެންދާނެ ކަމަށް ވިޒިޓް މޯލްޑިވްސްއިން ބުންޏެވެ.\nވިޒިޓް މޯލްޑިވްސް ވިޔަފާރި ޓޫރިސްޓުން ޓޫރިޒަމް ޓޫރިޒަމް މިނިސްޓްރީ


SunOnline: Bangladesh in raajjeah dhathuru kureveyne cruise shipthakeh bannanee\nބަންގްލަދޭޝްއިން ރާއްޖެއަށް ދަތުރުކުރެވޭނެ ކްރޫޒް ޝިޕްތަކެއް ބަންނަނީ\nޝަމްހާ މުޙައްމަދު 27 Sep 2021, 16:31\nކާނަފުލީ ޝިޕް ބިލްޑާސް އިން ބަންނަމުންދާ އުޅަނދުތަކުގެ މޮޑެލްއެއް-- ފޮޓޯ/ދާކާޓްރިބިއުން\nރާއްޖެއަށް ދަތުރުކުރެވޭނެ ކްރޫޒް ޝިޕްތަކެއް ބަނުމުގެ މަސައްކަތް ބަންގްލަދޭޝްގެ ސަރުކާރުން ފަށައިފިއެވެ.\nބަންގްލަދޭޝް ސަރުކާރުން މިހާރު ވަނީ ތިން ކްރޫޒް ޝިޕެއް ބަނުމުގެ މަސައްކަތް، އެގައުމުގެ ބޯޓު ބަންނަ އެންމެ ބޮޑު އެއް ޕްރައިވެޓް ކުންފުނި ކަމަށްވާ ކާނަފުލީ ޝިޕް ބިލްޑާސްއާ ހަވާލުކޮށްފައެވެ.\nބަންގްލަދޭޝްގެ ސްޓޭޓް މިނިސްޓާ ފޯ ޝިޕިން ހާލިދް މަހްމޫދު ޗޯދުރީ ވިދާޅުވީ އެ ކްރޫޒް ޝިޕްތަކަކީ ބައިނަލްއަގުވާމީ ފެންވަރުގެ ބޯޓުތަކަށް ވާނެ ކަމަށެވެ.\n"މިބާވަތުގެ ކްރޫޒް ޝިޕް މިހާރު ފެންނާނީ ހަމައެކަނި ޔޫރަޕުން، އިންޑިއާގަވެސް ނުހުރޭ. މި ބޯޓުތަކަށް އިންޑިއާ، ސްރީ ލަންކާ އަދި ރާއްޖެއަށް ދަތުރު ކުރެވޭނެ،" ޗޯދުރީ ވިދާޅުވިއެވެ.\nޗޯދުރީ އިތުރަށް ވިދާޅުވީ ކޮންމެ ކްރޫޒް ޝިޕެއްގައިވެސް ފަތުރުވެރިން މުނިފޫހިފުލުވުމަށް ޒަމާނީ ހިދުމަތްތައް ލިބެން ހުންނާނެ ކަމަށެވެ.\nއެގޮތުން ކޮންމެ އުޅަނދެއްގައި 3ޑީ ސިނަމާއަކާއި ދެ ސްވިމިން ޕޫލާއި ލޯންޑްރީ ސާވިސް އާއި ބާ އަދި ކެފޭ ފަދަ ތަންތަނާއި ހެލިކަޕްޓަރު ޖައްސަން ވަކި ޖާގައަކާއި އޯޕެން ސްޕޭސް އާއި ޕޫލް ސައިޑް ކެފޭއަކާއި ޕާލާއަކާއި ކިޑްސް ކޯނާއަކާއި ފުޑް ކޯޓެއް ހިމެނޭނެއެވެ.\nއޭގެ ތެރެއިން ސިނަމާއަކީ 60 މީހުންގެ ޖާގައިގެ ސިނަމާއެކެވެ.\nމީގެ އިތުރުން ކޮންމެ އުޅަނދެއްގައި ފަސިންޖަރުންނަށް 150 ކެބިން އަދި ފަޅުވެރިންނަށް 50 ކެބިން ހުންނާނެއެވެ. އަދި މި ކެބިން ތަކުގެ އިތުރުން ކޮންމެ ބޯޓެއްގައި 20 ޕްރެޒިޑެންޝަލް ސުއީޓް ހުންނާނެއެވެ.\nބަންގްލަދޭޝްގެ އިންލޭންޑް ވޯޓާ ޓްރާންސްޕޯޓް ކޯޕަރޭޝަންގެ ޗެއާމެން ސައީދު ތަގުލް އިސްލާމް ވިދާޅުވީ އެ ބޯޓުތައް 2023ގައި ނިންމަން ކާނަފުލީ ޝިޕް ބިލްޑާސްއިން އެއްބަސްވެފައިވާ ކަމަށެވެ. އަދި ކްރޫޒް ދަތުރުތައް ފެށޭނީ ކަމާ ބެހޭ ބައިނަލްއަގުވާމީ އިދާރާއިން އެކަމަށް ދިނުމުން ކަމަށެވެ.\nއޭގެ ތެރެއިން ކޮންމެ އުޅަނދަކީ ނުވަ މިލިއަން އެމެރިކާ ޑޮލަރުގެ އަގުހުރި އުޅަނދެކެވެ. އެއީ 139 މިލިއަން ރުފިޔާއެވެ. އެހެންކަމުން މުޅި މަޝްރޫއަށް ޖުމްލަ 27 މިލިއަން އެމެރިކާ ޑޮލަރު ހަރަދުވާނެ ކަމަށް ބަންގްލަދޭޝްގެ އޮފިޝަލުން ލަފާ ކުރެއެވެ. އެއީ ގާތްގަނޑަކަށް 417 މިލިއަން ރުފިޔާއެވެ.\nޗޯދުރީ ވިދާޅުވީ އެ މަޝްރޫއުގެ ސަބަބުން ފަތުރުވެރިކަމުގެ އިތުރުން ގައުމުގެ އިގުތިސާދަށްވެސް ފައިދާ ކުރާނެ ކަމަށެވެ.\n"[ކްރޫޒް ދަތުރުތަކާއެކު] ފަތުރުވެރިކަމުގެ އިތުރުން ގައުމުގެ އިގްތިސާދުވެސް ކުރިއަރައިގެން ދާނެ،" ޗޯދުރީ ވިދާޅުވިއެވެ.\nބަންގްލަދޭޝްގެ ފުރަތަމަ ލަކްޒަރީ ކްރޫޒް ޝިޕްގެ ދަތުރުތައް ފެށީ މިދިޔަ އަހަރުގެ ޑިސެމްބަރު މަހުގައިއެވެ. އެ ބޯޓު ދަތުރު ކުރަނީ އެގައުމުގެ ކޮކްސް ބާޒާރާއި ސެއިންޓް މާޓީންއާ ދޭތެރޭގައިއެވެ.


Apple in Thimaavesheege campaign eh!\nއެޕަލް އިން ތިމާވެށީގެ ކެންޕޭނެއް!\nމިހާރު އެޕަލްގެ ޕްރޮޑަކްޓްތަށް ބޭނުން ކުރާ ފަރާތްތަކަށް އެޕަލްގެ އެޕް ސްޓޯރް ހުޅުވާލުމުން ވަރަށް ބޮޑު ތަފާތެއް ފާހަގަ ކުރެވޭނެ އެވެ. އެގޮތުން ސްޓޯރް ހުޅުވާލުމުން ފެންނާނީ ފެއްސާއި ނުލުގެ އެޕްލިކޭޝަންތަކެކެވެ. އެޕަލް ކުންފުނިން މިވަނީ ތިމާވެށީގެ ބިޔަ ޕްރޮޖެކްޓެއް ފަށައިފަ އެވެ. މި ޕްރޮޖެކްޓު އެޕަލްއިން ފަށައިފައި ވަނީ ވޭތުވެދިޔަ ހަފްތާގަ އެވެ.\nއެޕަލްއިން މި ޕްރޮޖެކްޓް ފަށާފައިވަނީ ވޯލްޑް ވައިޑް ފަންޑް ފޯ ނޭޗާއާ ގުޅިގެންނެވެ. އެހެންވެ އެޕަލް އެޕް ސްޓޯރްގެ ހޯމްޕޭޖްގައި ޑިޒައިން ކުރެވިފައިވަނީ ވޯލްޑް ވައިޑް ފަންޑް ފޯ ނޭޗާގެ ލޯގޯ ބޭނުން ކޮށްގެނެވެ. އޭގެ އިތުރުން ތިމާވެށީގެ ޝިޔާރުތަށް ވެސް މި އެޕް ސްޓޯރް ގައި ބޭނުންކުރެ އެވެ.\nއެޕް ސްޓޯރްގެ ގިނަ އެޕްތަކެއް ނުލާއި ފެހި ކުލައިގެ އައިކަން ތަކަކަށް ޑިޒައިން ކުރެވި ތިމާވެއްޓާ ގުޅުން ހުރި ގޮތަކަށް ބަދަލުކޮށްލުމުނ ް އެޕް ސްޓޯރުގައި ހުރި ގިނަ ގޭމުތަކަށް ވަނީ ތިމާވެށިގެ ޗެޕްޓާތަކެއް އިތުރުވެފަ އެވެ. އަދި އެހެން ތަފާތު ގިނަ އެޕްތަކަށް ވެސް ވަނީ ތިމާވެށިގެ ކޮންޓެންޓުތަށް އިތުރު ކޮށްފަ އެވެ.\nއެޕަލްއިން މި ކެމްޕޭނާއި އެއްކޮށް ވަނީ ވެލާ ހިމާޔަތް ކުރުމުގެ ގޭމެއް ވެސް ތައާރަފް ކޮއްފަ އެވެ. ޕީކްގެ ނަމުން ނަން ދީފައިވާ މި ގޭމްގައި ބޮޑަށް އަލި އަޅުވާލާފައި ވަނީ އިންސާނުން މޫދަށް އަޅާ ކުނީގެ ކިބައިން ވެލާތައް ސަލާމަތް ކުރުމުގެ މައްޗަށެވެ. މި ގޭމަކީ އިންސާނާގެ ސިކުނޑި ހަލުވި ކޮށްދޭ އެޕެއް ކަމަށް ވެސް މި އެޕް ޑިވެލޮޕްކުރި ބްރެއިންބޯ އިން ވަނީ ބުނެފަ އެވެ. މި އެޕް މިހާރު އެޕްސްޓޯރުން ހިލޭ ޑައުންލޯޑް ކުރެވެ އެވެ.\nއެޕަލް އާއި ވޯލްޑް ވައިޑް ފަންޑް ފޯ ނޭޗާއާ ގުޅިގެން ގިނަ މަސަތްކަތްތަކެއް ކުރިޔަށް އޮތް މުސްތަބްލުގައި ވެސް ކުރާނެ ކަމަށް ވަނީ އިއުލާންކޮށްފަ އެވެ.\nއެޕަލްއިން ކުރިޔަށް ގެންދާ މި މި ކެމްޕޭނަށް ދީފައިވާ ނަމަކީ "އެޕްސް ފޯ އާތް" އެވެ. މި ކެންޕޭން ކުރިޔަށް ގެންދަން ހަމަޖެހިފައިވަނީ މިމަހުގެ 24 ވަނަ ދުވަހާ ހިސާބަށެވެ. އެގޮތުން ކެންޕޭނުގެ އެންމެ ބޮޑު މަގްސަދަކީ ވޯލްޑް ވައިޑް ފަންޑް ފޯ ނޭޗާ އަށް ފައިސާ ހޯދައިދިނުމެވެ. ވޯލްޑް ވައިލްޑް ފަންޑް ފޯ ނޭޗާ އަކީ ދުނިޔޭގެ ތިމާވެށި ރައްކާތެރިކުރުމަށް މަސައްކަތް ކުރާ އަދި ހިމާޔަތް ކޮށްފައިވާ ޖަނަވާރުތަކަށް ރައްކާތެރިކަމާއި އެހީ ފޯރުކޮށްދޭ ޖަމިއްޔާ އެވެ.